
COPERTA ISAI CÂRMI) 


«Ieşirea din întuneric» 
este o primă apariţie 
din seria «CREZ» care 
va include articole apărute 
în special în «ŢARA» 
şi semnate de publiciştii 
Frontului Popular 
Creştin Democrat, 
alte materiale folositoare 
pentru afirmarea 
Mişcării noastre. 



Prezenta culegere de articole apărute pe parcursul ultimilor ani 
cu precădere în publicaţia Frontului Popular Creştin Democrat 
«Ţara» este destinată celor care doresc să se informeze asupra 
evoluţiilor politice din Basarabia. Aş risca să spun că este mai mult 
decât o privire «din interior», întrucât sunt nu doar martor al 
confruntărilor pe plan politic, uneori aprige, alteori mai domoale, ci 
şi participant. Personal n-am făcut niciodată vreo distincţie între 
ocupaţia mea politică şi cea jurnalistică. Prin urmarej nu veţi găsi 
în aceste rânduri nici imparţialitate, nici echidistanţa. Dimpotrivă, 
fiind membru al F.P.C.u., care este expresia politică a opţiunii 
unioniste, nu am nici un motiv să mă situez pe poziţie de neutrali¬ 
tate, ci caut să contribui la păstrarea şi dezvoltarea Mişcării, să 
încerc, atât cât îmi stă în puteri, să o feresc de multiplele curse 
pregătite de adversar, care poate fi învinuit de orice, numai nu de 
lipsă de inventivitate. 

Tentativele celor de la putere de a prelua controlul asupra or¬ 
ganizaţiei noastre prin lansarea unor oameni «comozi» în fruntea 
ei, de a o «îmblânzi» sau de a o pune în afara legii, de a o surpa din 
interior au fost şi mai sunt atât de multe, încât am considerat util să 
readuc în atenţia cititorilor măcar unele dintre acestea. Procedeele 
oponenţilor noştri rămân mereu aceleaşi, astfel încât este bine să 
nu dăm uitării cele întâmplate, pentru a putea dezamorsa alte 
«surprize» de acelaşi gen care ni se pregătesc în permanenţă. Chiar 
daca reluarea acestor articole va nemulţumi pe unii dintre cei care, 
sub acoperirea unui patriotism comod şi ipocrit, au făcut de atâtea 
ori jocul stăpânirii, chiar dacă va deranja confortul democraţilor 
căldicei sau va şifona prestigiul celor care confundă onoarea cu 
popularitatea de moment. 

Deşi pare convenabilă, trebuie să recunoaştem că este falsă sau 
cel puţin incompletă ideea că în Basarabia de azi discuţiile despre 
glotonimul «limba română» şi etnonimul «popor român» ar purta 
doar un caracter ştiinţific. Sigur, numai impostorii contestă acest 
adevăr, darii neagă exclusiv din raţiuni politice. Aici, în Basarabia, 
aflată în sfera de interese a Rusiei, afirmaţia că eşti român consti¬ 
tuie un act politic. Ba chiar pentru mulţi reprezintă şi un act de 
curai, deoarece afirmarea acestui adevăr atrage furia regimului şi, 
implicit, persecutarea purtătorilor lui. La noi poţi fi foartebine orice, 
dar daca te îndărătniceşti să fii ceea ce eşti, adică român, exas¬ 
perezi toată tagma de artizani ai unei noi naţiuni. 

• Noi suntem cei care am intrat în politică pentru a redobândi 
acest drept elementar, de ah ceea ce suntem, adică români. Şi nici 
o conjunctură sau «consideraţie tactică» nu ne poate face să 
muşamalizăm identitatea noastră. 


Iurie ROŞCA 

Ecou la o ştire TV 

LA O ANIVERSARE 

‘‘S-a stins viaţa falnicei Veneţii...” 

M.Eminescu 

în seara zilei de 2 iunie aflăm de la “Mesager” 
că în aceeaşi zi “un grup de cetăţeni” s-a întrunit 
la Uniunea scriitorilor pentru a reconstitui Miş¬ 
carea democratică al cărei Grup de iniţiativă a fost 
ales la 3 iunie 1988. S-ar impune, precizează sursa, 
un congres al tuturor forţelor democratice care ar 
da naştere unui for democratic. 

Alte surse ne informează că la întrunire au par¬ 
ticipat personalităţi marcante ale vieţii publice de 
la noi. Faţă de majoritatea dintre ei am toată con¬ 
sideraţia şi sper că observaţiile de mai jos nu vor 
fi luate drept un gest de nerespect. Nutresc această 
speranţă, mai ales ţinând seama de prezenţa la 
şedinţă a domnilor consilieri ai preşedintelui repub¬ 
licii Ion Borşevici şi Petru Sandulache. 

Despre iniţiativa de a revitaliza Mişcarea demo¬ 
cratică pentru susţinerea restructurării mai citisem 
deunăzi şi într-o publicaţie periodică de la noi. 
Aceeaşi idee apăruse şi la unii colegi de-ai mei: să 
organizăm o întâlnire cu toţi foştii membri ai con¬ 
ducerii Mişcării democratice. 

Eu unul însă nici până astăzi n-am realizat care 
ar fi efectul practic al unei asemenea întâlniri. Mi 
se pare că ea ar putea purta doar un caracter co¬ 
memorativ, ceva foarte apropiat de o serată a vete¬ 
ranilor sau, eventual, a foştilor colegi de liceu. 

Oricum, în aceşti trei ani s-au mai schimbat 
nişte lucruri şi pe la noi, s-a diversificat şi spectrul 
politic, au apărut un şir de organizaţii politice şi 

apolitice (în baza unor interese comune, iar nu în 
baza unor amintiri). In acest răstimp foştii membri 
ai conducerii Mişcării democratice au luat- o, cum 
era şi firesc, pe cărări diferite: unii au rămas pe 
loc, alţii au virat mai spre stânga sau mai spre 
dreapta (în strictă conformitate cu apetiturile poli¬ 
tice ale fiecăruia), unii au avansat, alţii au parvenit, 
iar o parte s-au pomenit chiar pe necarosabil. Aşa 
stând lucrurile, cum să-i uneşti pe toţi într-un sin¬ 
gur cocktail revoluţionar? 

Prin urmare, o revenire mecanică la situaţia 
(dar şi la componenţa personală!) de acum trei ani 
poate avea loc doar la modul dezirabil. 

Cât priveşte ideea convocării unui congres al 
tuturor formaţiunilor democratice, ce ar uni toate 
organizaţiile în una singură, ea a mai fost expusă 
public, inclusiv în presă. Această idee însă ni se 
pare inoperantă întrucât încearcă să restrângă spec¬ 
trul politic deja bine conturat la un tot ademenitor, 
dar iluzoriu. Vasăzică, iar “suprema unitate de gra¬ 
nit?” Cum să realizezi, de exemplu, contopirea Ligii 
Democrat-Creştine a Femeilor cu Societatea Cul- 
tural-Bisericească “Mitropolitul Varlaam” sau So¬ 
cietatea “Limba Noastră cea Română” cu Organi¬ 
zaţia Tineretului Democrat? Doar fiecare forma¬ 
ţiune îşi are propria identitate, specificul ei politic, 
cultural, profesional etc. Deci, ideea privind for¬ 
marea unei singure organizaţii din toate celelalte 
nu depăşeşte cadrul unei dorinţe. 

Considerăm că soluţia ar fi nu crearea unei sin¬ 
gure structuri, unitare şi rigide, ci asocierea unor 
organizaţii diferite ca profil într-o coaliţie. Formula 
unei largi coaliţii presupune păstrarea autonomiei, 
specificului şi identităţii fiecărei formaţiuni, ele in¬ 
trând în alianţă doar în numele unui obiectiv ce 
iese din raza de activitate a unei sau altei organizaţii 

şi ţine de interesele vitale ale întregii societăţi. Iar 
dacă suntem de acord că obiectivul zilei de azi este 
independenţa, anume acest deziderat este singurul 
ce poate sta la baza unei asemenea alianţe. Anume 
acest principiu a scos în evidenţă necesitatea con¬ 
stituirii Alianţei Naţionale -pentru Independenţă 
“16 Decembrie”, programul căreia este Proclamaţia 
celei de-a doua Mari Adunări Naţionale din 16 de¬ 
cembrie trecut. Să nu uităm că la aceeaşi dată în 
1989 s-a declanşat revolta de la Timişoara. Prin 
urmare, data are o dublă semnificaţie, remarcată 
deja în Ţară. Amintim că la ultima şedinţă a Alianţei 
“16 Decembrie” la ea au mai aderat încă două or¬ 
ganizaţii. Acest fapt ne-a bucurat foarte mult, ceea 
ce în nici un caz nu înseamnă că am încerca să 
cuprindem necuprinsul. 

De altfel, acelaşi principiu al independenţei na¬ 
ţionale a făcut posibilă şi constituirea Forului de 
la Chişinău, organism ce include fronturile populare 
şi mişcările de eliberare naţională din cele şase 
republici nealiniate la tratatul unional: Armenia, 
Estonia, Georgia, Letonia, Lituania şi Republica 
Moldova. Observaţi că acest for s-a format întâi la 
nivel de mişcări populare, nu la nivel de parlamente, 
nici la cel guvernamental, şi asta pentru că am 
pornit de la respectarea identităţii şi independenţei 
fiecărei organizaţii, fără “centralism democratic” şi 
fără a-şi aroga vreuna dintre mişcări “rolul con¬ 
ducător”. Ne-a adunat necesitatea de a opune re¬ 
zistenţă agresiunii de orice fel din partea imperiu¬ 
lui. 

Ar mai fi de menţionat că e imposibilă crearea 
unei alianţe durabile pornindu-se de la nişte sim¬ 
patii personale, precum imposibilă este menţinerea 
unei alte alianţe, “de alternativă”, apărute în baza 
incompatibilităţii sau chiar antipatiei personale. 

Cunoaştem cu totii că în politică primează nu sim¬ 
patiile, ci interesele social-economice şi politice. 
Ceea ce nu înseamnă deloc că la noi uneori nu ar 
sta în capul mesei Măria-sa moftul. Moftul român. 
Şi atunci să ne întrebăm, cum e totuşi: “eu şi revo¬ 
luţia” sau “revoluţia şi eu”? 

Astfel, revenind la adunarea recentă de la Uni¬ 
unea scriitorilor, care se pare că încearcă să ree¬ 
diteze Mişcarea democratică pentru susţinerea re¬ 
structurării, organizaţie ce nu mai există de mai 
bine de doi ani, am risca să o calificăm drept o 
naivitate politică. Bunele intenţii nu pot avea în 
cazul dat decât efectul sfârâiacului crengian. Dacă, 
bineînţeles, nu sunt conjugate cu reaua credinţă a 
celor care caută (şi aici într-adevăr încă din 1988!) 
să deturneze Mişcarea. 

Şi totuşi, dacă duminică s-au adunat foştii mem¬ 
bri ai conducerii Mişcării democratice, apar pentru 
moment cel puţin două întrebări: 

1. Care a fost principiul de selectare a veteranilor 
Mişcării pentru respectiva întâlnire şi în ce raport 
se află el cu participarea celor doi consilieri pre¬ 
zidenţiali? 

2. Cui îi aparţine iniţiativa? (Atenţie, a nu se 
confunda cu cel care a lansat-o public.) 

Oricum, ceva se mişcă în Ţara Moldovei. Ceea 
ce deja e bine. In curând sperăm că va fi şi mai 
bine. Mai ales că recent am primit asigurările de 
rigoare. Dar pentru asta va trebui să ne lăsăm de 
învinuiri reciproce şi de “violarea oponenţilor”. Aş 
zice să acceptăm condiţia. E cea mai elegantă re¬ 
stricţie pe care am primi-o cu plăcere. Că doar nu 
noi suntem cei care am avea prostul nărav să 
zvântăm în văzul lumii lenjeria activiştilor politici 
autohtoni. Iar cine va găsi măcar o singură probă 
care ar certifica vreo tentativă de denigrare a vre- 

unui fost sau actual oponent, se va învrednici de 
marele premiu al F.P.M.: o călătorie în Occident cu 
angajarea în servicii de spionaj străine (a nu se 
confunda cu K.G.B.-ul! Ăsta e al nostru), plus sim¬ 
brie în valută forte cu asigurarea unei pensii pentru 
longevivii restructurării. 

In caz de necesitate, vom reveni. 

Iurie ROŞCA, 
fost membru al grupului de iniţiativă 
al Mişcării democratice pentru susţinerea restructurării 

“Sfatul Ţării”, 5 iunie 1991, nr. 87 (897) 

«Doctrina consolidării» 


MAJUSCULE ÎN ISTORIE 

(Prolog) 

“Tovarăşi, — astfel îşi începu discursul scriitorul 
şi fruntaşul vieţii publice Gheorghe Malarciuc, — 
grupul de coordonare m-a rugat să deschid adu¬ 
narea de astăzi... Dacă atunci când lua naştere 
Mişcarea democratică, noi... căutam să răspundem 
la întrebarea: "Pentru ce ne trebuie Mişcarea demo¬ 
cratică?" “De cine apărăm noi restructurarea?” Şi 
noi răspundeam: o apărăm de duşmanii democraţiei 
şi ai restructurării, de Grossu, de Calin, de toţi răii 
ş.a.m.d., astăzi la aceeaşi întrebare aş răspunde 
astfel: pentru ce ne trebuieşte nouă Forul Demo¬ 
cratic? Ca să apărăm progresul, restructurarea de 
noi înşine". 

“Sunt prezente toate premizele, — nota în acele 
clipe corespondentul “Moldovei Suverane", — ca 
ziua de 13 iulie să devină o dată care va fi notată 
cu majuscule în istoria Republicii Moldova — în 
această zi la Chişinău a avut loc conferinţa de con¬ 
stituire a Forumului Democratic al cetăţenilor din 
Moldova". 

Toată lumea care a trăit sub comunism ţine 
minte bine unul din sloganele propagandistice, ve¬ 
hiculate pe parcursul a zeci de ani despre “unitatea 
comuniştilor şi a celor fără de partid”, unitate care 
garanta mersul nostru spre viitorul luminos. For¬ 
mula a fost lansată încă de Lenin care privea sin¬ 
dicatele ca pe o “curea de transmisie a partidului” 
şi a funcţionat perfect în condiţiile unei dictaturi 
dure. Urmărind o liberalizare de faţadă a regimului 
sovietic, perestroika a căutat să înglobeze în doc- 

trina sa şi Fronturile Populare care iniţial aderaseră 
la ideea de reformare a regimurilor comuniste, 
căutând să le reducă la rolul pe care l-au avut 
sindicatele de altădată — cel de aliat docil al Puterii, 
însuşi “părintele perestroikăi”, Gorbaciov, insista 
încă din primele zile ale venirii sale la putere asupra 
necesităţii “consolidării tuturor forţelor sănătoase 
ale societăţii”, vorbind despre nevoia imperioasă a 
instaurării unui climat de “pace civică şi consens”. 
Scopul era limpede — îmblânzirea şi menţinerea 
sub controlul partidului a noilor organizaţii politice. 
Vechea nomenclatură de partid de la cârma P.C.M., 
care în 1988 a declanşat o campanie de contestare 
şi denigrare a Mişcării democratice, în apariţia că¬ 
reia întrevedea un eventual pericol, nedorind să 
scape iniţiativa din mâini, a încercat să realizeze 
binecunoscutul principiu: “Vozglaviti citobî obez- 
glaviti”, adică a căutat să ne strângă într-o îm¬ 
brăţişare “părintească”, din care să nu putem scăpa 
decât după pierderea oricărei identităţi politice. Era 
nevoie de o mişcare fără orientare politică proprie 
bine conturată, care să nu depăşească limitele sta¬ 
bilite de promotorii comunismului “cu faţă umană”, 
o organizaţie ce ar avea rolul de marionetă, de 
satelit al partidului comuniştilor. Anume atunci 
Comitetul Central al P.C.M. formează din lucrătorii 
săi de răspundere un Grup de contact cu mişcările 
obşteşti, în fruntea căruia a fost numit Igor Alex- 
androvici Zareţki, care actualmente deţine postul 
de prim-secretar al comuniştilor din “republica 
transnistreană”. Multă vreme acest Zareţki ne-a 
chemat la “consolidare” şi “consens”, căutând să ne 
convingă că limba de stat şi alfabetul latin, care la 
acel moment încă nu erau adoptate, vor duce la 
încordarea relaţiilor interetnice, vor periclita “pacea 

civică”, vor face imposibil “consensul” in societate 
etc. 

Situaţia se repeta şi, ori de câte ori încercam să 
formulăm şi să realizăm nişte obiective politice, se 
găseau binevoitori, fie din C.C., fie dintre cei care 
aderaseră la Grupul de iniţiativă al Mişcării de¬ 
mocratice, care căutau să ne anihileze eforturile 
prin impunerea unui comportament “moderat”, care 
ar asigura pacea interetnică şi deplina armonie so¬ 
cială. 

Aşa de exemplu, în perioada incipientă a Miş¬ 
cării democratice, Viorel Ciubotaru, (care deşi nu 
era membru al acelui Grup de iniţiativă şi nici nu 
vroia să devină, întrucât, susţinea dânsul, aderarea 
pe faţă la mişcarea noastră i-ar periclita locul de 
muncă la ATEM-ul lui Angheli), într-una din zile, 
când dezbăteam tezele viitorului program al Miş¬ 
cării, ne-a propus să includem în program şi teza 
privind necesitatea formării autonomiei teritoriale 
a găgăuzilor. “Dacă nu introduceţi acest punct în 
program, — declara V.Ciubotaru, — înseamnă că 
n-aveţi nimic comun cu democraţia şi sunteţi pe o 
poziţie şovină, rasistă şi fascistă”. Ne-am opus cu 
vehemenţă acestei “iniţiative”. Zadarnice au fost 
însă eforturile noastre, căci prea savant ne vorbea 
expertul, prea multă patimă investea în argumen¬ 
tele sale şi până la urmă am pierdut duelul polemic. 
Ar trebui să le fim recunoscători autorităţilor comu¬ 
niste de atunci că ne-au lipsit de accesul în presă 
şi am purtat acest stigmat al naivităţii noastre doar 
în foile volante în care a circulat platforma Grupului 
de iniţiativă, în vara şi toamna lui '88. Viitorul 
social-democrat, azi unul din “coordonatorii” de bază 
ai Forumului Democratic al cetăţenilor din Mol¬ 
dova, anticipa atunci în mod vizionar apariţia miş¬ 
cărilor “Interdvijenie” şi “Gagauz-halkî” care optea- 

ză pentru crearea autonomiei teritoriale a găgău¬ 
zilor. Drept argument în sprijinul acestei idei ni se 
serveşte şi acum, ca şi atunci, necesitatea respec¬ 
tării drepturilor omului, păstrării păcii interetnice 
şi a consolidării societăţii. Aceleaşi argumente spe¬ 
culative ni se aduceau în cadrul altei dezbateri asu¬ 
pra viitorului program al Mişcării democratice. Un 
alt umanist şi social-democrat, Vladislav Reider, ne 
demonstra esenţa noastră antisocială şi antidemo¬ 
cratică provenită din afirmarea necesităţii oficia¬ 
lizării limbii băştinaşilor şi revenirii la alfabetul 
latin. La insistenţa noastră de a include în Program 
punctul cu limba de stat şi alfabetul latin, V. Reider 
s-a lansat într-o filipică virulentă contra celor ce 
ignorează drepturile omului (in cazul dat era vorba 
de “dreptul" de a nu vorbi limba română) şi nu 
doresc să înţeleagă importanţa consolidării tuturora 
de dragul democraţiei: “Dacă includeţi punctul cu 
limba şi alfabetul în program, picior de-al meu nu 
va mai fi pe aici". Până la urmă l-am inclus. Şi 
V.Reider a plecat în aceeaşi seară. Şi nu s-a mai 
întors. Iar astăzi este unul dintre întemeietorii şi 
liderii Forumului Democratic al cetăţenilor. 

Au mai existat pe parcursul ultimilor ani încă 
un şir de “iniţiative cetăţeneşti”, de care, probabil, 
a cam uitat lumea şi care, deşi nu veneau direct de 
la partid, promovau aceeaşi idee de “consens şi con¬ 
solidare”, de rezolvare a tuturor (anume aşa!) 
problemelor politice pe calea dialogului şi a unor 
cedări reciproce. Cât de reciproce puteau fi acele 
cedări, rămâne de văzut, mai ales dacă ţinem cont 
de faptul că singura formă accesibilă de afirmare 
a platformei noastre erau manifestaţiile publice şi 
acţiunile de stradă. Nu aveam nici presă, nici rep¬ 
rezentanţi în parlament. 

Şi iată că în martie ’89, la unul din mitingurile 
noastre de la Teatrul de vară, când fostul prim-se- 
cretar ieşise în faţa lumii, îşi face apariţia pe scenă 
cineva care încearcă să potolească spiritele mulţimii 
şi dă citire unei liste de persoane mai mult sau mai 
puţin cunoscute la acea oră, care, preciza dânsul, 
vor deveni un fel de mijlocitori între noile formaţiuni 
politice şi P.C.M., precum şi între organizaţiile poli¬ 
tice cu platforme diametral opuse, “în numele 
evitării oricăror excese, al consolidării” etc. Grupul 
a fost botezat “ad-hoc” de către vorbitor cu numele 
“Doverie”, adică “încredere” şi propus spre votare 
participanţilor la miting. Acest grup “Doverie” îşi 
propunea să fie un fel de arbitru, coordonator, îm¬ 
păciuitor dintre putere şi opoziţie. Dar care puteau 
fi punctele de tangenţă, cum ar fi fost posibilă elabo¬ 
rarea unei platforme comune pentru Cenaclul 
“A.Mateevici” şi Mişcarea democratică pe de o parte 
şi P.C.M. plus “Interdvijenie” pe de altă parte, în 
timp ce unii îşi afirmau identitatea naţională, re- 
vendicându-şi dreptul la limba maternă şi la sim¬ 
bolurile sacre ale poporului, iar alţii negau exact 
ceea ce căutau să obţină primii. Acceptarea unui 
“dialog constructiv”, încercarea de elaborare a unei 
“platforme comune” nu putea să se soldeze decât 
cu anihilarea noastră. Nu ne-am pretat la aceste 
iniţiative şi grupul “Doverie”, după scurt timp, a 
sucombat cu de la sine putere. 

Procedeul însă n-a fost abandonat. 

Trecu puţină vreme şi apăru o nouă iniţiativă: 
"Masa rotundă” de pe lângă C.C. al Comsomolului 
din Moldova, supranumită Forumul republican al 
tineretului. Cu aceeaşi idee de conciliere, cu aceleaşi 
persoane în frunte, cu aceeaşi dorinţă de a “coor¬ 
dona” viaţa politică de la noi. Şi de data aceasta, 
Mişcarea democratică nu s-a lăsat atrasă sub um- 

brela atotcuprinzătoare a noului organism-fantomâ. 
După câteva şedinţe, “Masa rotundă” sub egida com- 
somolului a dat faliment, iar lumea a dat-o uitării. 

Dar neobosita echipă de “coordonatori” nu şi-a 
pierdut curajul. Iniţiativa a fost reeditată. O nouă 
“masă rotundă” invita la colaborare şi Partidul Co¬ 
munist, şi “Interdvijenie”, dar şi Frontul Popular, 
şi Liga Democrat-Creştină a Femeilor. Câteva şe¬ 
dinţe, care totuşi au avut loc, s-au ţinut la fosta 
Sală a Prieteniei. Una din şedinţele la care am 
asistat din curiozitate, era prezidată de tov. E. So¬ 
bor, secretar al C.C. al P.C.M. Se căuta o platformă 
comună pentru Petr Şornikov (“Interdvijenie”) şi 
Leonida Lari (Liga Democrat-Creştină a Femeilor), 
tentativă oarecum hazardată, după cum bine vă 
daţi seama. Spre regretul organizatorilor, şi această 
suprastructură hiperdemocratică a decedat subit. 

Iată de ce mi se pare semnificativă o remarcă 
făcută de V. Reider la şedinţa de constituire a Foru¬ 
mului democratic al cetăţenilor din Moldova. După 
ce a trecut în revistă calvarul naşterii şi morţii 
atâtor iniţiative de conciliere a unor organizaţii ire¬ 
conciliabile prin însăşi esenţa scopurilor lor politice, 
dânsul a mărturisit că e bucuros să-i revadă în sală 
pe majoritatea dintre cei care au depus eforturi în 
acest sens, au trudit în mod constructiv, deşi fără 
succes, recunoscând până la urmă că prezentul Fo¬ 
rum nu este altceva decât o nouă încercare de a 
reanima iniţiativele din seria amintită mai sus. 

Că lucrurile stau anume aşa, o confirmă cu brio 
chiar luările de cuvânt ale membrilor grupului de 
coordonare, nemaivorbind de platforma acestei 
formaţiuni la care încă vom mai reveni. Acum însă, 
câteva citate din pledoariile membrilor Grupului de 
iniţiativă al Forumului. 

Gh. Ghimpu: “Crearea unei formaţiuni care ar fi unit 
toate (aici şi în continuare subl. ne aparţin — Iu.R.) 
forţele progresiste, indiferent de originea etnică, confesi¬ 
une sau partinitate, se impune de la sine... Atingerea 
scopurilor F.D.M. ar trebui să-i satisfacă pe toţi cetăţenii 
Republicii Moldova”. 

O. Nantoi: “F.D.M. are sfânta menire de a fi un 
calificat coordonator al acţiunilor tuturor forţelor de¬ 
mocratice din republică”. 

V. Nedelciuc: “Nu sunt sigur dacă una din or¬ 
ganizaţiile existente de la noi din republică ar întruni 
susţinerea majorităţii populaţiei în cazul votării pentru... 
adică... o formulă sau alta. Bunăoară, problema alegerii, 
să zicem, a unui preşedinte al republicii, sau problema 
trecerii la economia de piaţă, sau problema independenţei, 
sau altceva... Avem nevoie de o înţelegere interetnică, 
avem nevoie de consolidare şi de pregătire a unei platforme 
comune pentru noi toţi. Trebuie să înceteze şi dezmem¬ 
brarea existentă actualmente pe teritoriul republicii. Am 
în vedere Transnistria şi sudul republicii. Acei oameni 
trebuiesc cumva atraşi de partea noastră". 

Pentru moment există o singură modalitate “de 
atragere de partea noastră” a separatiştilor: renun¬ 
ţarea la independenţă şi semnarea tratatului uni¬ 
onal. 

în cadrul aceleiaşi şedinţe s-au făcut afirmaţii 
precum că prin activitatea sa, Frontul Popular ar 
fi respins minorităţile. Deci nu Partidul Comunist, 
nu presa şovină, nu Interfrontul, ca instrumente 
ale imperiului, au provocat şi au alimentat vrajba 
interetnică, ci F.P.M.? Iată cum aceşti “apărători” 
ai drepturilor minorităţilor fac abstracţie de prin¬ 
cipiul, valabil pentru toate imperiile, “Divide et im- 
pera” (“Dezbină şi stăpâneşte"), folosit cu maximă 
eficienţă şi în imperiul sovietic, în scopul stăvilirii 
procesului de eliberare naţională şi menţinerii do- 

minaţiei asupra teritoriilor şi popoarelor cotropite. 
Aşa stând lucrurile, suntem în drept să ne întrebăm 
cărui scop îi este subordonat interesul de a da uitării 
faptul că anume forţele imperiale caută să con- 
trapună în mod artificial interesele minorităţilor 
intereselor naţiunii de bază ce râvneşte să-şi afirme 
dreptul la libertate şi la autoguvernare? Regretabil 
este şi faptul că cei de la F.D.M. se fac a uita că 
anume Frontul Popular, încă de la începutul ac¬ 
tivităţii sale, a luat apărarea şi a pledat pentru 
crearea posibilităţilor de dezvoltare a culturilor mi¬ 
norităţilor naţionale. Oare de puţine ori a adoptat 
Frontul'Popular documente de susţinere a drep¬ 
turilor etnice, declaraţii ce stigmatizau şovinismul 
şi antisemitismul? Vorbitorii la acest Forum, pre¬ 
cum şi N. Negru în opulentul său articol din “Lite¬ 
ratura şi Arta” (nr. 28 din 11 iulie), vorbitor şi el 
la acelaşi for, au exaltat varianta «0» pentru ce¬ 
tăţenie şi au remarcat importanţa adoptării ei pen¬ 
tru ameliorarea relaţiilor interetnice din republică, 
"uitând" să precizeze că iniţiativa nu vine nici de 
la ei, nici de aiurea, ci anume de la Frontul Popular 
care, la Conferinţa sa din 3 martie curent, a adoptat 
această decizie, inclusă mai târziu în proiectul de 
lege adoptat de Parlament. 

Promovarea ideii de “consolidare şi consens” de 
către comuniştii reformatori, adepţi ai “noii gândiri” 
gorbacioviste, ca metodă de neutralizare a oponen¬ 
tului, a fost studiată de un şir de sovietologi occi¬ 
dentali care atrag atenţia, în lucrările lor, asupra 
pericolului pe care îl comportă această doctrină atât 
pentru viaţa politică internă din U.R.S.S., cât şi 
pentru democraţiile occidentale care devin, pe neob¬ 
servate, victime ale politicii externe sovietice, poli¬ 
tică ce caută să impună conceptul de “perestroika” 
şi în relaţiile internaţionale. Observăm cum este 

practicată aceeaşi tactică de îmblânzire a oponen¬ 
tului prin impunerea spre discutare a unor slogane 
democratice şi inatacabile la prima vedere, care, 
odată acceptate, periclitează însăşi temelia insti¬ 
tuţiilor democratice. Cunoscutul sovietolog francez 
Francoise Thom, în noua sa carte “Momentul Gor- 
baciov”, care urmează să apară la una din editurile 
din Paris, face o analiză minuţioasă a acestui feno¬ 
men (vezi articolul aceluiaşi autor “Ţara”, nr. 29-30). 
Iată un citat din această lucrare: 

“Prin ce continuă planul de modernizare a imperiului 
proiectul european? Trebuie să înţelegem implicaţiile in¬ 
stituţionale ale “noii gândiri" sovietice. Deoarece con¬ 
ferinţele asupra “problemelor globale ale umanităţii”, 
împotriva cărora trebuie să luptăm cu toţii sunt mai puţin 
inofensive decât par. Este vorba despre crearea unui “con¬ 
sens” împotriva căruia nimeni nu se poate ridica în mod 
decent. Cine ar putea să se declare inamic al păcii, al 
protejării mediului înconjurător, al luptei împotriva teroris¬ 
mului? (iar în cazul nostru cine ar îndrăzni să se 
pronunţe împotriva “consolidării”, “păcii civice”, “re¬ 
spectării drepturilor omului şi ale minorităţilor — 
Iu.R). Dacă aceste teme îşi asigură monopolul în 
dezbaterea noastră politică, opoziţia devine imposibilă. 
Diferenţierea politică dispare şi, odată cu ea, instituţiile 
democratice. “Noua gândire" nu este, deci, numai o sumă 
de locuri comune şi un vehicul de propagandă, ci un 
instrument de transformare a instituţiilor noastre, un mi jloc 
de creare a acestui “consens” atât de îndrăgit astăzi de 
comunişti, care nu înseamnă altceva decât renunţarea ja 
spiritul de rezistenţă şi la voinţa de independenţă. Inj < 
lumea insectelor, paraziţii le injectează gazdelor lor oi] 
substanţă care le paralizează centrii nervoşi: “noua 1 
gândire” joacă un rol similar acelei substanţe." < 

Iată deci în ce constă esenţa fenomenului “noii 1 
gândiri” aplicate la noi prin intermediul unei echipe ^ 

ce caută cu disperare şi, deocamdată, fără succes 
să o aplice cu ajutorul creării unor formaţiuni-fan- 
tomă cu pretenţii de umbrelă politică omogeniza- 
toare (“Doverie”, “Forumul democratic al tineretu¬ 
lui”, ‘Forumul democratic al cetăţenilor Moldovei” 
etc., etc.). Ar fi de presupus că noua iniţiativă ce¬ 
tăţenească, lansată în cadrul conferinţei de consti¬ 
tuire a F.D.M., se va destrăma de la sine pentru 
că nici de această dată nu va reuşi să cuprindă 
necuprinsul, contopind într-o singură formaţiune 
organizaţii cu interese politice diametral opuse. Aşa 
stând lucrurile, apare întrebarea dacă aceste ten¬ 
tative merită atâta atenţie şi irosire de cerneală. 
Consider că merită măcar şi pentru simplul motiv 
că procedeul în sine continuă să fie aplicat şi este 
capabil încă să inducă în eroare pe cei mai puţin 
avizaţi, care din cele mai nobile intenţii ar putea 
adera la această “nouă iniţiativă”, ambalată într-o 
frazeologie atât de atractivă şi inofensivă la prima 
vedere. Şi este de la sine înţeles că o atare adeziune 
nu poate fi decât în detrimentul organizaţiilor deja 
| existente, cu identitate politică şi structuri bine 
(închegate. Pentru că unul din scopurile F.D.M.- 
iştilor constă anume în atragerea membrilor F.P.M. 
şi în dizolvarea structurilor teritoriale ale Frontului 
Popular. Deşi, atât în luările de cuvânt în cadrul 
conferinţei F.D.M., cât şi în documentele lui, sunt 
trecute sub tăcere în mod deliberat adevăratele lor 
intenţii, totuşi, din unele spuse oarecum voalate 
ale vorbitorilor, precum şi din interviul vicepreşe¬ 
dintelui Partidului Democrat pentru renaşterea şi 
prosperarea Moldovei, N. Cojocaru, acordat zilele 
trecute radioului naţional, ne putem da bine seama 
ce se ascunde în spatele acestor acţiuni “inofensive”. 
Dl N. Cojocaru, de exemplu, fiind probabil mai puţin 
yersat în arta politicianismului, declară pe şleau 

intenţiile “cetăţenilor democraţi”, făcând apel direct 
către membrii F.P.M. să părăsească rândurile Fron¬ 
tului şi să treacă sub tutela F.D.M. 

Este util, de asemenea, să ne pronunţăm şi asu¬ 
pra documentelor F.D.M. Din toată frazeologia eva¬ 
zivă, de faţadă, se profilează câteva puncte demne 
de toată atenţia. Insă din primul alineat al “Prin¬ 
cipiilor programatice şi organizatorice...” observăm 
unele formulări curioase: “Moldovenii (românii), uc¬ 
rainenii, ruşii, găgăuzii, bulgarii, evreii, ţiganii, po¬ 
lonezii şi toate celelalte etnii, care locuiesc pe teri¬ 
toriul republicii, constituie cu toţii împreună po¬ 
porul Republicii Moldova." O grupare care pune 
numele poporului între paranteze, comite mai mult 
decât un sacrilegiu. Şi asta după ce minţile cele 
mai luminoase, sufletele cele mai dârze şi oneste 
au pledat de-a lungul anilor pentru afirmarea iden¬ 
tităţii noastre naţionale, după miraculoasa explozie 
a românismului din Basarabia şi nordul Bucovinei, 
ce a fascinat întreaga românitate, după ce s-a afir¬ 
mat pe drept cuvânt că revoluţia română a început 
la Chişinău. 

Cum să nu te întrebi cine este cointeresat să ne 
împingă adevăratul nostru nume între paranteze? 
Până mai ieri acest interes îl avea regimul comunist 
care, punând în funcţie întregul său arsenal propa¬ 
gandistic, se ostenea să demonstreze “deosebirea’ 
dintre românii de pe cele două maluri ale Prutului., 
în acest scop au fost folosite şcoala, biserica, 
«ştiinţa» lingvistică şi istorică. Dacă F.D.M. susţine, 
că suntem un popor “aparte” al Republicii Moldova, 
prin ce se deosebeşte această poziţie de “doctrina' 
lui Artiom Markovici Lazarev despre existenţa 
“poporului moldovenesc”, teză preluată şi vehiculată! 
astăzi doar de Partidul Comunist şi de “Interdvi-; 
jenie”? Oare P. Şornikov, V. Solonari, A. Safonov 

nu promovează aceeaşi teză aberantă? Şi dacă lu¬ 
crurile stau aşa, care este atunci deosebirea dintre 
P.C.M., “Interdvijenie” şi F.D.M.? 

Ştim, ni se va spune că există unele considerente 
de ordin tactic, de care F.D.M.-ul uite că ţine cont, 
iar Frontul Popular le ignorează adoptând o poziţie 
prea radicală etc., etc. Dar dacă a-ţi pronunţa pro¬ 
priul nume, numele poporului tău, constituie în 
accepţia dânşilor un radicalism excesiv, atunci bu- 
nul-simţ şi elementara onestitate nu mai costă 
nimic. Şi poate că anume din aceste motive “drep¬ 
turile naţionale ale basarabenilor” sunt plasate în 
coada unuia din subpunctele sus-numitelor “prin¬ 
cipii programatice...”, după “democratizarea de mai 
departe a societăţii şi asigurarea drepturilor omu¬ 
lui, drepturilor minorităţilor etnice, lingvistice, re¬ 
ligioase etc.” Ni se va spune şi în acest caz că este 
vorba doar de un procedeu tactic. De ce însă atâta 
jenă şi nesiguranţă în afirmarea onestă şi deschisă 
a intereselor naţionale ale românilor din teritoriile 
ocupate? Cu ce am păcătuit noi. băştinaşii, în faţa 
minorităţilor şi ce abuzuri am comis împotriva lor 
ca să ne simţim oarecum stingheriţi când căutăm 
să ne recăpătăm verticalitatea după o jumătate de 
secol de umilinţă şi împilare ? 

In prosecul afirmării drepturilor naţionale ale 
românilor, grupurile naţionale din republică nu tre¬ 
buie privite ca oponenţi, ci ca aliaţi. Deoarece şi 
minorităţile, la fel ca noi, au fost supuse unui proces 
de asimilare şi rusificare forţată, unele dintre ele 
pierzându-şi aproape definitiv identitatea etnică şi 
degradând până la starea de “populaţie rusofonâ”. 
Alceva e că manifestărilor noastre sincere de bu¬ 
năvoinţă faţă de alţii n-ar trebui să li se răspundă 
prin ingratitudine agresivă şi ostilă şi prin sfrun- 
tarea dreptului nostru la existenţă. Nu dorim in- 

staurarea unei dictaturi a majorităţii asupra mi¬ 
norităţii, dar nu putem tolera nici dictatul pretinsei 
minorităţi asupra majorităţii, întrucât astfel am 
putea cultiva românului basarabean un complex 
psihologic de vinovat fără vină care, fiind forţat să 
stea decenii în şir încovoiat, nici n-a apucat măcar 
să-şi îndrepte spatele ca lumea. Deşi înţelegem şi 
şocul psihologic prin care trec ruşii de la periferiile 
imperiului sovietic. 

Cei care s-au aşezat prin forţa lucrurilor pe pă¬ 
mânturile noastre (fapt pentru care nu pot fi cul- 
pabilizaţi sub nici o formă, deoarece nu ei sunt de 
vină, ci regimul imperial care i-a strămutat din 
locurile natale pentru a dizolva elementul etnic 
autohton), traversează un impact psihologic extrem 
de dificil: trecerea de la condiţia de naţiune domi¬ 
nantă în cadrul Imperiului la starea de minoritate 
* naţională în statul în curs de devenire ce se des¬ 
prinde de metropola de la răsărit. Această realitate 
necesită înţelegere şi bunăvoinţă, iar nu o subor¬ 
donare servilă a intereselor noastre naţionale mof¬ 
turilor unor activişti politici de o calitate îndoielnică. 
Vom fi respectaţi doar în măsura în care ne vom 
respecta noi înşine şi, bineînţeles, vom manifesta 
stimă faţă de conlocuitorii noştri de alte naţiona¬ 
lităţi. 

In punctul 7 al “Principiilor programatice...” se 
susţine că “F.D.M. nu este îndreptat împotriva oricărei 
formaţiuni social-politice, culturale sau profesionale”. 
Prin urmare, această formaţiune nu are oponenţi 
politici, iar neavându-i nu poate avea propria iden¬ 
titate politică. Curioasă supraplatformă ce visează 
să elaboreze şi să pună în aplicare “mecanisme poli¬ 
tice care i-ar împăca (sic!) şi i-ar uni pe toţi cetăţenii, 
fără deosebire de naţionalitate şi orientare ideologică, în 
opera de renaştere şi de înflorire (chiar aşa? - Iu.R) 

a Moldovei” (vezi Declaraţia F.D.M. “Moldova Su¬ 
verană”, 17.07.1991). în mod normal, în orice socie¬ 
tate — excepţie făcând doar regimurile dictatoriale 
— spectrul politic este policrom, forţele politice pro- 
fîlându-se şi grupându-se în baza unor interese so¬ 
cial-economice şi, implicit, politice a diverselor 
pături sociale. In situaţia noastră însă, când ne 
aflăm în perioada de tranziţie de la dictatură spre 
un regim democratic şi nu există o diversitate a 
formelor ae proprietate, când există o divizare a 
forţelor politice în cele de eliberare naţională şi 
proimperiale, singura forţă cointeresată în re¬ 
strângerea şi omogenizarea spectrului politic este 
PUTEREA. Interesul este simplu şi banal: consoli¬ 
darea PUTERII în numele menţinerii ei. Şi odată 
ce acest interes există, apar persoane şi grupuri 
dornice să-l servească. 

Astfel s-a constituit şi gruparea afiliată Puterii, 
flotând dintr-o organizaţie în alta şi reeditând la 
nesfârşit “mese rotunde” şi “forumuri”, indiferent 
de faptul că acum câţiva ani Puterea era comunistă, 
iar astăzi este prezidenţială. Iată cum, existând 
puterea politică şi de stat, există şi persoane care 
se pun în slujba ei cu o fidelitate ce durează exact 
atâta timp cât se schimbă raportul de forţe, moment 
în care dânşii îşi părăsesc stăpânii de ieri, oferindu- 
şi serviciile celor care vin să-i înlocuiască. De altfel, 
fenomenul carierismului, vechi de când lumea, e şi 
el omenesc şi nu constituie o crimă în sine. Altceva 
este atitudinea pe care o putem avea faţă de cali¬ 
tatea morală a acestor oameni, precum cu totul 
altceva este şi măsura în care poate miza pe ase¬ 
menea figuri însăşi Puterea. Dar acestea sunt 
nuanţe ce ţin de predilecţiile fiecăruia. O person¬ 
alitate puternică îşi alege aliaţi nu dintre cei care 
se întrec în laude şi complimente, ci din cei care, 

greşului II al Frontului Popular şi mai este oarecum 
membru al Sfatului F.P.M. Formidabilă amnezie, 
fascinantă piruetă! Dar oare nu la Congresul al 
II-lea al F.P.M., stimate (ex-)coleg, a fost lansată 
pentru prima oară concepţia pe care dumneata o 
atribui cu nonşalanţă domnului preşedinte? Să ne 
amintim de Rezoluţia “Cu privire la denumirea re¬ 
publicii” care a fost pretextul unui masiv şi îndelun¬ 
gat atac de presă dirijat de P.C.M. şi susţinut de 
mulţi dintre actualii organizatori ai F.D.M.: “Aşa 
cum nu poate fi pusă la îndoială existenţa mai multor 
state independente şi suverane arabe... tot astfel e ilogic 
şi păgubitor să se conteste existenţa de facto a două state 
suverane româneşti în Europa: România şi Republica Mol¬ 
dova”. Torentul de injurii ce s-a abătut peste 
capetele noastre vara trecută a fost pretextat, în 
special, de adoptarea acestei rezoluţii, tot noi fiind 
anatemizaţi pentru “păcatul unionismului”, acuzaţi 
de tensionarea relaţiilor interetnice şi, uneori, până 
şi de apariţia celor două “republici” scizioniste pe 
teritoriul Republicii Moldova. Iată cum, pentru ace¬ 
laşi lucru, unii se aleg cu hulă, iar alţii cu osanale. 
Urmând logica ce ni se propune, n-ar trebui să ne 
surpindă nici eventualitatea unei noi propuneri 
prezidenţiale, bunăoară, cu privire la schimbarea 
denumirii republicii în... Republica Română Mol¬ 
dova. Exaltând, în continuare, «tactica paşilor mici, 
dar hotărâţi» a actualei conduceri, N. Negru afirmă 
că ea promovează “o tactică ce acceptă radicalismul 
doar prin consens şi convingere”. Curată "doctrină 
magică”, dacă ea reuşeşte să topească radicalismul 
prin convingere în consens! 

Să vedem acum cine sunt adepţii declaraţi ai 
“doctrinei consolidării” şi, implicit, ai puterii, 
trecuţi în revistă cu meticulozitate de către N. Ne¬ 
gru: “Din grupurile parlamentare, apropiate nu numai de 

scopul, ci şi de spiritul moderat al «doctrinei» (şi de ce 
aceste ghilimele? — Iu.R.) lui Mircea Snegur, poate 
fi numit, în primul rând, clubul “Suveranitatea” (preşed¬ 
inte: Gh. Ghimpu — aici şi în continuare n.n.). “In 
afara Parlamentului, — continuă autorul, — părtaşi ai 
independenţei în modalitatea promovată de Mircea Snegur 
pot fi considerate partidele social-democraţilor (lideri: 
V. Ciubotaru, O. Nantoi, V. Reider), democraţilor 
pentru renaşterea şi prosperarea Moldovei (lideri: Gh. 
Ghimpu şi N. Cojocaru), comuniştilor independenţi 
(lider — A. Grăjdieru)”. Am reamintit numele con¬ 
ducătorilor acestor organizaţii pentru a profila încă 
o dată “grupul de sprijin” al preşedintelui. Iată deci 


echipa, bineînţeles incompletă, al cărei centru de 
greutate gravitează în jurul PUTERII, echipă am¬ 
balata în doctrina consolidării şi constituită recent 
în F.D.M. 

‘JARA”, iulie 1991, nr. 30 (48) 

Consfătuirea republicană a F.P.M. 

13 octombrie 1991 

RETRAGEREA ÎN OPOZIŢIE 
N-AR ÎNSEMNA, SUB NICI O FORMĂ, 
O CEDARE DIN PARTEA NOASTRĂ 

Stimaţi colegi, 

Acum, când independenţa de jure a Republicii 
Moldova a fost obţinută, avem nevoie de un şir de 
măsuri care pe de o parte ar face posibilă realizarea 
acestei independenţe, iar pe de altă parte ar fi ori¬ 
entate spre instaurarea unui regim democratic sau, 
altfel zis, spre neadmiterea instaurării unei dic¬ 
taturi în Republica Moldova. 

întrucât am intrat în campania electorală, este 
necesar să ne determinăm poziţiile, să identificăm 
aliaţii şi oponenţii noştri, să elaborăm tactica elec¬ 
torală, precum şi măsurile organizatorice necesare 
pentru realizarea obiectivelor noastre. 

Cred că este necesar să analizăm spectrul politic 
şi raportul de forţe din republică. în ultimul timp 
conturul forţelor politice s-a cam diluat, fapt ce 
produce o confuzie aproape generală în opinia pub¬ 
lică. 

Pentru a încerca să spulberăm această confuzie, 
ar fi oportun să ne întoarcem la alegerile în parla¬ 
mentul actual, şi, în special, la Legea electorală 
pentru alegerile în parlament. A fost o lege ticluită 
de comunişti şi pentru comunişti. Ar fi cel puţin 
naiv să afirmăm că la noi au avut loc alegeri de¬ 
mocratice. Ingenioasa invenţie comunistă cu cele 
380 de locuri în parlament a apărut în mod special 
pentru a face posibilă aplicarea principiului: “Un 
colhoz — o circumscripţie”. Astfel ne-am pomenit 

cu clubul parlamentar “Viaţa satului” care numai 
interesele sătenilor nu le reprezintă. 

Deşi partidul comunist a fost interzis, ultima şi 
cea mai rezistentă citadelă a comunismului — col¬ 
hozul — este apărată cu străşnicie de pârcălabii ei 
— preşedinţii — deveniţi peste noapte legislatori. 

Dar cea mai gravă deformare a legii pentru ale¬ 
gerile parlamentare, care vădeşte esenţa antidemo¬ 
cratică a acesteia, constă în faptul că nu prevedea 
propunerea candidaţilor pe liste de partid. Este 
adevărat că Frontul Popular a fost singura orga¬ 
nizaţie politică cu platformă electorală, care s-a con¬ 
fruntat în alegeri cu partidul comunist. Dar odată 
ajunşi în parlament, mulţi dintre cei care au can¬ 
didat pe platforma Frontului Popular, n-au mai 
dorit să păstreze vreo obligaţie faţă de organizaţia 
care i-a lansat în forul legislativ suprem. Astfel, din 
cei peste o sută de deputaţi ai Frontului Popular 
pe care i-am avut iniţial, câţi mai avem astăzi? 
Cine poate să dea o cifră exactă? Nouăzeci, şap¬ 
tezeci, unsprezece? La întrebarea pe care o adresam 
în glumă unor deputaţi-transfugi: “Sunteţi deputaţi 
ai Frontului?” primeam de obicei acelaşi răspuns 
rostit uneori grav, alteori ironic: “Eu sunt deputat 
al POPORULUI! ”. Şi dacă sunt deputaţi ai poporu¬ 
lui, poate oare poporul să-i recheme? Nu, pentru 
că o lege cu privire la rechemarea deputaţilor pur 
şi simplu nu există. Prin urmare, avem un parla¬ 
ment INDEPENDENT, în sensul că acesta nu de¬ 
pinde nici de formaţiunile politice, nici de alegători. 

Dacă lipseşte un mecanism legislativ care ar 
reglementa relaţiile “formaţiune politică — parla¬ 
ment”, “alegători — parlament”, atunci care este 
modalitatea de influenţare asupra deputaţilor? 
într-un regim democratic partidul (sau, în cazul 
nostru, organizaţia politică), care şi-a propulsat 

reprezentanţii în forul legislativ, trebuie să dispună 
de dreptul consfinţit prin lege de a-i rechema pe 
cei care au deviat de la platforma organizaţiei. 
Putem să ne revoltăm şi să-i criticăm pe unii dintre 
foştii noştri colegi ajunşi în parlament pentru opor¬ 
tunism şi inconsecvenţă. Nu zic că n-am avea drep¬ 
tate, dar în acelaşi timp trebuie să înţelegem că 
numai legea i-ar fi putut menţine alături de noi. 
Este o situaţie obiectivă care a generat un grup 
destul de numeros de parlamentari-transfugi. Mi¬ 
noritatea parlamentară, care a rămas fidelă prin¬ 
cipiilor la care a aderat iniţial şi care luptă cu 
consecvenţă pentru reformă şi democraţie, este con¬ 
stituită din intelectualii de vârf cu un spirit de 
rectitudine deosebit de acut şi o înaltă ţinută 
morală, care nu s-au lăsat corupţi de ispitele puterii. 
Această atitudine cetăţenească plină de demnitate 
se bucură de respectul şi admiraţia noastră gen¬ 
erală. Insă relaţiile dintre societate şi forul legislativ 
suprem n-ar trebui să se bazeze numai pe bunul- 
simţ, pentru că unii îl au, iar alţii nu, ci pe un 
mecanism legislativ democratic şi eficient. Iar în 
lipsa lui singura formă de influenţare asupra deciz¬ 
iilor parlamentului este acţiunea de stradă, mitin¬ 
gurile şi demonstraţiile. însă eficienţa acestor 
acţiuni poate fi redusă la zero, fie prin ignorare 
totală, aşa cum s-a întâmplat după Marea Adunare 
Naţională din 16 Decembrie 1990, care pur şi simplu 
a fost trecută sub tăcere în parlament, fie prin 
reprimarea manifestanţilor, ca de exemplu, în ziua 
când a fost înlăturat din funcţie în mod ilegal şi 
samavolnic premierul Mircea Druc. Cât priveşte 
influenţa pe care o exercită presa, ea este totuşi 
minimă. Din simplul motiv că la noi nu există nici 
o publicaţie care ar dispune de tot utilajul necesar 
editării unui ziar. Apoi monopolul asupra singurei 

reţele de difuzare a presei îl deţine statul, care, 
dacă are interesul, îţi vinde ziarul, dacă nu, îl ţine 
mai mult sub tejghea. Iar dacă mai punem la so¬ 
coteală inexistenţa unui canal de televiziune sau a 
unui post de radio independent, plus dezinteresul 
oamenilor pentru presă, fapt ce reiese din tirajele 
minime pe care le au publicaţile periodice, este încă 
prematur să anunţăm constituirea celei de-a patra 
puteri în stat care ar trebui să fie presa. 

Care este totuşi culoarea politică a actualei Pu¬ 
teri şi interesele cui le reprezintă ea la ora actuală? 
Odată ce lipseşte cadrul juridic de influenţare asu¬ 
pra acesteia, reiese că ea nu se reprezintă decât pe 
sine însăşi. Iar prezenţa câtorva exponenţi ai Fron¬ 
tului Popular din Moldova în structurile de con¬ 
ducere ale parlamentului nu face decât să alimen¬ 
teze în continuare eroarea atât de răspândită din 
care ar reieşi că Frontul Popular ar fi astăzi partid 
de guvernământ. Şi atunci, lumea se întreabă, vorba 
lui Caragiale, “Cum să faci revoluţie, când ai noştri 
sunt la putere?” Pentru a pune capăt acestei con¬ 
fuzii consider că a venit momentul când, pentru a 
ne păstra identitatea, pentru a ne desolidariza de 
abuzurile şi samavolniciile preşedintelui Snegur, 
sprijinit de majoritatea parlamentară, trebuie să 
ne declarăm în opoziţie faţă de actuala “mon¬ 
struoasă coaliţie” constituită ad-hoc pe parcursul 
ultimului an din foşti nomenclaturişti de partid, 
preşedinţi de colhozuri şi foşti adepţi ai Frontului 
Popular. 

Situaţia ambiguă când ne aflăm nici în opoziţie 
şi nici la putere nu poate decât să favorizeze omo¬ 
genizarea spectrului politic, aducând prejudicii atât 
organizaţiei noastre, cât şi principiilor democratice 
pe care le promovăm. Odată cu dispariţia dife¬ 
renţierii politice, dispar şi instituţiile democratice, 

creându-se un sol fertil pentru instaurarea dicta¬ 
turii. 

Dependenţa exclusivă a corpului de legislatori 
faţă de alegători reproduce cu fidelitate fotografică 
relaţiile ce domneau în societate acum câţiva ani, 
relaţii de subordonare servilă a intereselor societăţii 
ambiţiilor celor cocoţaţi la putere. Iată o atmosferă 
ideală pentru înflorirea oportuniştilor de profesie 
şi politicaştrilor de carieră. Iată un climat favorabil 
pentru instaurarea protecţionismului şi avansarea 
celor care sunt mereu de acord cu stăpânirea. 

Retragerea în opoziţie n-ar însemna, sub nici o 
formă, o cedare din partea noastră, ea, pur şi simplu, 
ar face manifestă o stare de fapt, ar trage o linie 
de demarcaţie între forţele politice ce se mai află 
astăzi într-o stare de concrescenţă nefirească şi de¬ 
rutantă pentru mulţi dintre adepţii noştri. Dis¬ 
tanţarea de actuala putere n-ar însemna trecerea 
noastră într-o stare de pasivitate, nici că vom per¬ 
mite ca partidul de guvernământ ce se constituie 
din mers în frunte cu primul lui secretar, preşe¬ 
dintele Snegur, să guverneze, “în pace şi onor’’. Dim¬ 
potrivă, avem tot temeiul să contestăm legitimi¬ 
tatea actualei Puteri. In cazul în care se va lua o 
altă decizie, personal consider că nu ne-ar face cinste 
să servim în calitate de mortar pentru cimentarea 
piramidei prezidenţiale. 

Fără această delimitare clară nu are nici un 
rost să ne lansăm în campania electorală sau poate, 
mai exact, în contestarea necesităţii şi oportunităţii 
acesteia. 

Frontul Popular şi-a expus poziţia privind forma 
de guvernământ în Republica Moldova încă în luna 
mai anul trecut, argumentând necesitatea păstrării 
formulei de republică parlamentară, însă preşedin¬ 
tele Snegur, susţinut de majoritatea parlamentară 

docilă şi retrogradă, a continuat procesul de con¬ 
centrare a puterii de stat în propriile-i mâini, fără: 
a se îngriji în mod deosebit de argumentarea te¬ 
meinică a dorinţei dânsului de a dispune de toată 1 
puterea. Şi de această dată a învins nu greutatea 
argumentului, ci râvna de a-şi menţine şi consolida 
propria dominaţie. 

Există, din câte ştim, o comisie pentru elabo¬ 
rarea unei noi Constituţii, formată de mai mult 
timp care încă nici măcar nu a reuşit să prezintej 
opiniei publice spre discuţie vreun proiect. Deoarece! 
un asemenea proiect, înainte de a ajunge în paria-; 
ment, ar necesita o cât mai largă dezbatere în presă,! 
în cadrul formaţiunilor politice, dezbatere în care 
să se angajeze întreaga societate, urmând ca vari¬ 
anta lui finală să o determine un referendum gen¬ 
eral. Numai voinţa majorităţii electoratului poate! 
fi ultima instanţă care să determine viitoarea formă 
de guvernământ în foarte tânărul nostru stat ce j 
caută să intre pe uşa din faţă în comunitatea euro- f 
peană. Dar misterioasa comisie pentru elaborarea 
unei noi Constituţii, preşedintele căreia este acelaşi s 
M. Snegur, nu poate să nască decât o progenitură 
după chipul, asemănarea şi veleităţile părintelui 
ei. Aşa însă, zeloşii noştri parlamentari continuă 
opera de peticire a Constituţiei Republicii Sovietice' 
Socialiste Moldoveneşti, ridicând povestea cu an¬ 
teriul lui Arvinte la nivel de stat, după care mai 
pretind că edifică statul independent şi democratic 
Republica Moldova. 

Astfel, cetăţeanul a fost lipsit în mod abuziv de 
dreptul de a-şi alege întâi forma de guvernământ 
a statului independent în devenire, şi numai după 
aceea guvernanţii sau, eventual, guvernantul. Ac¬ 
tuala înaltă conducere însă preferă mai întâi să-şi' 
însuşească întreaga putere în stat şi numai după 

aceea să confecţioneze ambalajul juridic pentru 
această stare de fapt. 

Domnul preşedinte, susţinut de foarte silitorul 
corp al camarilei prezidenţiale, parlamentare şi ex¬ 
traparlamentare, repetă fără istov că alegerea pre¬ 
şedintelui republicii în aceeaşi funcţie prin vot uni¬ 
versal va consolida societatea, de pai vă menirea 
unei societăţi s-ar reduce la funcţia de soclu pentru 
monumentul preşedintelui republicii. 

Dimpotrivă, avem tot temeiul să afirmăm că 
alegerile prezidenţiale vor scinda şi mai mult re¬ 
publica, având în vedere probabila neparticipare la 
alegeri a raioanelor din stânga Nistrului şi a celor 
din sudul republicii cu populaţie preponderent gă¬ 
găuză. Iar dacă mai punem la socoteală intoleranţa 
principalului candidat la postul pe care îl deţine 
faţă de opiniile ce nu coincid cu părerea dumnealui 
personală, ne putem foarte uşor imagina ce colabo¬ 
rare armonioasă îi aşteaptă pe cei ce vor risca să-şi 
exprime nedorinţa de a suporta “pacea civică şi 
consensul” în accepţia actualei Puteri. 

O altă poveste de adormit adulţii, pe care o 
auzim încă din momentul instituirii postului de 
preşedinte al republicii, caută să justifice instituirea 
acestui post prin “necesitatea de a instaura ordinea”. 
Să nu uităm însă că ordinea într-un stat democratic 
se asigură prin funcţionarea unui mecanism statal 
coerent şi democratic, şi nicidecum prin investirea 
unei singure persoane cu împuterniciri excepţion¬ 
ale, organele de drept având obligaţia să supra¬ 
vegheze şi să impună, când e cazul, respectarea 
: Constituţiei şi a legislaţiei în vigoare. Dar adevărul 
[ este că toate regimurile despotice îşi pretextează 
venirea la putere şi râvna de a-şi consolida şi a-şi 
menţine dominaţia prin necesitatea instaurării or- 
\ dinii. Nu putem interpreta această nostalgie a OR- 

DINII altfel decât ca pe o reminiscenţă a regimului 
şi mentalităţii comuniste. 

O altă întrebare ce se iscă în legătură cu pre¬ 
zenta campanie electorală vizează situaţia econo¬ 
mică extrem de dificilă din republică. Ţinând seama j 
de greutăţile materiale enorme cu care ne con- I 
fruntăm, survenite în urma crizei economice gene- j 
rale ce a cuprins întregul imperiu, agravată la noi [ 
şi de calamităţile naturale pe care le-am avut de j 
suportat în acest an, dar şi de blocarea căilor ferate 
în stânga Nistrului, considerăm total arbitrară şi 
nejustificată această irosire abuzivă de fonduri în 
actuala campanie electorală. Şi asta în condiţiile 
unui deficit bugetar astronomic, în timp ce situaţia 
materială a populaţiei scade vertiginos din cauza 
lipsei de mărfuri de primă necesitate, precum şi în 
urma majorării preţurilor, cafe pur şi simplu ru¬ 
inează bugetul familial al majorităţii populaţiei. 

In situaţia ce s-a creat consider că Frontul Popu¬ 
lar din Moldova trebuie să-şi păstreze ataşamentul 
faţă de principiile independenţei naţionale şi ale 
democraţiei, să manifeste consecvenţă în platforma 
sa privind forma de guvernământ lansată încă în 
luna mai anul curent şi susţinută de către reprezen¬ 
tanţii lui în parlament, pledând în continuare pen¬ 
tru o republică PARLAMENTARĂ. 

Numai boicotarea alegerilor prezidenţiale ne-ar 
oferi şansa neadmiterii instaurării unei dictaturi 
în Republica Moldova. 

‘JARA ”, octombrie 1991, nr. 43 (61) 

Congresul 111 al F.P.C.D,, 16 februarie 1992 


Iurie ROŞCA: 

CE AŞ FACE EU DACĂ AŞ FI ALES 
PREŞEDINTE AL F.P.C.D.? 

Aş face acelaşi lucru pe care îl fac de când m-am 
implicat în această Mişcare. 

Sunt în dezacord cu complexul superiorităţii şi 
mai ales sunt în dezacord cu inactivitatea politică, 
lucru care ar fi pentru orice român astăzi un lux 
inadmisibil şi aproape imoral. 

Am experienţa prezenţei mele aproape zilnice 
la sediul F.P.C.D. şi, dacă voi fi ales, invit toată 
lumea care vrea să facă ceva să treacă măcar o dată 
pe la sediul F.P.C.D. Pot să dau mai multe exemple: 
Ştefan Secăreanu, Vlad Cubreacov, Natali Pascal 
şi alţii dintre colegii mei care nu ştiau că sunt 
necesari, dar din clipa în care au trecut pragul 
sediului F.P.C.D. şi au stat câteva ore şi au văzut 
cum se zbate acolo o mână de oameni, au înţeles 
utilitatea lor şi n-au mai plecat din Mişcare. Aşa 
înţeleg eu subordonarea interesului personal inter¬ 
esului colectiv. Pentru mine primează acest lucru: 
subordonarea interesului personal, a hachiţelor per¬ 
sonale, a propriei sete de mărire interesului colectiv. 
Acestea ar fi principiile pe care le-aş pune în capul 
activităţii în eventualitatea alegerii mele în postul 
de preşedinte al F.P.C.D. 

Oricum, ce nu mai suport eu? Paternalismul. 
Nu mă simt complexat în faţa multor personalităţi 
pe care le cunosc şi de aici, şi din Ţară şi accept 
discuţia de la egal la egal, înţelegând că în faţa 
Domnului toţi suntem egali. Frecvenţa apariţiei la 
televizune, talentul, meritele recunoscute de toţi 


s* 

nu trebuie să fie un prilej de desconsiderare şi de 
dojenire a celorlalţi. 

Eu înţeleg că F.P.C.D. este o formaţiune politică 
ce necesită totuşi şi disciplină. Nu însă în sens 
bolşevic. Nu există formaţiune politică fără statut. 
Dacă există şi este votat, el trebuie respectat. Şi 
dacă înţelegem acest adevăr elementar, că respec¬ 
tarea statutului înseamnă subordonarea interesu¬ 
lui personal interesului colectiv, cred că nu este [ 
nimic ofensator in acceptarea unui asemenea com¬ 
portament. In caz de nu voi fi ales, tot la Frontul 
Popular voi activa şi de acum încolo. j 

JARA”, 25 februarie 1992 j 

f 

f- 

EFECTUL 

'TEZELOR DIN DECEMBRIE" 

După o perioadă de relativă acalmie, curmată 
de belicoasa declaraţie prezidenţială din 24 decem¬ 
brie trecut, viaţa publică de la noi s-a înviorat con¬ 
siderabil. 

Tripla alianţă comunisto-agraro-interfrontistă 
din parlament, înarmându-se cu “tezele din decem¬ 
brie”, a declanşat o adevărată agresiune atât îm¬ 
potriva opoziţiei parlamentare şi extraparlamen¬ 
tare, cât şi împotriva bieţilor alegători, obligându-i 
să organizeze o avalanşă de adunări ale colectivelor 
de muncă întru susţinerea unanimă a preşedintelui 
republicii. 

Ţinta numărul unu asupra căreia monstruoasa 
coaliţie şi-a concentrat tirul a fost Prezidiul parla¬ 
mentului în frunte cu incomodul Moşanu, ultimul 
cap de pod în structurile de stat pe care îl deţineau 
democraţii. Demisia neaşteptată a celor patru a 
dezgolit definitiv adevărata faţă a celor care de mai 

multă vreme îi foloseau ca pe un paravan în spatele 
căruia îşi făceau toate jocurile politice. Demisia gru¬ 
pului în frunte cu Moşanu a reuşit să creeze un şoc 
în opinia publică de la noi şi din exterior, punând 
capăt unei situaţii ambigui care ar fi adus numai 
deservicii Mişcării noastre prin perpetuarea con¬ 
fuziei că la putere s-ar afla reprezentanţii Frontului 
Popular. Este demnă de reţinut remarca făcută de 
Alexandru Moşanu la conferinţa de presă că o atare 
decizie nu a fost deloc pripită, dimpotrivă, poate 
trebuia făcută mult mai înainte. Oricum, desoli¬ 
darizarea de gruparea majoritară nu poate fi apre¬ 
ciată decât ca un pas important care ar putea da 
un nou imbold Mişcării de eliberare naţională. 

In sfârşit, s-a încheiat etapa excesiv de îndelun¬ 
gată în care atâtea personalităţi publice importante 
au investit speranţe deşarte în preşedintele Snegur, 
contribuind la ascensiunea vertiginoasă a acestuia. 

Frontul Popular nu s-a lăsat măgulit de farme¬ 
cele prezidenţiale şi, spre deosebire de atâţia alţii, 
nu a pus umărul la instaurarea dictaturii clanului 
Snegur. Formaţiunea noastră nu şi-a pătat obrazul 
cum au făcut-o cei care, trepădând în lung şi-n lat 
“tânărul nostru stat” şi semnând “adresări de susţi¬ 
nere” a unicului candidat al poporului, s-au lăsat 
îmbrobodiţi cu o uşuratică repeziciune. 

Fiind absolviţi de povara complicităţii, nu in¬ 
tenţionăm să facem proces de conştiinţă celor care 
au jucat cadrilul prezidenţial, dar nici nu acceptăm 
reproşul că Frontul Popular Creştin Democrat nu 
ar manifesta în anumite situaţii suficientă elastici¬ 
tate politică. Vom promova şi de acum încolo o linie 
politică consecventă şi intransigentă, ferindu-ne de 
alianţe dubioase şi cedări nejustificate. 

Schimbările survenite în parlament după de¬ 
misia echipei Moşanu au creat o situaţie nouă. Abia 
acum reprezentanţii Frontului Popular Creştin De- 

mocrat în legislativul republicii, alţi deputaţi de 
orientare democratică, fiind în minoritate, au şansa 
să-şi manifeste calitatea de opoziţie parlamentară 
în accepţia clasică a acestei noţiuni. 

Am vrea să credem că alegerea lui Petru Lucin- 
schi cu un număr atât de zdrobitor de voturi nu va 
deschide o nouă etapă de alianţe şi mezalianţe ca- I 
pabile să aducă noi prejudicii Mişcării noastre. Spe¬ 
răm că ultimii ani au avut darul să ne dea posibili¬ 
tatea acumulării unei suficiente maturităţi politice 
pentru a nu admite alte combinaţii politice dubi¬ 
oase. Acum câţiva ani, la începutul activităţii par¬ 
lamentului, deputaţii noştri l-au ales pe Snegur ca 
să ne scape de Lucinschi, azi unii dintre ei îl aleg 
pe Lucinschi ca să ne scape de Snegur. 

Amintiţi-vă de acel articol apărut acum un an 
în ziarul moscovit “Argumentî i faktî” care, ana¬ 
lizând evoluţiile politice din fosta U.R.S.S., pronos¬ 
tica revenirea la putere în Moldova a lui Petru 
Lucinschi. E naiv cel ce crede că revenirea acestuia 
pe scena politică de la noi este doar episodică. Pur 
şi simplu imaginea lui Snegur s-a şifonat consider¬ 
abil în ultimul timp, credibilitatea acestuia scăzând 
în mod vertiginos atât în interiorul, cât şi în exte¬ 
riorul republicii. Inconsecvenţa sa proverbială, in-] 
capacitatea de a-şi onora angajamentele electoralei 
privind asigurarea integrităţii teritoriale, pro¬ 
movarea reformei economice şi ridicarea nivelului 
de trai al populaţiei, înfrângerea militară şi diplo¬ 
matică în faţa Rusiei survenită în urma războiului 
de pe Nistru şi soldată cu semnarea capitulaţiei în 
vara anului trecut, aroganţa cu care îşi promovează 
rudele în posturi-cheie i-au deteriorat definitiv 
popularitatea. Iar scandalul ce s-a declanşat în jurul 
Centrului de afaceri “Seabeco-Moldova”, în fruntea 
căruia se află ginerele preşedintelui, Arthur Gher* 

man, fost ministru-adjunct al relaţiilor economice 
externe, vădeşte în mod sigur declinul carierei poli¬ 
tice a lui Mircea Snegur. Dacă acesta şi-a asigurat 
urcuşul şi consolidarea poziţiei sale printr-o politică 
de românofobie exacerbată care găsea sol fertil în 
conştiinţa deformată a basarabeanului, reuşind să 
contracareze destul de eficient Mişcarea de eliber¬ 
are naţională, dânsul nu va mai găsi nici un argu¬ 
ment plauzibil atât pentru români, cât şi pentru 
ruşi, care i-ar permite să justifice abuzurile şi 
corupţia clanului Snegur. Iar apariţiile televizate 
şi în presă ale ginerelui său, care se erijează în 
ppstura de apologet al socrului, precum şi lament¬ 
abilele proteste ale reprezentantului Republicii 
Moldova la O.N.U. Tudor Panţâru, care'caută să-i 
ia apărarea tânărului Vitalie Snegur, fiul preşed¬ 
intelui, oploşit şi el în America pe post de diplomat, 
nu fac altceva decât să accelereze scăderea popu¬ 
larităţii prezidenţiale, grăbind căderea acestuia. 

începând cu ziua de 3 februarie, centrul de greu¬ 
tate a trecut de la preşedinţie în parlament, figura 
de bază devenind noul şef al legislativului Lucin- 
schi. Cu o întârziere de aproape trei ani acesta şi-a 
luat revanşa în faţa colegului său de partid. 

Sindromul lituanian planează şi de asupra 
noastră. Brazauskas al nostru este din nou în şa. 
Rocada s-a produs cu o viteză fulgerătoare. 

în ultimele luni am întreprins numeroase de¬ 
plasări în raioanele republicii, zilele trecute am avut 
o şedinţă comună a secţiilor F.P.C.D. din Chişinău. 
Aceste întruniri ne-au convins încă o dată că Frontul 
Popular Creştin Democrat rămâne în continuare 
formaţiunea politică cea mai bine organizată pe 
teren, cu structuri extinse în majoritatea raioanelor 
republicii. Nu există problemă mai importantă pen¬ 
tru noi decât închegarea şi consolidarea structurilor 

F.P.C.D. Numai astfel vom reuşi să facem faţă unei 
competiţii politice dure care ne aşteaptă. 

Din păcate, s-ar putea întâmpla ca întreaga 
noastră activitate orientată spre realizarea obiec¬ 
tivului nostru suprem să nu aibă nimic comun cu 
adunările naţionale şi cu podurile de flori din anii 
trecuţi. Activitatea politică ar putea să ne ofere în 
viitor mai puţine momente spectaculoase sau fes¬ 
tive. Să vorbim cu concetăţenii noştri nu atât de la 
microfon, cât de la om la om, convingându-i de 
nobleţea idealului nostru şi de necesitatea partici¬ 
pării fiecăruia la procesul de emancipare naţională. 

Numai fiind mulţi şi uniţi vom reuşi. 

Dumnezeu să ne ajute. 

‘JARA’\ 16 februarie 1993 

O NOUĂ INTIMIDARE A OPOZIŢIEI 

Recent Procuratura Republicii Moldova a inten¬ 
tat o acţiune penală împotriva preşedintelui Execu¬ 
tivului Frontului Popular Creştin Democrat Iurie 
Roşea. In calitate de pretext este folosit articolul 
“Efectul tezelor din decembrie” publicat în săptă¬ 
mânalul “Ţara” în care Iurie Roşea, făcând o analiză 
a situaţiei politice, supune criticii activitatea pre¬ 
şedintelui Republicii Moldova Mircea Snegur. 

Dosarul este intentat în baza art. 203, p. 6 al 
Codului Penal “Insultarea în public sau calomnierea 
Preşedintelui Parlamentului sau Preşedintelui Re¬ 
publicii” care prevede sancţiuni cu muncă corec- 
ţională pe un termen de până la doi ani sau cu 
privaţiune de libertate de până la cinci ani. 

Este de remarcat că zeloasa procuratură mol¬ 
dovenească, organ ce se pretinde a reprezenta cea 
de-a treia putere în stat şi mimează independenţa 

puterii judiciare, nu a reacţionat la nici una dintre 
numeroasele atacuri nefondate ale preşedintelui 
Snegur făcute în mod public, fie de la tribuna par¬ 
lamentară, fie cu alte ocazii, împotriva liderilor 
Opoziţiei, a unor deputaţi şi personalităţi publice, 
în această situaţie ar reieşi că cetăţeanul de rând 
al Republicii Moldova, care nu a avut norocul să 
devină şef de stat, nu are nici o şansă de a se bucura 
de drepturi cetăţeneşti egale sau măcar comparabile 
cu cele ale preşedintelui republicii. 

Devine tot mai evidentă tendinţa Preşedinţiei 
de la Chişinău şi a organelor afiliate acesteia de a 
intimida Opoziţia, de a o scoate în afara legii şi de 
a pune căluşul în gura tuturor celor care nu îm¬ 
părtăşesc punctul de vedere oficial, ridicând in¬ 
stituţia prezidenţială pe un soclu inaccesibil criticii. 
Jocul democratic dintre Putere şi Opoziţie, firesc 
pentru o societate evoluată, încă nu este acceptat 
la Chişinău, nostalgicii ajunşi în vârful piramidei 
statale păstrându-şi intacte reflexele din perioada 
totalitaristă. 

Este elocvent însuşi faptul că dintre nume¬ 
roasele articole critice, ce vizează activitatea preşe¬ 
dintelui şi care apar zilnic în presă, vigilenta pro¬ 
curatură îi acordă o atenţie exagerată doar acestui 
material şi mai ales semnatarului lui. 

Urmând logica organelor de drept, numărul do¬ 
sarelor penale intentate în baza aceluiaşi cap de 
acuzaţie ar trebui să fie egal numărului de articole 
de presă, luări de cuvânt în Parlament, la Radio- 
televiziune sau pur şi simplu public, care conţin 
obiecţii critice cu privire la activitatea preşedintelui. 

Grotescul situaţiei constă în faptul că legea re¬ 
spectivă nu stipulează în mod tranşant limita dintre 
o critică admisibilă şi ceea ce ar putea constitui 
temeiul unei infracţiuni penale. 

Păstrându-ne totuşi optimismul, sperăm că re¬ 
spectivul incident nu se va solda cu sancţiuni penale 
grave şi nu va pune începutul unui şir de procese 
judiciare pentru crimă de lezmajestate sau, altfel 
zis, de răfuială a Puterii cu oponenţii săi politici. 

Având în vedere faptul că în Republica Moldova 
încă nu s-a produs separarea de facto a puterilor 
în stat şi că puterea judiciară se mai află sub presi¬ 
unea celei executive, se creează o atmosferă fa¬ 
vorabilă suprimării drepturilor fundamentale ale 
omului privind libertatea presei şi a cuvântului, 
precum şi dreptul la libera opţiune în general, un 
climat de timiditate şi frică a cetăţeanului faţă de 
reprezentanţii organelor de stat. 

‘JARA", 10 martie 1993 

CHESTIUNEA GLOTONIMULUI 
NU POATE FI ABORDATĂ SEPARAT 
DE CEA A ETNONIMULUI 

Săptămânalul “Literatura şi Arta” din 18 martie 
a.c. publică în prima pagină o Declaraţie semnată 
de Congresul Intelectualităţii, Asociaţia Oamenilor 
de Ştiinţă, Cultură şi Artă din Moldova şi de alte 
organizaţii obşteşti şi instituţii de stat, în care este 
exprimat un protest vehement şi pe deplin întemeiat 
împotriva tentativei forţelor antinaţionale de a in¬ 
troduce în textul Constituţiei Republicii Moldova 
glotonimul fals “limbă moldovenească”. Aderăm fără 
rezerve la această opţiune. Totodată, pentru a cu¬ 
prinde problema în întreaga ei complexitate, este 
cazul să nu abordăm chestiunea glotonimului “lim¬ 
bă română” separat de cea a etnonimului “popor 
român”. Altminteri ne-am putea pomeni în postura 

de victime ale propriei noastre neatenţii sau incon¬ 
secvenţe. Având în vedere importanţa deosebită a 
chestiunii respective, este cazul să eliminăm din 
capul locului orice inadvertenţă de acest soi şi să 
nu lăsăm câmp de manevră celor care vor să ne 
atragă pe panta cedărilor şi compromisurilor. 

Nu putem crede că semnatarii acestei Declaraţii 
se simt numai vorbitori de limbă română, dar nu 
şi români. Precum greu este de crezut că instituţiile 
şi organizaţiile semnatare care întrunesc lamura 
intelectuală a neamului au uitat să menţioneze şi 
elementul de bază asupra căruia se va da bătălia 
cea mare - popor român, iar nu “moldovenesc”. Pen¬ 
tru că este limpede din capul locului: guvernanţii 
de la Chişinău, precum şi toate celelalte forţe care 
formează lobby-ul rusofil în Basarabia, sunt dispuşi 
(citeşte: au dispoziţia de sus, de la Moscova) să 
simuleze o polemică aprigă în problema glotonimu- 
lui “limbă română” în procesul discutării proiectului 
de Constituţie ca până la urmă să se lase convinşi 
şi “să cedeze” unitatea de limbă, dar în nici un caz 
şi unitatea de neam. Este evident că Moscova, prin 
coloana a cincea din Basarabia, pune la cale o “aus- 
triecizare” a teritoriilor româneşti ocupate din estul 
Prutului prin consacrarea constituţională a etno¬ 
nimului “popor moldovenesc”, de data aceasta nu 
prin intermediul pseudoştiinţei impuse cu baioneta 
de către regimul sovietic de ocupaţie, ci prin votul 
“întregului popor”, a cărui conştiinţă naţională a 
fost mutilată de acelaşi regim. în final. Constituţia 
ar putea să recunoască pe de o parte adevărul că 
şi în Republica Moldova limba oficială este cea ro¬ 
mână şi să fixeze pe de altă parte existenţa “poporu¬ 
lui moldovenesc”. în acest fel Moscova speră să re¬ 
zolve definitiv problema Basarabiei şi să pună capăt 
o dată şi pentru totdeauna tendinţelor unioniste. 

Tocmai din acest motiv am considerat necesar 
să atenţionăm opinia publică românească de la noi, 
acum, în momentul publicării proiectului de Con¬ 
stituţie, asupra pericolului care ne ameninţă şi să 
îndemnăm pe toţi cei care simt româneşte să mi¬ 
liteze univoc şi fără compromis pentru introducerea 
necondiţionată în textul Constituţiei atât a gloto- 
nimului “limbă română”, cât şi a etnonimului “popor 
român”. 

JARA”, 23 martie 1993 

CÂTEVA PRECIZĂRI 
PRIVIND RAPORTURILE 
DINTRE F.P.C.D. ŞI CONGRESUL 
INTELECTUALITĂŢII * 

Ne bucurăm că începând cu acel memorabil for 
al intelectualităţii, care şi-a desfăşurat lucrările la 
Palatul Naţional, prm majoritatea absolută a luă¬ 
rilor de cuvânt, precum şi din luările de poziţie 
publicate în presă de către exponenţii acestui con¬ 
gres, se conturează o nouă grupare politică cu nişte 
opţiuni foarte apropiate, uneori chiar identice cu 
cele ale Frontului Popular Creştin Democrat. I-am 
zis grupare pentru că la ora actuală încă nu este 
limpede în ce se va transforma Congresul Intelec¬ 
tualităţii — în mişcare, formaţiune sau partid poli¬ 
tic, într-un eventual for permanent al intelectu¬ 
alităţii democratice, care se întruneşte pentru a lua 
nişte atitudini politice în problemele cele mai strin¬ 
gente ale societăţii, într-o organizaţie de tip sindi- 

*Textul a fost adoptat de Comitetul Executiv al F.P.C.D. 
la 23 martie 1993. 

calist care s-ar ocupa de protecţia socială a acelei 
categorii sociale numită intelectualitate, este greu 
de presupus. Deocamdată, cert este că spusele dlui 
Nicolae Dabija la încheierea lucrărilor Congresului 
Intelectualităţii privind necesitatea determinării 
statutului şi locului acestuia nu şi-au pierdut ac¬ 
tualitatea şi probabil urmează să fie materializate. 

Din deplasările pe care le efectuează reprezen¬ 
tanţii Congresului în raioanele republicii am înţeles 
că unul din scopurile urmărite este activizarea 
populaţiei şi antrenarea ei în viaţa publică, în dis¬ 
cutarea chestiunilor de ordin social-economic de pri¬ 
mă importanţă. Aceste preocupări nu pot să tre¬ 
zească decât admiraţia noastră pentru efortul pe 
care îl depun unele personalităţi marcante ale vieţii 
publice de la noi pentru luminarea şi deşteptarea 
poporului. 

I-am apreciat din capul locului pe cei care for¬ 
mează nucleul acestui organism ca pe nişte aliaţi 
de idei ai F.P.C.D. Cu atât mai mult cu cât majori¬ 
tatea lor vin din Frontul Popular sau continuă să 
fie membri ai Sfatului F.P.C.D. Tocmai de aceea 
aflarea unui eventual răspuns la întrebarea formu¬ 
lată la început depinde de unele precizări, care ar 
concretiza cadrul discuţiei. Sperăm că atât depla¬ 
sările pe teren, precum şi opţiunile exponenţilor 
C.I. nu vor avea decât un efect benefic pentru asa¬ 
narea şi înviorarea vieţii publice de la noi. Totodată 
credem că nu este nici un secret în faptul că atât 
forul republican al intelectualităţii, cât şi întâlnirile 
în raioane sunt organizate în baza şi cu concursul 
nemijlocit al secţiilor raionale ale F.P.C.D. Astfel 
încât sprijinul de care se bucură Congresul Intelec¬ 
tualităţii prin intermediul organizaţiei noastre este 
absolut evident, mai ales având în vedere faptul că 
pe teren practic nu există alte structuri (cu excepţia 

celor statale) decât cele ale F.P.C.D., iar membrii 
şi simpatizanţii noştri constituie cea mai activă şi 
mobilă parte a populaţiei. Problema însă care in¬ 
tervine în cadrul acestor întâlniri este că acele con¬ 
silii coordonatoare ale Congresului Intelectualităţii 
ce se creează în teritoriu practic se suprapun struc¬ 
turilor F.P.C.D., ceea ce nu ni se pare a fi soluţia 
cea mai fericită, având în vedere eventuala trans¬ 
formare a Congresului Intelectualităţii în organi¬ 
zaţie politică. Am fi de părerea că acea forţă in¬ 
telectuală concentrată în Congres ar trebui canali¬ 
zată pentru atragerea în viaţă politică a unei părţi 
de populaţie care în marea ei majoritate mai rămâne 
încă în afara oricăror formaţiuni, iar adesea în afara 
oricăror preocupări politice. Este un câmp de ac¬ 
tivitate infinit, desţelenirea căruia ar fi în beneficiul 
întregii societăţi şi ar deschide calea pentru cris¬ 
talizarea unei forţe politice serioase. Aşa, însă, o 
suprapunere mecanică a unei structuri peste alta 
nu poate oferi cuiva vreun câştig de cauză. Tendinţa 
tot mai pronunţată de a îngloba structurile F.P.C.D. 
sub acoperişul încăpător al Congresului trezeşte 
deja unele presupuneri că, de fapt, se urmăreşte 
(sau cel puţin acesta ar fi efectul) surparea tacită 
a F.P.C.D. pe teren în scopul preluării iniţiativei, 
presupunere care sperăm să fie lipsită de temei. 
Mai ales că într-un viitor apropiat ar fi de aşteptat 
că vor fi eliminate anumite confuzii care se mai 
menţin, cum ar fi, de exemplu, precizarea locului 
pe care intenţionează să-l ocupe C.I. în spectrul 
politic. Deocamdată exponenţii acestui^. încă n-au 
formulat univoc elementele de bază care permit 
identificarea clară a unei formaţiuni politice: este 
C.I. în opoziţie faţă de actualul regim sau nu; prin 
ce se deosebeşte platforma C.I. de programele altor 
formaţiuni sau partide deja existente; care ar fi 

forţele demne de o alianţă electorală cu C.I.? Ori¬ 
cum, rămânem în aşteptarea acestor limpeziri de 
doctrină şi determinări de poziţie care ar accelera 
procesul de organizare a unui bloc politic de orien¬ 
tare naţional-democratică. Pentru că nu putem vor¬ 
bi la nesfârşit despre o abstractă consolidare în 
baza bunelor intenţii, ci pe temeiul unor principii 
bine formulate şi ajustate intereselor tuturor for¬ 
maţiunilor democratice. O alianţă politică durabilă 
poate fi creată doar în temeiul unor principii pro¬ 
gramatice clare, iar funcţionalitatea ei poate fi asi¬ 
gurată numai precizându-se drepturile şi îndato¬ 
ririle fiecărei formaţiuni care acceptă atât plat¬ 
forma, cât şi modul de funcţionare a acestei coaliţii. 

Ar mai fi de adăugat că este absolut firesc ca, 
acceptând jocul democratic, să acceptăm la un mo¬ 
ment dat şi ideea unei concurenţe politice sănătoase 
între F.P.C.D. şi C.I. întru captarea simpatiilor pub¬ 
licului interesat de viaţa cetăţii. însă pentru a pune 
bazele unei emulaţii colegiale şi corecte ţbn start 
ar fi cazul să eliminăm din capul locului concres¬ 
cenţa nefirească a structurilor organizatorice ale 
F.P.C.D. cu nucleele C.I. Măcar şi pentru simplul 
fapt că o atare situaţie ambiguă s-ar putea dovedi 
foarte curând în dezavantajul ambelor formaţiuni. 
Mai cu seamă dacă nu vom neglija şi tactica (în)glo- 
balistă a Forului Democratic de acum câţiva ani 
care a dat faliment tocmai pentru că nu a reuşit să 
depăşească ideea unei consolidări generale acope¬ 
rite de o umbrelă confuză sub aspect doctrinar. în 
plus, s-ar putea să fie destul de anevoioasă îm¬ 
brăţişarea informei noţiuni de “centru” a spectrului 
politic, care deşi pare ademenitor prin iluzia că 
astfel poate fi captat un segment cât mai larg al 
electoratului, nu serveşte decât pentru o voalare 

stângace şi provizorie a unei lipse de identitate 
politică bine închegată. 

Susţinând spiritul de emulaţie absolut normal 
în condiţiile înfiripării mentalităţii şi a instituţiilor 
democratice, în acelaşi timp am vrea să credem că 
în situaţia pe care am căutat să o punctăm aici nu 
este vorba decât de o diversificare normală a inte¬ 
reselor politice ale diferitelor grupări sociale. 

In fine, este nevoie să specificăm că în cazul în 
care Congresul Intelectualităţii va decide să devină 
formaţiune politică este imposibilă o dublă 
apartenenţă a membrilor F.P.C.D. Atât Statutul 
Mişcării F.P.C.D., cât şi Legea cu privire la partide 
nu admit decât aderarea la o singură formaţiune 
politică şi interzic aflarea concomitentă a aceleeaşi 
persoane în două sau mai multe partide. 

Este limpede că nici un adevărat membru al 
Frontului Popular Creştin Democrat, formaţiune 
cu o biografie politică unică la noi care s-a afirmat 
de-a lungul existenţei sale ca o mişcare de eliberare 
naţională consecventă, dincolo de unele devieri şi 
compromisuri făcute de unii membri care s-au do¬ 
vedit mai oscilanţi, nici unul dintre noi, cei care 
suntem una cu Mişcarea şi ne-am maturizat odată 
cu ea, nu o va abandona în favoarea altei formaţiuni. 
Perioada avânturilor adolescentine şi a poticnelilor 
inerente oricărui început s-a consumat. 

“JARA”, 23 martie 1993 

POZIŢIA F.P.C.D. 

FAŢĂ DE CONGRESUL 
INTELECTUALITĂŢII * 

Având îr vedere recenta constituire a Congre- 
• sului Intelectualităţii care s-a declarat “mişcare so- 
cial-politică”, în scopul eliminării unor confuzii le¬ 
gate de apariţia C.I. şi de raporturile acestuia cu 
F.P.C.D., Sfatul F.P.C.D. consideră necesar să-şi 
precizeze poziţia faţă de respectiva mişcare. 

Apreciem că, spre deosebire de F.P.C.D. care 
şi-a formulat deschis opţiunea unionistă încă ia 
Congresul al III-lea, C.I. se pronunţă pentru o “in¬ 
dependenţă reală a Republicii Moldova”, specifi- 
cându-se necesitatea “realizării idealurilor naţio¬ 
nale ale neamului nostru”. Este evidentă intenţia 
liderilor C.I. de a camufla obiectivul de bază al 
mişcării de eliberare naţională — Reîntregirea Ro¬ 
mâniei. Motivul neafişării scopului final este cel de 
a atrage simpatiile acelei părţi a populaţiei care 
încă nu împărtăşeşte opţiunea unionistă. O aseme- 
i nea platformă a jumătăţilor de măsură şi a sfer¬ 
turilor de adevăr îi poate ghida, bineînţeles, spre 
I un succes imediat şi efemer, chiar dacă nu are cali¬ 
tatea să edifice o structură politică durabilă. Ati- 
1 tudinea faţă de însăşi chestiunea politică de bază 
— Reîntregirea — este lăsată pe seama fiecărui 
■ membru în parte. O temelie doctrinară atât de 

1 şubredă şi confuză nu poate asigura viabilitatea 
unei formaţiuni. Se pare însă că exponenţii C.I. nici 
nu au acest interes, scopul lor fiind unul exclusiv 
electoral. Iar dacă după alegeri respectiva structură 
politică se va destrăma, cu atât mai bine pentru 


•Textul a fost adoptat de Sfatul F.P.C.D. la 1 mai 1993. 

cei ce vor ajunge în Parlament pe platforma C.I. 
care astfel se vor debarasa de orice control extra 
parlamentar. Este vorba despre un comportameni 
politic uşor de înţeles şi poate chiar agreat de ur 
număr important de cetăţeni, însă inacceptabil pen 
tru F.P.C.D. Avea perfectă dreptate dl Nicolae Da 
bija care, în cuvântul său de deschidere rostit le 
Congresul II al C.I., susţinea: “Se ştie că semi- 
adevărul este mai periculos decât minciuna”. Toc¬ 
mai din acest motiv F.P.C.D. respinge tentaţia efec 
tului imediat şi a succesului uşor, nu se lasă atras 
în circuitul unor “mode” sau programe politice-cap- 
cană, ci îşi urmează cu statornicie programul, chiar 
dacă rostirea adevărului întreg este întâmpinată 
iniţial cu ostilitate sau neînţelegere. Dacă prin 
voalarea obiectivului de bază se urmăreşte aplicarea 
principiului “scopul scuză mijloacele”, este bine să 
nu se uite că uneori mijloacele pot profana însuşi 
scopul. 

De altfel, C.I. oferă o soluţie convenabilă celor 
care s-au aflat mereu în căutarea unei mişcări cu 
o platformă ce nu le-ar periclita câtuşi de puţin 
confortul social. Acelaşi fenomen l-a cunoscut şi 
F.P.M. în perioada sa incipientă, când încă mai 
făcea uz de sloganurile pro-perestroika, oferindu-le 
astfel comuniştilor suficient spaţiu de manevră şi 
oscilaţie între P.C.U.S. şi Mişcarea naţională. în 
momentul în care F.P.M. a adoptat la Congresul 
II, în iulie 1990, o platformă univoc anticomunistă 
şi antisovietică, comuniştii re(con)formişti s-au sim¬ 
ţit strâmtoraţi, abandonând mişcarea căreia până 
atunci îi declarau dragoste neţărmurită. La fel s-a 
întâmplat după Congresul III al F.P.C.D., care a 
adoptat un program unionist. Din nou oscilanţii 
s-au pomenit incomodaţi. Dar odată cu apariţia C.I. 
aceştia sunt adăpostiţi de o mişcare politică agre- 

labilă şi promiţătoare de noi avantaje fără a le de- 
iranja comoditatea. 

Revenirea Mişcării de eliberare naţională pe o 
; platformă pro-independenţă ar însemna un pas îna¬ 
poi, o renunţare la propriile opţiuni. Tocmai din 
acest motiv situarea C.I. pe platforma unei “inde¬ 
pendenţe reale" consolidează poziţiile actualei Pu- 
: teri şi le-ar putea slăbi pe cele ale mişcării unioniste, 
în acest context, nu este deloc întâmplătoare re¬ 
centa declaraţie a preşedintelui Snegur care elo- 
I giază C.I. pentru alinierea acestuia la doctrina ofi- 
1 cială a independenţei, plasându-se, de fapt, alături 
de formaţiunile politice-satelit ale Puterii, mai ales 
că respectivei declaraţii prezidenţiale nu i-a urmat 
| nici o dezminţire sau protest din partea conducerii 
C.I. Nedorinţa de a-şi preciza locul în spectrul politic 
i existent, de a formula univoc elementele de bază 
i care permit identificarea, aprecierea unei grupări 
politice, menţine încă o bună doză de confuzie în 
‘jurul C.I. Este C.I. o mişcare politică de opoziţie 
sau nu? Care îi sunt aliaţii şi oponenţii? Prin ce 
se deosebeşte platforma C.I. de platforma altor for¬ 
maţiuni politice deja existente? Care sunt forţele 
demne de o eventuală alianţă cu C.I.? In loc de 
răspuns, desprindem din documentele adoptate de 
C.I. din luările de cuvânt ale exponenţilor lui că 
C.I. se vrea, prin obiectivele şi mijloacele alese, “un 


element de echilibru, de consolidare, pace civilă şi 
,consens”. In plus, mai aflăm că C.I. va promova o 
politică “de centru” sau “centristă”. Este momentul 
!8ă remarcăm că aceleaşi principii le regăsim şi în 


ocumentele Forumului Democratic al cetăţenilor 
, Moldova care îşi anunţa apariţia acum câţiva 
. Frazeologia Forumului Democratic împrumu¬ 
tă din limbajul gorbaciovist revine în mod firesc 
doctrina C.I. având în vedere prezenţa în noua 

grupare politică a vechilor animatori ai Forumului 
de ieri. Este adevărat că de această dată iniţiativa 
a fost susţinută de un număr impunător de perso¬ 
nalităţi de primă mărime ale vieţii publice de la 
noi cu merite importante în realizările mişcării de 
eliberare naţională. Cu atât mai surprinzătoare este 
aderarea lor la această iniţiativă. Lipsa unei opţiuni 
politice clare, politica centristă şi de conciliere pro¬ 
movată de C.I. îi rezervă acestuia locul de forma- 
ţiune-tampon dintre Putere şi Opoziţie, care amor¬ 
tizează divergenţele existente, lărgind spaţiul de 
manevră al guvernanţilor care îşi pot acoperi in¬ 
consistenţa şi erorile cu platforma C.I. şi cu auto¬ 
ritatea liderilor acestuia. Prin apariţia C.I., Puterea 
şi-a creat — cu sau fără voia exponenţilor lui — o 
centură de siguranţă de care nu întârzie deja să se 
folosească. 

Cât priveşte prezenţa în organele de conducere 
ale C.I. a unor persoane care se mai considerau a 
fi şi membri ai Sfatului F.P.C.D. este limpede că 
dânşii se aliniază opţiunii pro-independenţă şi nu 
împărtăşesc Programul F.P.C.D., ignoră în totali¬ 
tate prevederile Statutului, declinându-şi astfel ori¬ 
ce obligaţie de membru al formaţiunii noastre. Dar 
este necesar să fie eliminată aparenta concrescenţă 
dintre F.P.C.D. şi C.I., confuzie provenită din sim¬ 
plul motiv că liderii C.I. vin din Frontul Popular, 
să se facă distincţia de ordin juridic, ideologic şi 
organizatoric dintre cele două formaţiuni. Cu atat 
mai mult cu cât Manifestul C.I. precizează că acesta 
nu se substituie nici unei formaţiuni politice exis¬ 
tente”, iar Programul accentuează că “C.I. nu este 
subordonat sau dependent faţă de nici o altă or¬ 
ganizaţie din trecut sau prezent”. 

Principiile statutare adoptate de C.I. sunt axate 
pe o formulă inadecvată celor aplicate în viaţa poli- 

tică. Statutul prevede că membru al Congresului 
poate fi orice cetăţean sau organizaţie social-poli- 
ticâ, inclusiv partide. Astfel, sub aspect organiza¬ 
toric ni se propune un conglomerat din cetăţeni şi 
partide cu opţiuni politice lăsate la discreţia fiecărui 
element eterogen adunat sub acoperişul încăpător 
al C.I. O astfel de construcţie care nici nu poate 
asigura o funcţionalitate normală, nici nu ţine cont 
de prevederile legii care nu admite o dublă apar¬ 
tenenţă politică a aceluiaşi cetăţean, poate fi expli¬ 
cată doar prin dorinţa de a îngloba sub umbrela 
C.I. cât mai multe partide şi cetăţeni care urmează 
a fi angrenaţi la mecanismul lui electoral. Prin ur¬ 
mare, C.I. nu este nici formaţiune, nici alianţă, deşi 
se vrea şi una şi alta concomitent. 

Am considerat necesar să formulăm aceste pre¬ 
cizări doar pentru limpezirea unor aspecte ce ţin 
j de raporturile dintre F.P.C.D, şi C.I. în vederea 
eliminării unor eventuale speculaţii. Apreciem că 
[fiecare cetăţean sau formaţiune politică are liber¬ 
tatea de a se manifesta în viaţa publică în modul 
pe care îl consideră adecvat propriilor convingeri şi 
interese. Necesitatea acestor precizări a fost dictată 
'şi de faptul că C.I. este singura formaţiune care a 
: încercat să se constituie pe baza structurilor teri¬ 
toriale ale F.P.C.D., deşi în mod normal ar fi trebuit 
• să înregimenteze în structurile sale un alt segment 
de populaţie neangajată politic, fără a încerca să 
aducă prejudicii Mişcării noastre. 

Cu toate acestea, Frontul Popular Creştin Demo¬ 
dat îşi declară disponibilitatea de a colabora cu 
£.1. problemele în care punctele lor de vedere 
«oincid. 


“ŢARA ”, 5 mai 1993 

CONTINUĂ DUELUL SNEGUR-ROŞCA 

Spre deosebire de furie Roşea, şeful statului şi-a angajat deja 
un avocat 

“Dosarul Roşea” se îngroaşă, iar odată cu el se îngroaşă şi 
gluma 

La Chişinău continuă urmărirea penală a dlui 
Iurie Roşea, preşedintele Comitetului Executiv al 
Sfatului F.P.C.D. 

Intr-o discuţie telefonică cu Iurie Roşea, anche¬ 
tatorul procuraturii de la Chişinău, Gheorghe Gu- 
zun, i-a cerut liderului F.P.C.D. să prezinte carac¬ 
terizări în scris de la locul de muncă actual, de la 
instituţiile la care ş. lucrat anterior, precum şi de 
la locul de trai. Dl Roşea a ţinut să precizeze dacă 
nu cumva este nevoie de nişte documente similare 
din partea şcolii medii şi a facultăţii pe care le-a 
absolvit. Refuzând să se supună acestei proceduri 
înjositoare, Iurie Roşea a declarat că nu doreşte să 
întreţină discuţii telefonice în acest subiect şi se va 
prezenta în faţa instanţei respective numai dacă i 
se va trimite o citaţie oficială. Anchetatorul Guzun 
i-a recomandat preşedintelui executiv al F.P.C.D. 
să fie mai docil şi să-şi caute mai bine un avocat. 

Reprezentantul procuraturii a reconfirmat in¬ 
tenţia preşedintelui Snegur de a se prezenta per¬ 
sonal la proces. Este evident că se pune la cale o 
nouă tentativă de intimidare a Opoziţiei, iar un 
eventual proces judiciar ar demonstra cu brio ce 
preţ au declaraţiile oficiale cu privire la drepturile 
omului, la libertatea cuvântului şi a presei. Iată că 
preşedintele Snegur nu găseşte timp să se ocupe 
de eliberarea deţinuţilor politici de la Tiraspol, în 
schimb se arată foarte preocupat de propria-i per- 

soană, excelând în persecutarea celor care nu-i 
împărtăşesc opiniile politice. 

Nu este cazul să comparăm chinurile pe care le 
suportă preşedintele secţiei Tiraspol a F.P.C.D. Ilie 
Uaşcu şi colegii săi, care sunt ameninţaţi cu pe¬ 
deapsă capitală, cu micile şicane pe care i le face 
Puterea de la Chişinău conducerii F.P.C.D. Şi totuşi, 
un lucru este cert: F.P.C.D. “incomodează” atât re¬ 
gimul de la Tiraspol, cât şi pe cel de la Chişinău. 
Ce bine s-ar simţi guvernanţii dacă cumva, printr- 
un miracol, F.P.C.D. ar dispărea sau, cel puţin, s-ar 
conforma. 

‘JARA”, 5 mai 1993 

CEL MAI ABJECT GEST 
ANTIROMÂNESC 

De un secol şi mai bine orice român conştient 
de apartenenţa sa la Neamul Românesc, atunci când 
vine vorba de multpătimita Basarabie, porneşte de 
la această maximă eminesciană: “A rosti numele 
Basarabia e una cu a protesta contra dominaţiunii 
ruseşti”. Alături de etnonimul “român” şi glotonimul 
“limbă română”, numele Basarabia făcea parte din 
noţiunile-tabu puse la index de către'regimul sovie¬ 
tic de ocupaţie. Astăzi, aflându-ne în perioada de 
tranziţie de la colonialism spre neocolonialism (deo¬ 
sebirea constă în faptul că sub sovietici eram opri¬ 
maţi de veneticii ruşi, iar de când cu “independenţa” 
— de cozile de topor “naţionale”), suntem martorii 
consolidării pe teritoriul românesc a unei statalitâţi, 
numită impropriu “Republica Moldova”, care iniţial 
entuziasmase întreaga opinie publică românească 
din simplul motiv că aceasta a văzut în declararea 

independenţei Republicii Moldova un prim pas spr< 
revenirea teritoriilor de est ale României în hotareli 
lor fireşti şi legitime. însă în scurt timp iluziile une 
reveniri imediate şi spectaculoase a Basarabiei lî 
Ţară s-au topit pe măsură ce tot mai mulţi ai 
realizat că de fapt s-a produs o reanexare i 
Basarabiei la vechiul imperiu prin reconsolidare* 
guvernării comuniste la Chişinău care, după < 
scurtă perioadă de derută survenită în urma uno: 
grandioase zguduiri ce cuprinseseră întregul spaţh 
(ex-)sovietic, şi-a recâştigat toate poziţiile-cheie. A: 
fi inutil să trecem în revistă nenumăratele mostri 
de atitudini şi acţiuni antiromâneşti ale stăpâniri 
de la Chişinău care, de altfel, sunt la îndemâni 
oricui... 

Motivul care ne-a făcut să înşirăm aceste rân 
duri este oarecum mai special, întrucât e legat di 
cel mai abject gest antiromânesc făcut de către unu 
dintre vârfurile de lance ale Puterii de la Chişinău 

Am intrat în posesia unui “Ordin” semnat di 
directorul general al Radioteleviziunii, Adriai 
Usatâi, cu numărul de înregistrare 227-C dii 
26.05.93, prin care acesta interzice folosirea noţiuni 
de Basarabia în instituţia asupra căreia “ruşii l-a; 
pus nacialnik”, vorba lui Eminescu. 

Iată textul acestui “Ordin”: 

«ORDIN 

26.05.93 Nr.227-C 

Prin prezentul ordin aduc la cunoştinţa redactorilor-şel 
ai redacţiilor Radioteleviziunii Naţionale şi prin inter 
mediul lor întregului colectiv de creaţie că nu mai poati 
fi tolerată situaţia când în unele emisiuni atât jurnaliştii 
cât şi interlocutorii lor, întâmplător sau chiar intenţiona 

substituie denumirea statului nostru Republica Moldova 
prin noţiunea Basarabia. 

Dincolo de faptul că este o incorectitudine de ordin 
istoric, or, numele Basarabia a fost în diferite timpuri 
atribuit anumitor spaţii geografice, mai aduce instituţiei 
noastre şi anumite prejudicii de ordin politic. Utilizarea 
cu insistenţă a noţiunii "Basarabia” devine şi un argument 
în politica secesionistă a liderilor de la Tiraspol, astfel 
fără voia noastră alimentăm politica separatistă în propria 
ţară. 

Reeşind din realităţile concrete ale zilei, şi din 
obţiunea făcută prin declaraţia independenţei statului nos¬ 
tru din 27.08.91 consider drept o încălcare a Constituţiei 
Republiciiînlocuirea denumirii statului Republicii Moldova 
prin toponimul Basarabia şi calific asemnena cazuri drept 
tentative de promovare a unei politici antistatale, fapt 
calificat respectiv de legislaţia în vigoare. 

Responsabilitatea pentru îndeplinirea acestui ordin 
este personală a redactorilor-şefi. 

Prezentul ordin să fie dat publicităţii în toate redacţiile 
Radioteleviziunii Naţionale. 

Director general A.Usatâi» 

(Am păstrat textul originalului.) 

Iată că statul de mucava dă semne de enervare 
când i se aminteşte că nu este decât o creatură 
artificială. Expresia “nu mai poate fi tolerată si¬ 
tuaţia”, parcă decupată din textul notei ultimative 
a U.R.S.S. adresată Guvernului României în iunie 
1940, constituie o ameninţare cu aplicarea forţei, 
în cazul dat -administrative, faţă de acei jurnalişti 
care vor mai cuteza să comită astfel de infracţiuni 
ideologice. 

Prejudicii politice 

Lăsând la o parte aroganţa cu care ştabul ideo¬ 
logic dă lecţii de istorie subalternilor săi, să zăbovim 
asupra «prejudiciilor de ordin politic» pe care le 
invocă acesta. Este evident că ciracii puterii înţeleg 
perfect efectul repunerii în circulaţie a unui singur 
cuvânt: Basarabia. Precum o ştiu şi stăpânii stă¬ 
pânilor lui de la Chişinău care tot la Moscova îşi 
au reşedinţă şi tot din perfida diplomaţie rusească 
îşi trag începutul. Iată că vremurile se schimbă. 
Imperiul Rus trosneşte din toate încheieturile, iar 
românii de sub dominaţia lui îşi regăsesc identitatea 
naţională şi, odată cu ea, îşi regăsesc patria, şi din 
nou, ca şi acum un secol, “cestiunea retrocedării 
Basarabiei cu încetul ajunge a fi o cestiune de ex¬ 
istenţă pentru poporul român” (M.Eminescu). O ase¬ 
menea situaţie însă nu poate să nu prejudicieze 
interesele politice ruseşti. 

Separatişti în propria ţară 

«Utilizarea cu insistenţă a noţiunii «Basarabia», 
— glăsuieşte ordinul servului imperial, — devine 
şi un argument în politica secesionistă a liderilor 
de la Tiraspol, astfel fără voia noastră alimentăm 
politica separatistă în propria ţară». 

Curată logică bolşevică, de parcă dacă ai zice 
«Moldova» în loc de «Basarabia» s-ar topi ca prin 
minune interesele geopolitice ale Rusiei în această 
zonă, iar separatiştii ar băga coada între vine în 
semn de capitulare, de parcă Moldova ar începe la 
Tiraspol şi s-ar sfârşi la Leuşeni, iar dincolo de Prut 
nu tot Moldova este, oricât de mult i-ar exaspera 
pe secesionişti acest adevăr. “Politică separatistă 

în propria ţară” fac mai întâi de toate liderii de la 
Chişinău, alimentând şi separatismul de la Ti- 
raspol. 


Fiecărui român — câte un căluş în gură 

Dar să mai savurăm o perlă stilistică a distin¬ 
sului bărbat de stat: “Reeşind din realităţile con¬ 
crete ale zilei şi din opţiunea făcută prin declaraţia 
independenţei statului nostru din 27.08.91 consider 
drept o încălcare a Constituţiei Republicii înlocuirea 
denumirii statului Republicii Moldova prin topo¬ 
nimul Basarabia şi calific asemenea cazuri drept 
tentative de promovare a unei politici antistatale, 
fapt calificat respectiv de legislaţia în vigoare”. 

Aşadar, deviza lor este: “Fiecărui român — câte 
un căluş în gură!”. Unul pentru Eminescu (care 
nici măcar republican nu a fost, necum moldovean), 
altul pentru Iorga, se vor mai găsi câteva şi pentru 
Kogălniceanu, Hasdeu, Russo. De azi înainte adio, 
Basarabie! Adio istorie zbuciumată a Ţării. Părin¬ 
tele ideologiei statale,Victor Puşcaşu, poate muri 
liniştit, fără să-i fie teamă că nu va lăsa nişte con¬ 
tinuatori destoinici. Vorba cronicarului: nasc şi în 
(Republica) Moldova oameni. La nevoie se va găsi 
câte un căluş şi pentru Matcovschi cu Basarabia 
lui cu tot, care (ce neobrăzare!), chipurile, ar fi fost 
“trecută prin foc şi prin sabie, furată, trădată 
mereu”. îi vine rândul şi lui Vieru, facem rost de 
un cep şi pentru gura lui. Să astupăm cu pământ 
şi gurile lui Ion şi Doina Aldea-Teodorovici, să nu 
mai răsune din eternitate vocile lor anticon¬ 
stituţionale care şi de dincolo de mormânt sub¬ 
minează statalitatea Republicii Moldova. 

Basarabia e împinsă în cuşcă 

“Responsabilitatea pentru îndeplinirea acestui 
ordin este personală a redactorilor-şefi”, — concluz¬ 
ionează impostorul, fără a-şi da seama că tocmai 
dânsul îşi asumă o grea responsabilitate în faţa 
istoriei şi că îşi ia un mare păcat pe suflet. 

Iată că, după Ilie Ilaşcu şi fraţii lui de sacrificiu, 
întreaga Basarabie este împinsă în cuşcă. “însuşi 
numele Basarabia ţipă sub condeiele ruseşti” (M. 
Eminescu). 


în prag de examen 

Dar să lăsăm jelania la o parte. Noi nu suntem 
cei care trebuie să ne tânguim. Nici să-i numim pe 
unii, cum e respectivul demnitar, vânzători. Ăsta 
nici măcar vânzător nu e. Deoarece el nu şi-a trădat 
nici cauza, nici stăpânii faţă de care a păstrat o 
fidelitate de animal domestic demn de toată lauda. 
Nu poţi pretinde unui ienicer să nu mai fie ce este. 

Sărmanii «independenţi», totuşi, cât de ridicoli 
sunt. Au uitat pe semne de vorba românului care 
zice că de ce ţi-e frică tocmai de aia nu scapi. Da, 
da, domnilor-tovarăşi comunişti, Reîntregirea 
României este pentru nişte vânduţi ca alde voi un 
fel de cutremur sau altă calamitate naturală care 
se apropie vertiginos şi inexorabil, calamitate pe 
care poţi să nu o doreşti, dar nu şi să o eviţi. Aşa 
că ar fi mai înţelept să vă pregătiţi de acest examen. 

Iată că numele Basarabia a început să ţipe şi 
sub condeiele moldovenilor “independenţi şi suve¬ 
rani”, scrie-şi-ar ei numele pe mormânt, de n-ar 
mai fi ajuns să-şi bată joc într-un asemenea hal de 
însăşi fiinţa noastră naţională. 


‘JARA”, 1 iunie 1993 

Topul speranţelor 

O NOUĂ FILĂ LA DOSARUL 
"SNEGUR-ROŞCA" 

După o pauză de aproape o lună de zile, timp 
în care Procuratura Republicii Moldova a examinat 
dosarul lui Iu. Roşea întocmit de procuratura 
Chişinăului, lăsându-ne în totală incertitudine, vin¬ 
eri, 11 iunie, anchetatorul superior al Procuraturii 
oraşului Chişinău, Gheorghe Guzun, l-a invitat pe 
“acuzatul” Iurie Roşea să se prezinte în biroul Dom¬ 
niei sale pentru nişte precizări suplimentare. 

Domnul anchetator a completat un protocol de 
interogare suplimentară a acuzatului, fixând ur¬ 
mătoarea întrebare: 

“Cine din rudele preşedintelui Republicii Moldova au 
fost numiţi în funcţii de stat cu concursul acestuia? 

Răspuns: Nu răspund decât în faţa instanţei 
judecătoreşti pe care sper să o vedem independentă faţă 
de puterea executivă. 

Acuzat — Iu. Roşea" 

Aici scurta întrevedere a preşedintelui executiv 
al F.P.C.D. cu reprezentantul procuraturii s-a în¬ 
cheiat. 

Nouă însă nu ne rămâne decât să constatăm că 
preşedintele Snegur (încă) nu a renunţat să-l pună 
la respect (pentru că în cuşcă încă nu e momentul) 
pe reprezentantul Opoziţiei. 

Iată o situaţie care răstoarnă orice învinuire de 
inconsecvenţă lansate de atâtea ori de către criticii 
vârfului acualului regim. Dacă preşedintele Snegur 
ar demonstra aceeaşi consecvenţă şi în promovarea 
unei politici orientate spre o adevărată indepen¬ 
denţă a Republicii Moldova faţă de Rusia, şi în 

realizarea reformei economice, consecvenţă pe care 
o manifestă doar atunci când vine vorba de perse¬ 
cutarea Opoziţiei, nu încape nici o îndoială că în 
scurt timp statul pe care îl guvernează ar deveni 
“o a doua Elveţie”. Dar să lăsăm pe seama noilor 
consilieri prezidenţiali transformarea Republicii 
Moldova din “cel de-al doilea stat românesc” în “cea 
de a doua Elveţie”. 

Şi întrucât tot veni vorba de rudele dlui Snegur 
oploşite în diverse funcţii-sinecură, ţinem să pre¬ 
cizăm că, deşi dispunem de anumite informaţii în 
acest sens, în scopul completării galeriei portretului 
colectiv al cimotiilor şefului statului, propunem ci¬ 
titorilor să se angajeze într-un concurs cu genericul 
“Să ne ţinem de neamuri”. Condiţiile acestui concurs 
sunt următoarele: 

1. Persoana care va prezenta cea mai completă 
listă a rudelor dlui preşedinte care s-au pricopsit 
din întâmplare cu diverse slujbe onorabile, va bene¬ 
ficia de posibilitatea de a-şi petrece concediul la 
munte ori la mare într-un stat vecin, dar prieten. 

2. Redacţia garantează anonimatul participan¬ 
ţilor la concurs pentru a-i scuti de nişte eventuale 
şicane. 

JARA”, 15 iunie 1993 

Dosarul nr, 93038013 

PREŞEDINTELE SNEGUR CONTINUĂ 
SĂ URMĂREASCĂ PENAL OPOZIŢIA 

* Doi martori importanţi — ex-prim-ministrul Valeriu Muravschi 
şi ministrul Relaţiilor Economice Externe Andrei Cheptene — îşi 
notează amintirile în “DOSARUL ROŞCA” 

Prolog 

In ziua de 29 iunie, Iurie Roşea, preşedintele 
executiv al F.P.C.D., aflat sub urmărire penală încă 
din luna februarie, a fost invitat din nou la Procu¬ 
ratura or. Chişinău pentru a lua cunoştinţă de ma¬ 
terialele anchetei suplimentare iniţiată de Procu¬ 
ratura republicii. 

La 2 iunie, printr-o ordonanţă vizată de Pro¬ 
curorul republicii, dl Dumitru Postovan, şi semnată 
de anchetatorul Gheorghe Guzun termenul anche¬ 
tei preliminare a dosarului penal nr. 93038013 a 
fost prelungit până la 30 iunie. 

In această perioadă au mai fost anchetaţi doi 
martori: fostul prim-ministru al Republicii Moldova, 
dl Valeriu Muravschi, şi ministrul Relaţiilor Eco¬ 
nomice Externe, dl Andrei Cheptene. 

Capitolul I. Confesiunile unui fost prim-ministru 

* Ginerele argumentează, socrul decretează 

în ziua de 14.06.93, a fost întocmit procesul-ver- 
bal de interogare a martorului Muravschi Valeriu. 

“întrebare: Rog să comunicaţi cum a fost numit la 
funcţia de ministru adjunct al relaţiilor economice externe 
dl A.Gherman? N-a fost numit la funcţia dată prin demer¬ 
surile dlui M.Snegur? 

Martor: Dl A.Gherman deţinea funcţia de consilier 
pe relaţii externe al prim-ministrului. La porunca primului 
ministru dl A.Gherman a pregătit argumentarea necesităţii 
creării în republică a Ministerului de Relaţii Economice 
Externe. Propunerile respective au fost examinate la Gu¬ 
vern şi înaintate Preşedintelui republicii care prin decretul 
său a creat acest minister. 

Ministrul Relaţiilor Externe, dl Cheptene, a înaintat 
Guvernului demersul ca dl Gherman să fie confirmat în 
funcţia de adjunct al ministrului. Guvernul a examinat 
demersul şi prin hotărârea sa a acceptat propunerea dlui 
Cheptene. Confirm că la adoptarea hotărârii Guvernul nu 
a fost influenţat din partea dlui Snegur. 

întrebare: Preşedintele Republicii Moldova M. 
Snegur n-a efectuat presiuni asupra D-stră şi altor membri 
ai Guvernului în privinţa creării S.A. “Seabeco-Moldova” 
şi scutirea ei de impozite? 

Răspuns: La adoptarea hotărârii în privinţa S.A. “Sea¬ 
beco-Moldova” Guvernul s-a condus de argumentele şi 
calculele prezentate de Ministerul Economiei, Ministerul 
Finanţelor şi Cancelariei de Stat, şi nu de alţi factori. 

Procesul-verbal e întocmit de sinestătător V.Mu- 
ravschi" 

Capitolul II. Un ginere prosper şi un fiu rătăcitor 

Aşadar, ginerele preşedintelui primeşte poruncă 
de la primul ministru să argumenteze necesitatea 
creării Ministerului Relaţiilor Economice Externe, 
iar socrul acestuia, alias dl M.Snegur, “prin decretul 
său a creat acest minister”, oferindu-i soţului fiicei 
sale un loc mai căldicel. Norocul a fost că tânărul 
Arthur este băiat cu carte şi a ştiut cum să argu¬ 
menteze necesitatea formării unui asemenea mi¬ 
nister. Bănuim că a fost destul de dificil să-şi con¬ 
vingă socrul de necesitatea creării acestui minister. 

Chit că dl preşedinte al republicii nu are nici un 
drept să “creeze” ministere prin decrete, modificarea 
structurii Guvernului fiind o prerogativă a Parla¬ 
mentului. Bineînţeles, ulterior Parlamentul a rati¬ 
ficat cu docilitate acest decret. Mai ales că între 
timp ginerele Arthur Gherman s-a pomenit în frun- 
j tea “Seabeco-Moldova”, societate pe acţiuni scutită 
de impozite “din întâmplare” de acelaşi preşedinte 
Snegur, precum “din întâmplare” ajunge şi talen¬ 
tatul ginere la cârma acestei structuri economice 
\ privilegiate. 

De altfel, modestul ginere declara într-un recent 
interviu acordat ziarului “Molodioji Moldovî” că, 
dacă nu ar fi acceptat să conducă S.A. “Seabeco- 
Moldova”, ar fi ajuns deja, în mod cert, în funcţia 
de prim-ministru. Şi asta nu pentru că ar avea un 
regim de avansare preferenţial. Pur şi simplu, aşa 
, este omul, deştept din născare. In această situaţie 
ar fi inexact să afirmăm că preşedintele Snegur ar 
i promova o politică de protecţionism sau nepotism, 

: termenul mai potrivit fiind cel de “ginerism”. 
Sărmanul Snegur-junior care, pomenindu-se în dis- 
graţia lui Snegur-senior, a fost exilat de către tăticul 
său tocmai la capătul lumii, peste mări şi ţări, la 
Ambasada Republicii Moldova la O.N.U. în târgul 
New-York-ului. Bietul c fiu rătăcitor Vitalie ar avea 
tot temeiul să-şi invidieze cumnatul şi să nu-i poată 
t ierta severului său părinte îndepărtarea de la palat. 

Capitolul III. Spovedania unui ministru 

în aceeaşi zi (14.06.93) a fost interogat şi mar- 
| torul Andrei Cheptene, ministru al Relaţiilor Eco¬ 
nomice Externe. 

“întrebare: Rog să comunicaţi cum a fost numit la 
funcţia de ministru-adjunct al Ministerului Relaţiilor 
:Ecoonomice Externe d. A. Gherman. N-a fost numit la 
funcţia dată prin demersurile dlui M. Snegur? 

Răspuns: Ol A. Gherman e unul din cei 5 tineri care 
au studii speciale în domeniul relaţiilor economice ex¬ 
terne. Activând încă la Asociaţia “moldinteragro” dum¬ 
nealui a dat dovadă de un interes deosebit pentru formarea 
relaţiilor economice externe şi a aparatului numit de a le 
forma. Au fost prezentate un şir de demersuri, note ex¬ 
plicative, argumentări în folosul necesităţii lui. Fiind în 
funcţia de vice-ministru a economiei am avut de multe ori 
discuţii atât cu Preşedintele, cât şi cu Prim-ministru şi 
încorporarea în funcţia de vice-ministru a dlui Gherman 
nu are nimic comun cu formarea acestui minister. 
Problema a fost soluţionată mai târziu din iniţiativa mea 
personală, şi un zondaj în colectiv poate dovedi că în 
parcursul activităţii sale în minister dl Gherman n-a avut 
un şjatut deosebit. 

In funcţie dl Gherman a fost numit prin dispoziţie dl 
Prim-ministru Muravschi. 

Procesul verbal e întocmit de si nestătător". 

Am păstrat intacte ortografia şi stilul dlui min¬ 
istru ca să nu fim învinuiţi că am lustrui cumva 
realitatea. 

Capitolul IV. Simple întrebări şi nedumeriri 

Prima întrebare care se iscă după lectura capi¬ 
tolului III este: unde sunt ceilalţi patru tineri despre 
care ne mărturiseşte dl ministru Cheptine? Numele 
lor? Originea de clasă? Gradul de şcolarizare? 
Gradul de rudenie cu stăpânirea? De ce nu s-a creat 
şi pentru ei prin decret prezidenţial câte un minister 
sau barem câte un “Seabeco”, dacă sunt la fel de 
talentaţi şi şcoliţi ca şi Arthur Gherman? O altă 
întrebare pentru cei doi martori, şi nu numai pentru 
ei, ar fi de ce, totuşi, simpatiile dânşilor s-au îndrep¬ 
tat spre persoana lui A. Gherman şi nu spre un 
altul “din cei 5 tineri care au studii speciale în 
domeniul relaţiilor economice externe”? Şi tot aici 
simpla curiozitate ne îndeamnă să întrebăm dacă 

dânşii ţin bine minte cine, totuşi, este întâi- 
stătătorul Guvernului, primul ministru sau preşe¬ 
dintele? Oare nu preşedintele este, conform Con¬ 
stituţiei, capul Executivului? Şi dacă este, pare pri¬ 
mul ministru şi ministrul Relaţiilor Economice Ex¬ 
terne nu şi-au consultat şeful direct înainte de a-1 
avansa pe ginerele acestuia? Iar dacă, totuşi, nu 
l-au consultat, reiese că aceştia au plasat cu bună 
ştiinţă o mină cu efect întârziat sub autoritatea 
şefului statului. 

Capitolul V. Inocenţa Procuraturii 
sau efectul miraculos al negaţiei 

Cei care urmăresc desfăşurarea acestei anchete 
penale au avut tot timpul să se convingă de im¬ 
parţialitatea Procuraturii. De data aceasta este de 
remarcat, însă, eleganţa cu care dl anchetator Gh. 
Guzun formulează întrebările adresate martorilor. 
Să le recitim cu atenţie: “Rog să comunicaţi cum a 
fost numit la funcţia de ministru adjunct al relaţiilor 
economice externe dl A. Gherman? N-a fost numit la 
funcţia dată prin demersurile dlui M. Snegur?" (subl. 
ne aparţine). Negaţia de la începutul celei de-a 
doua întrebări vine să sugereze şi răspunsul pe 
care, de altfel, martorii îl ştiu pe de rost: “Bineînţeles 
cănu”. De parcă în asemenea cazuri se fac demersuri 
în scris, eventual, pe foi cu antet şi ştampilă prez¬ 
idenţială. 

Să ne amintim că prezentul dosar penal a fost 
intentat la iniţiativa Procuraturii republicii care, 
bineînţeles, nu a făcut altceva decât să-şi exercite 
prerogativa de supraveghere a legii şi nicidecum 
nu s-a lăsat influenţată de preşedintele Snegur. 

Urmând regulile jocului de-a legea, să admitem 
pentru moment că dl preşedinte, în mărturiile fixate 

în acelaşi dosar, ar fi scăpat, fie din imprudenţă, 
fie din mărinimie, prefixul “-in” în următoarea pro¬ 
poziţie: “Consider (in)oportună tragerea la răspun¬ 
derea penală a dlui Iu. Roşea conform legislaţiei în 
vigoare”. Nu-i aşa că procuratura şi-ar fi făcut ori¬ 
cum datoria, indiferent de atitudinea generoasă a 
şefului statului, continuând urmărirea penală a ce¬ 
lui care se face vinovat de lezarea onoarei instituţiei 
prezidenţiale? Şi asta numai din simpla necesitate 
a triumfului justiţiei într-o societate democratică 
unde normele constituţionale, Legea stau deasupra 
oricărei instituţii sau persoane. 

Capitolul VI. Motivaţia 

O filă din dosar peste care ar fi păcat să trecem 
cu vederea conţine copia Hotărârii guvernului des¬ 
pre numirea în funcţie a aceluiaşi A. Gherman. 

“Hotărârea Guvernului Republicii Moldova din 10 fe¬ 
bruarie 1992 Nr. 78 Despre numirea în funcţie a dlui Artur 
G. Gherman 

Guvernul Republicii Moldova Hotărăşte: 

1. A numi pe dl Artur G. Gherman în funcţia de prim- 
viceministru al relaţiilor economice externe al Republicii 
Moldova, eliberându-l din funcţia, pe care a ocupat-o 
anterior. 

Prim-ministru al Republicii Moldova Valeriu Mu- 
ravschi". 

Concizia este sora talentului, susţineau stră¬ 
moşii noştri latini. Şi documentul de mai sus cer¬ 
tifică cu brio originea noastră nobilă de urmaşi ai 
Romei. 

Singurul element care lipseşte din această ho¬ 
tărâre este motivaţia. Ea ar fi putut cuprinde ra¬ 
ţionamente de ordin economic, calităţi profesionale 
şi personale ale numitului în funcţie, alte consi- 

deraţii în favoarea opţiunii Gherman. Iar dacă tot 
nu au fâcut-o la timp, domnii Muravschi şi Cheptene 
se văd nevoiţi să o facă acum, cu o întârziere de un 
an şi jumătate, nefericitul prilej fiind dosarul în 
cauză. Şi ne-am convins cu toţii că argumentaţia 
este beton armat, fără fisuri vizibile. Iar ăştia de 
la F.P.C.D. care tot sapă în piatră seacă, căznindu-se 
să întregească arborele genealogic al actualei 
Puteri, nu sunt decât nişte invidioşi care tulbură 
armonia familială a unui remarcabil şef de stat. 

“ŢARA”, 6 iulie 1993 

Faţă în faţă 

ÎN LOC DE EPILOG 

Miercuri, 7 iulie, am aflat cu surprindere că dl 
preşedinte Snegur i-a adresat Procurorului Repub¬ 
licii Moldova, dlui D. Postovan, o scrisoare prin care 
roagă ca acesta să claseze dosarul penal intentat 
subsemnatului încă în februarie a.c. în urma unui 
articol de presă în care am avut imprudenţa să 
supun criticii unele aspecte ale activităţii şefului 
statului. 

în această situaţie ar fi de constatat urmă¬ 
toarele: 

Unu. Reculul preşedintelui Snegur constituie o 
înfrângere morală pentru Putere şi o victorie poli¬ 
tică pentru Opoziţie. 

Doi. Regimul a ratat ocazia creării unui prece¬ 
dent penal care ar fî putut intimida breasla jur¬ 
naliştilor, mai temperându-le spiritul critic. 

Trei. Pentru moment îmblânzirea F.P.C.D. a 
eşuat. Nenumăratele tentative întreprinse de di¬ 
verşi binevoitori, adepţi ai “păcii civile” şi ai “con¬ 
sensului social” de a mă determina să-i cer scuze 
celui care s-a considerat lezat, de asemenea au 
eşuat. Din simplul motiv că nu port nici o vină în 
faţa justiţiei. 

Patru. Apariţia unor martori, ca dl Valeriu Mu- 
ravschi, ex-prim-ministru, Andrei Cheptene, mi¬ 
nistru al Relaţiilor Economice Externe (şi eventual, 
a altora, dacă s-ar fi ajuns până la proces) care cine 
ştie, ar fi putut să mai scape la proces vreo vorbă 
ce ar fi împrăştiat perdeaua densă de fum cu care 
este încă învăluită piramida prezidenţială. în 
această situaţie e normal ca dl preşedinte să bată 
în retragere. 

Cinci. Cazul a devenit public, penetrând şi în 
mediile occidentale, fapt care nu putea să nu şi- 

foneze prestigiul şefujui statului. Este încă un motiv 
care l-a determinat să facă un pas înapoi. 

Şase. O altă dificultate pentru dl Snegur constă 
şi în faptul că îi vine destul de greu să-şi conteste 
propriile rude, în special cele de gradul întâi, fiul 
de la ambasada Republicii Moldova la ONU şi gi¬ 
nerele de la guvern, actualmente ajuns în fruntea 
“Seabeco” S.A. 

Fără a pretinde că am epuizat şirul de motive 
care l-au determinat pe dl Snegur să ceară clasarea 
acestui dosar penal, aş stărui puţin asupra textului 
scrisorii în cauză. 

Nu caut eu, domnule preşedinte, să-mi “croiesc 
mantie de mucenic al naţiunii”. Dar, rămânând 
ataşat principiilor morale şi politice ale Mişcării 
F.P.C.D. care se axează pe intransigenţă şi con¬ 
secvenţă, nu pierd speranţa că s-ar mai putea în¬ 
tâmpla să mai ajungem faţă în faţă cu unii ca Dvs. 
care astăzi fugiţi de justiţie. Nu eu, ci Ilaşcu şi 
camarazii lui sunt martirii noştri, Filip Lupaşcu şi 
Grigore Vârtosu, şi atâţia alţii ca ei, unii morţi, 
alţii încă vii. 

Onoarea, domnule preşedinte, nu poate fi con¬ 
fundată cu rangurile cinovniceşti cu care V-a inves¬ 
tit întâmplarea. 

Urmează, totuşi, să vedem reacţia Procuraturii 
care, în numele adevărului şi al justiţiei, n-ar trebui 
să ţină seama de oscilaţiile prezidenţiale, ci să-şi 
facă datoria până la capăt. 

Nu mă îndoiesc nici pentru o clipă că, renunţând 
la acest proces, F*uterea pune la cale alte modalităţi 
de strangulare a celor care nu doresc “să se confor¬ 
meze liniei oficiale”. 

Dar să nu anticipăm. 

Vom reveni. 


JARA”, 13 iulie 1993 

In memoriam 


QRIGORE VÂRTOSU 

S-a scurs un an de la moartea voluntarului ro¬ 
mân Grigore Vârtosu. L-am cunoscut acum vreo 
zece ani din câteva poezii apărute în “Tinerimea 
Moldovei” şi în revista “Moldova”. Apoi, în 1986, pe 
când lucram la televiziune, am avut o deplasare la 
baştina poetului Alexe Mateevici, aflată la acea dată 
în paragină. Când eram deja în curtea casei pe care 
ne zbăteam să o transformăm în casă-muzeu, apare 
un tânăr care mi se recomandă: “Sunt Grigore Vâr¬ 
tosu din Cârnăţenii-Noi. Poet şi ţăran”. Aflase că 
urmează să vină cineva de la televiziune pe acolo 
şi a dat o fugă să vadă dacă ne poate ajuta cu ceva. 

Peste vreo trei ani, în memorabila zi de 12 martie 
1989, când a avut loc cea mai mare demonstraţie 
anticomunistă din Basarabia, îl vedeam pentru a 
doua oară în fruntea manifestanţilor rebeli care 
asaltau tribuna din Piaţa centrală a Chişinăului şi 
sediul Comitetului Central al P.C.M. Mulţimea 
condusă de el îşi cerea dreptul la limbă şi la iden¬ 
titate naţională. In aceeaşi noapte a fost arestat în 
tren de către organele de represiune şi transportat 
la puşcăria din Chişinău unde a fost întemniţat cu 
încă vreo câţiva participanţi activi la demonstraţia 
din 12 martie. A urmat o grevă a foamei organizată 
de Veaceslav Ceremuş şi câţiva din prietenii lui. 
Apoi într-o duminică greva foamei a culminat cu o 
mare demonstraţie şi, în seara aceleiaşi zile, Vâr¬ 
tosu şi ceilalţi deţinuţi au fost purtaţi pe braţele 
mulţimii în Piaţa Marii Adunări Naţionale, auto¬ 
rităţile comuniste fiind forţate să-i pună în libertate. 

In zilele Revoluţiei Române, Grigore era în frun¬ 
tea donatorilor de sânge pentru fraţii din Ţară şi 

a organizatorilor detaşamentelor de voluntari care 
se pregăteau să plece la Bucureşti. 

In primăvara-vara lui ’92, cei care au luptat în 
zona Tighinei i-au admirat curajul de om care în¬ 
frunta destinul. Era atât de plin de viaţă, mereu 
vesel şi neînfricat încât nici astăzi nu-mi pot ima¬ 
gina că nu mai e printre noi. 

El a luptat pentru dezrobirea Basarabiei, pentru 
reunirea ei cu Patria-mamă — România. 

Astăzi, la un an de la moartea lui eroică, nouă, 
celor rămaşi în viaţă, nu ne-ar şedea bine să-l bocim. 
Pentru că de ne-ar vedea Grigore, ar râde de noi. 

Grigore Vârtosu este un destin împlinit. Alături 
de alţi bărbaţi ai neamului, el este un simbol al 
afirmării mândriei de a fi român. Să continuăm 
lupta şi să ne amintim azi şi întotdeauna de fratele 
nostru Grigore. 

JARA”, 20 iulie 1993 

noi nu vom deveni niciodată 

O NOUĂ GENERAŢIE DE REFUGIAŢI 

llie llaşcu este un avantajat al sorţii 

Cu mult timp înainte de arestarea lui llie llaşcu, 
noi, cei din Basarabia, îl tot îndemnam să pără¬ 
sească Tiraspolul, el şi colegii lui, pentru că altfel 
se expun fie nimicirii fizice, fie arestării. Ni se părea 
ilogică aflarea lui acolo în timp ce luni de zile casa 
în care locuia era pusă sub urmărire. Era o su¬ 
praveghere făţişă. Doi ţipi înarmaţi cu pistoale- 
automat “Kalaşnikov” stăteau demonstrativ la poar¬ 
ta casei lui. llie făcea haz de ei. Ii invita la un ceai, 
îi întreba dacă nu s-au plictisit. Tipii îşi întorceau 
privirile fără a da vreun răspuns. Dimineaţa, când 

îşi ducea cele două fete la şcoală, umbrele din faţa 
porţii îl urmau până la staţia de troleibuz. 

Revenind acasă, el continua să fină legătura 
telefonică cu noi, dădea în permanenţă interviuri 
pentru Radio Chişinău, pentru B.B.C., Vocea Ame- 
ricii, Europa Liberă. 

La insistenţele noastre de a-1 determina să se 
refugieze în Basarabia el răspundea simplu: “Nu 
pot, măi fraţilor. Ştiu că într-o bună zi ăştea mă 
vor ucide sau mă vor aresta. Dar dacă plec eu, ce 
vor zice ceilalţi români din Transnistria pe care îi 
tot îndemn de ani de zile să-şi apere drepturile lor? 
Vor zice că i-am minţit, că m-am speriat. Sau îmi 
vor urma exemplul şi vor fugi şi ei după mine. Eu 
n-am dreptul să-i descurajez”. 

Vara trecută separatiştii l-au luat din casă. El 
s-a dat prins pentru că nu concepea să evadeze din 
propria-i casă. 

Au urmat luni de zile când nu am mai ştiut 
nimic de el. Continuam să trimitem în fiecare zi 
comunicate de presă în întreaga lume, să aten¬ 
ţionăm autorităţile şi opinia publică. 

Cuşca de fier în care au fost închişi camarazii 
noştri de la Tiraspol a făcut deja înconjurul lumii. 

Cei cinci patrioţi întemniţaţi în puşcăriile comu¬ 
niste au reuşit să solidarizeze în jurul lor, într-un 
fel unic, întreaga naţiune. De fapt, prin chinurile 
lor, ei repetă martiriul zecilor şi sutelor de mii de 
deţinuţi politici pe care i-a avut ţara noastră de-a 
lungul acestui secol. Aş zice chiar că într-un fel ei 
sunt avantajaţi faţă de alţii care au avut aceeaşi 
soartă. Zeci de ani lamura neamului românesc a 
fost răstignită în închisorile comuniste. Cei mai 
demni dintre ei deseori s-au stins în anonimat. Fra¬ 
ţii noştri de la Tiraspol au avantajul să fie cunoscuţi 
şi admiraţi de întreaga suflare românească. Avan- 


tajul, dar şi responsabilitatea. Ei nu-şi pot permite 
luxul oscilaţiilor sau cedărilor, întrucât nu sunt pur 
şi simplu cinci cetăţeni ai Republicii Moldova. Ei 
reprezintă astăzi obrazul naţiunii române. Ei devin 
un simbol al afirmării onoarei de a fi român. 

0 replică magistrală pentru conformişti 

Cazul Ilaşcu dă o lecţie de românism celor aflaţi 
în afara zidurilor închisorii. Ei se lasă martirizaţi 
pentru a ne trezi pe noi. 

Canalia naţională ne-a rezervat deja rolul de 
detaşament de sacrificiu. Ea cobeşte necontenit de 
la tribunele oficiale şi de pe paginile ziarelor 
moartea sigură a Frontului Popular Creştin Demo¬ 
crat în calitatea lui de Mişcare de eliberare na¬ 
ţională, de curent unionist, de formaţiune politică 
de opoziţie. Funeraliile F.P.C.D. au devenit o pre¬ 
ocupare permanentă a necrofililor din Transnistria 
i şi Basarabia. Pe unii ne-au îngropat în timpul răz- 
i boiului de pe Nistru, pe alţii ne-au închis în puşcării 
' separatiştii. Pe ceilalţi caută să ne înmormânteze 
! propagandistic şi, eventual, electoral. Suntem te¬ 
rorizaţi pe întreg teritoriul Republicii Moldova. 

Dar cine dintre noi ar mai avea curajul să-şi 
dea frica pe faţă atunci când avem alături pilda lui 
Ilaşcu? Ne-ar fi ruşine de el şi de ceilalţi ca el. 
Fapta celor cinci este ca o palmă pentru conformiştii 
şi conjuncturiştii de azi. Este o replică magistrală 
dată politicaştrilor chişinăuieni care îşi drapează 
laşitatea cu raţiuni de ordin electoral numite şi 
“realism politic”. Un soi de realism care se mulează 
în cel mai josnic mod pe micimea doctrinei oficiale 
despre o “independenţă reală a Republicii Moldova”. 

Patrioţii români de la Tiraspol repetă experienţa 
vechilor creştini: 

“Puteţi face orice cu trupul meu, însă asupra 
sufletului meu n-aveţi nici o putere”. 

Ce i-ar costa pe ei să renunţe la numele de 
români? Poate astfel, făcându-le pe plac separa¬ 
tiştilor, şi-ar fi putut îndulci întrucâtva soarta. 

Sacrificiu pentru o ţară vecină 

Observaţi cu câtă mândrie şi tenacitate îşi 
afirmă Ilaşcu identitatea sa politică de membru al 
F.P.C.D. Iată că în stânga Prutului afirmarea iden¬ 
tităţii naţionale, cea de român, se suprapune cu 
afirmarea identităţii politice, cea de membru al 
F.P.C.D. Frontist, unionist şi român au devenit si¬ 
nonime atât în limbajul curent al adepţilor, cât şi 
în cel al duşmanilor noştri. 

De ce oare Ilie şi camarazii săi strigă din cuşcă: 
“Trăiască Moldova, Ardealul şi Ţara Româ¬ 
nească!”? Ce au ei cu această regiune geografică 
de dincolo de Carpaţi numită şi Transilvania? Iată 
o întrebare care se poate isca în minţile multor 
basarabeni. O întrebare odată apărută, omul vrea 
să-i găsească şi dezlegarea. Şi tot aşa căutând, 
ajunge să-şi regăsească Ţara. Ilie Ilaşcu, în scri¬ 
soarea sa adresată Preşedintelui României Ion Ili- 
escu, spune: “Vă mai comunic că şi la Tiraspol s-a 
murit şi se mai moare pentru Ţară — pentru o 
Românie Mare”. Citind aceste rânduri, ieşite la lu¬ 
mină dintre zidurile închisorii, orice român din 
stânga Prutului începe să se dumerească: “Vasăzică, 
acolo este şi ţara mea”. Altminteri, cine s-ar sacrifica 
pentru o ţară vecină? 

Plutonul de execuţie şi sistemele de referinţă 

Noi, F.P.C.D., suntem o organizaţie politică din 
aceste teritorii cu o biografie unică, cu morţii, în¬ 
temniţaţii şi martirii noştri. Este o onoare să faci 
parte din aceeaşi mişcare politică cu Grigore Vâr- 
tosu, căzut la Tighina, şi 11 ie Uaşcu, întemniţat la 
Tiraspol. 

Acolo, între pereţii închisorii, în faţa plutonului 
de execuţie, în cuştile de fier, secţia F.P.C.D. Ti¬ 
raspol este cea mai eficientă structură a Mişcării 
noastre. 

Cinicii şi mulţumiţii de sine nu au ce căuta 
printre noi. Când zici: am suferit destul, să o mai 
facă şi alţii, tocmai atunci, în clipa aceea eşti pier¬ 
dut. Din simplul motiv că ai un sistem de referinţă 
fals, care te macină din interior. Te compari cu 
vecinul din preajmă, care adesea e mai sătul şi e 
mai bine aranjat în viaţă decât tine. Dar singurul 
sistem de referinţă valabil pentru un creştin este 
Iisus Hristos. Numai credinţa în El, întărită şi de 
exemplul fraţilor tăi de la Tiraspol, te poate fortifica, 
dându-ţi adevăratele dimensiuni ale suferinţei de 
dragul aproapelui. 

Petre Ţuţea, aflându-se într una din închisorile 
comuniste şi dorind să mai ridice duhul fraţilor săi 
de suferinţă, dar şi să facă puţină ordine în minţile 
celor din celulă, a zis la un moment dat: “...Dacă 
murim aici în lanţuri şi în haine vărgate, nu noi 
facem cinste Poporului Român, ci Poporul Român 
ne-a făcut onoarea să murim pentru el”. 

Este ridicol cel ce îşi deplânge necontenit soarta 
vitregă a naţiunii sale. Este demn de dispreţ cel ce 
pleacă pe tărâmuri străine în căutarea unei vieţi 
mai bune. Să-i mulţumim lui Dumnezeu care ne-a 
dat o ţară. Iar nouă, generaţiei de azi, ne-a surâs 

marele favor al sorţii de a putea să facem ceva 
pentru reaşezarea ei. 

Intenţii şi efecte 

Deseori se întâmplă că cele mai bestiale intenţii 
până la urmă au un efect contrar celui scontat. 
Grupul lui Ilaşcu a fost întemniţat cu scopul de a 
ne înfricoşa pe noi, cei rămaşi în libertate. Dar iată 
că tocmai pilda lor ne îndârjeşte şi mai mult. 

Comuniştii, care puneau la cale răfuiala publică 
asupra patrioţilor tiraspoleni, s-au văzut nevoiţi, 
datorită presiunilor internaţionale, să renunţe pen¬ 
tru moment. Executarea exemplară se amână. 
Amânând timp de aproape un an de zile începerea 
procesului, criminalii au sperat că vor reuşi să-i 
omoare prin frig, înfometare, bătăi, simulări de exe¬ 
cuţie, droguri, punând în aplicare tot arsenalul 
bolşevic de tortură fizică şi psihică, iar demora¬ 
lizarea şi disperarea ar fi trebuit să încununeze 
opera de distrugere a acestor oameni. 

Nereuşind însă, criminalii s-au văzut nevoiţi să 
însceneze o judecată care a cutremurat o lume. 
Atunci s-au retractat din nou, suspendând procesul 
până în august. Ei încă mai speră că fraţii noştri 
sau se vor stinge în celule, nemaisuportând tra¬ 
tamentul inuman, sau vor ieşi din închisoare de¬ 
vastaţi fizic şi psihic. 

Noi, cei de dincoace de zidurile temniţei, nu 
putem crede că Ilie Ilaşcu, Alexandru Leşco, Tudor 
Petrov-Popa, Andrei Ivanţoc şi Petru Godiac nu vor 
scăpa din ghearele bestiilor roşii. întreaga ţară îi 
aşteaptă cu braţele deschise. 

Frate Ilie, să ştii că nici noi, cei din Basarabia, 
orice s-ar întâmpla, nu vom deveni niciodată o nouă 
generaţie de refugiaţi. Altfel ce ar zice lumea vă- 

zându-ne că am abandonat calea pe care de bună 
voie am ales-o? Ştim că tu şi camarazii tăi de su¬ 
ferinţă sunteţi cu inimile împăcate, iar noi, alături 
de părinţii voştri care v-au dat viaţă, ne bucurăm 
că ei au născut cinci feciori aleşi de Dumnezeu să 
facă cinste Neamului Românesc. 

JARA”, 27 iulie 1993 

CRIMINALII DE STAT ÎŞI DAU MÂNA 

Gluma sinistră din 2 august 1940 se poate repeta 

Astăzi a început sesiunea parlamentului care 
urmează să legalizeze intrarea R. Moldova în C.S.I. 
Adică urmează să se facă formalităţile juridice, pen¬ 
tru că de facto suntem în C.S.I. încă din 21 decem¬ 
brie 1991 când preşedintele Snegur şi-a lăsat su¬ 
veranul autograf pe protocolul de la Alma-Ata. 

In ultimul timp ne-am obişnuit deja cu “întâl¬ 
nirile de lucru între conducerea Republicii Moldova 
şi conducerea Transnistriei”. Mijloacele de propa¬ 
gandă oficială, televiziunea şi radioul le prezintă, 
grav şi imparţial, ca pe nişte întâlniri dintre două 
părţi egale, iar oficiosul guvernului “Moldova Su¬ 
verană” le plasează invariabil pe prima pagină la 
rubrica “Cronică oficială”. 

Zilele trecute s-a mai produs o întâlnire de ace¬ 
laşi gen la care a participat “troica” de la Chişinău 
— Snegur, Lucinschi, Sangheli — şi “autorităţile 
Transnistriei”. Se zice că au discutat chestiuni le¬ 
gate de diversiunea financiară a Rusiei. S-ar putea. 
Dar se mai zice că cei trei crai de la Răsărit, oploşiţi 
în vârful piramidei administraţiei de la Chişinău, 
i-au rugat frumos pe omologii lor de la Tiraspol 
să-şi trimită tot lotul de deputaţi la sesiunea din 3 

august. Se pare că deviza “Nu vom reuşi decât îm¬ 
preună!” este aplicabilă şi în cazul unei alianţe 
Chişinău-Tiraspol. Ce altceva ar fi discutat dirigui¬ 
torii noştri de pe malurile Nistrului şi Bacului 
tocmai cinci ore la Stăuceni decât un blitzkrieg 
parlamentar pentru reanexarea Basarabiei la im¬ 
periul rus numit eufemistic C.S.I. 

Trio-ul comunist de la Chişinău nu se sfieşte să 
stea la taclale ore în şir cu criminalii de război şi 
de stat Smirnov & C*. îşi dau mâna peste capetele 
celor morţi în războiul de pe Nistru, pe la spatele 
miilor de refugiaţi, păşind cu nonşalanţă peste mar¬ 
tiriul deţinuţilor politici de la Tiraspol în frunte cu 
Ilie Ilaşcu, călcând în picioare demnitatea noastră 
naţională în încercarea bezmetică de a pune cruce 
peste viitorul nostru. 

Artizanii GULAG-ului cu faţadă roză (C.S.I.) 
caută să repete sinistra glumă de la 1940 când 
Basarabia a fost “realipită la R.A.S.S.M. prin voinţa 
întregului popor moldovenesc”. 

Zadarnică osteneală. Monstrul de mucava abia 
de mai gâfâie. Efectul ratificării documentelor C.S.I. 
nu-1 va depăşi pe cel al tratatului unional sau al 
referendumului unional puse la cale de Gorbaciov. 

‘JARA”, 3 august 1993 

LEGIFERAREA VASALITĂŢII 
DEOCAMDATĂ SE AMÂNĂ 

Spectaculoasa respingere a acordului de aderare 
la C.S.I. în parlamentul de la Chişinău constituie 
o victorie considerabilă a Opoziţiei asupra forţelor 
proimperiale. Evenimentul va avea darul să încura¬ 
jeze forţele democratice de la noi şi, concomitent, 

să descurajeze Puterea neocomunistă care în ul¬ 
timul timp se obişnuise cu succesele obţinute în 
opera de aservire politică şi economico-financiară 
a Republicii Moldova. 

FVin opţiunea pro-C.S.I. actuala stăpânire şi-a 
reconfirmat statutul de vasal al vechii metropole, 
demonstrând o dată în plus că ea reprezintă intere¬ 
sele Rusiei în Republica Moldova, şi nu ale noastre 
în raport cu Moscova. 

Aşadar, în tabăra adversă domneşte deruta. 
Asul de treflă (acordul C.S.I.) scos din mâneca pre¬ 
zidenţială după ultima vizită la Bucureşti a greşit 
miza. Politica oficială promovată cu atâta perfidie 
şi agresivitate din decembrie ’91 şi până în prezent 
a plesnit ca un balon de săpun. Preşedintele Snegur, 
aşa cum s-a menţionat şi în Parlament, şi-a trădat 
propriul program electoral. Tentativa de revizuire 
a Declaraţiei de independenţă deocamdată a eşuat. 
Iar dacă legislativul a respins tratatul de aderare 
la C.S.I., următorul pas care ar trebui făcut este 
denunţarea semnăturilor preşedintelui Snegur de 
pe toate documentele ce ţin de “Comunitatea Sta¬ 
telor Independente’*. 

Republica Moldova continuă să oscileze între 
doi poli, între două centre de atracţie diametral 
opuse: Rusia şi România. Urmează să decidem cu 
cine mergem: cu Rusia, de la care ni se trage tot 
răul de-a lungul secolelor şi care desfăşoară o per¬ 
manentă agresiune militară, diplomatică şi econo¬ 
mico-financiară, sau cu România, care este singurul 
nostru aliat de nădejde. Pentru că oricât ar căuta 
cineva să nege evidenţele, anume'«din România ni 
se oferă sprijin diplomatic, economic, cultural, şti¬ 
inţific, umanitar. “Ce-a de-a treia cale” — o inde¬ 
pendenţă pură sau, vorba unor şmecheri locali, “nici 

cu ruşii, nici cu românii”, — este deopotrivă şi min- 
ciunoasă, şi utopică. 

In aceste condiţii se impune solidaritatea tu¬ 
turor forţelor democratice, anti-C.S.I.-ste, care tre¬ 
buie să ceară conducerii republicii încheierea ime¬ 
diată a Tratatului de fraternitate şi integrare cu 
România. După respingerea oficială a C.S.I.-ului, 
numai un acord bilateral cu România ar putea stopa 
o prăbuşire totală a economiei republicii, acord care 
ar pune bazele creării unui spaţiu vamal şi eco- 
nomico-financiar unic, cu libera circulaţie a monedei 
celor două state româneşti, a mărfurilor şi a per¬ 
soanelor. Dacă însă actuala conducere se va opune 
în continuare acestei opţiuni, ea trebuie să pără¬ 
sească scena politică, dându-şi demisia şi recu¬ 
noscând că orientarea spre Moscova a dat faliment. 
Iar dacă totuşi aceasta se va crampona în continuare 
de putere, nu ne rămâne decât să ne pregătim de 
alegeri. 

Aşa cum afirmam încă în februarie a.c., con¬ 
siderăm că în această situaţie este oportună crearea 
unei coaliţii de partide şi formaţiuni politice de 
orientare* democratică, anti-C.S.I.-stă. Solidari¬ 
zarea lor ar fi în avantajul comun al forţelor de¬ 
mocratice, dar şi al fiecărei formaţiuni în parte, 
care îşi va păstra propria identitate, asumându-şi 
în acelaşi timp nişte obligaţii reciproce. Bineînţeles, 
crearea unui bloc politic nu poate fi substituită prin 
nişte declaraţii de bune intenţii, ci presupune dis¬ 
cutarea principiilor şi a formelor de colaborare care 
nu ar ştirbi interesele nici uneia dintre părţi. Cele 
patru fracţiuni parlamentare de orientare demo¬ 
cratică au demonstrat cu brio în cadrul acestei sesi¬ 
uni parlamentare că o colaborare nu numai că e 
posibilă, ci e şi necesară, şi eficientă. 

Ar mai fi de remarcat şi faptul că odată cu 
tentativa de promovare a acordurilor C.S.I. se pare 
că a luat sfârşit etapa excesiv de îndelungată în 
care atâtea personalităţi importante au investit spe¬ 
ranţe deşarte ba în preşedintele Snegur, ba în Petru 
Lucinschi. Finalul acestei etape a fost marcat de 
domnul Grigore Vieru prin telegrama adresată pre¬ 
şedintelui Snegur în ajunul sesiunii care purta un 
titlu cum nu se poate mai tranşant: “Coada de topor 
şi muchia lui”. 

în acest context Mişcarea F.P.C.D. ar avea cele 
mai puţine motive să-şi conteste propriile atitudini 
din ultimii ani. Pentru că nu noi l-am chemat pe 
Lucinschi în 1989 şi nici nu am optat pentru ale¬ 
gerea lui în postul de prim-ministru în 1990. Nu 
regretăm nici retragerea Frontului Popular în opo¬ 
ziţie şi boicotarea alegerilor prezidenţiale în 1991. 
Nu l-am susţinut nici pe Sangheli, când acesta a 
devenit premier din cauza inconsecvenţei câtorva 
parlamentari intraţi în legislativ pe platforma 
F.P.M. Nici pe Lucinschi nu l-am dorit în fruntea 
parlamentului după demisia dlui A. Moşanu. Amin¬ 
tim aceste întâmplări nu pentru a ne etala meritele, 
ci doar pentru a ne exprima speranţa că după gluma 
cu C.S.I.-ul nu se va mai găsi nici un politician 
serios care ar căuta să facă vreo distincţie între cei 
trei secretari C.C., apreciind că unul ar fi mai bun 
decât altul. Să-i lăsăm în braţele Partidului Demo- 
crat-Agrar. 

Fiind scutiţi de povara complicităţii, nu inten¬ 
ţionăm să facem procese de conştiinţă celor care au 
jucat cadrilul prezidenţial, dar nici n-am putea ac¬ 
cepta “rolul conducător” al unora care şi-au permis, 
fie din cauza unei credulităţi exagerate, fie din opor¬ 
tunism, să penduleze ani în şir între Mişcarea na- 

ţională şi vârful nomenclaturii comuniste, semă¬ 
nând astfel derută printre simpatizanţii noştri. 

înfrângerea de moment suferită de forţele pro- 
imperiale în parlament n-ar trebui să ne lase pradă 
euforiei. Oponenţii noştri nici pe departe nu pot fî 
consideraţi nişte învinşi. Vor urma alte tentative 
de reaservire a Republicii Moldova. 

F.P.C.D. va promova şi de acum încolo o linie 
politică bazată pe consecvenţă şi intransigenţă, fără 
alianţe dubioase şi cedări nejustificate. Pentru că 
numai astfel putem avea câştig de cauză. Posibil 
nu unul imediat, ci în timp. Jumătăţile de măsură, 
oscilaţiile ar dilua demersul nostru politic, preju- 
diciindu-ne prestigiul şi, în definitiv, însăşi opţiunea 
noastră. 

Respingerea acordului de aderare la C.S.I. a 
reconfirmat adevărul că Mişcarea de emancipare 
naţională nu mai poate fi stăvilită. Mai devreme 
sau mai târziu ea îşi va atinge ţinta. 

JARA” 10 august 1993 

LUPTA CONTINUĂ 

Intrate în campania electorală pentru alegerea 
parlamentului, formaţiunile politice se agită, se con¬ 
sultă, îşi caută propria identitate şi eventualii aliaţi. 
Partidele-satelit ale Puterii se întrec cu şi mai mult 
sârg în linguşirea celor trei stâlpi ai administraţiei 
de la Chişinău — Snegur, Lucinschi, Sangheli — 
în speranţa de a se menţine pe post de ciolănari. 
Partidele tinere, care nu vor să fie asociate nici cu 
Puterea, nici cu Opoziţia, apărute ca ciupercile după 
ploaie, unul mai democrat decât altul, se înghesuie 
în presa scrisă şi audiovizuală pentru a-şi demon¬ 
stra inocenţa şi bunele intenţii, disputându-şi 

întâietatea în promovarea unor categorii gen “con¬ 
sens”, “conciliere”, “centrism”, dar mai ales locul în 
spectrul politic pe care şi-l pretind cu tot dinadinsul: 
centrul. De ce totuşi se iroseşte atâta energie în 
van pentru acapararea informului şi inexistentului 
centru? Din simplul motiv că este cel mai călduţ 
loc, nici prea-prea, nici foarte-foarte, care nu re¬ 
clamă responsabilităţi clare şi atitudini tranşante. 
Este un spaţiu ideal pentru vieţuirea publică a opor¬ 
tuniştilor de toate calibrele şi culorile. 

In contextul politic actual, F.P.C.D. este singura 
formaţiune cu o identitate inconfundabilă. Prin în¬ 
treaga sa activitate Frontul Popular a devenit de 
ani de zile cunoscut tuturor cetăţenilor republicii, 
chiar dacă unii ne susţin, iar alţii, fiind derutaţi de 
campania de calomniere şi dezinformare susţinută 
în permanenţă împotriva noastră, nu întotdeauna 
înţeleg mesajul nostru politic. Această situaţie se 
explică în primul rând prin imposibilitatea de a 
contacta într-o măsură suficientă cu cetăţenii prin 
intermediul radioteleviziunii. Mijloacele oficiale de 
presă, cum sunt radioul şi televiziunea, aflându-se 
sub dictatul autorităţilor, nu dispun de libertatea 
de a oferi şi Opoziţiei posibilitatea de a-şi expune 
nestingherit şi netrunchiat punctele de vedere. 

Odată intraţi în cursa electorală, beneficiem şi 
noi de dreptul de a ne face cunoscute opiniile, atât 
prin intermediul presei, cât şi în cadrul întâlnirilor 
cu alegătorii. 

După cum se ştie. Frontul Popular Creştin De¬ 
mocrat a decis să participe la aceste alegeri într-un 
bloc electoral împreună cu Mişcarea Voluntarilor 
şi Organizaţia Tineretului Creştin şi Democrat. 
ALIANŢA FRONTULUI POPULAR CREŞTIN 
DEMOCRAT a fost primul bloc electoral care a 
depus atât candidatura reprezentantului său în Co- 

misia Electorală Centrală, cât şi lista candidaţilor 
din partea acestui bloc. Buna organizare se da¬ 
torează întâi de toate experienţei acumulate de o 
echipă care îşi ia în serios ocupaţia şi care este 
conştientă de faptul că orice succes, oricât de mic, 
este precedat de un efort constant, care durează 
uneori ani de zile. 

Spre deosebire de celelalte partide şi formaţiuni 
politice care reprezintă doar nişte grupuri de inte¬ 
rese de moment, apărute doar în intenţia de a intra 
cu orice preţ în viitorul parlament, F.P.C.D. nu 
consideră apropiatul scrutin electoral drept un scop 
în sine şi cu atât mai puţin un punct terminus al 
activităţii sale. Deşi, bineînţeles, dorim să con¬ 
vingem cât mai mulţi alegători de necesitatea 
susţinerii platformei noastre, pentru noi lupta nu 
a început acum şi nu se va sfârşi la 27 februarie 
1994. Declaraţia rostită recent în sala de judecată 
de către Ilie Ilaşcu în loc de “ultimul cuvânt” se 
încheia cutremurător de simplu şi exact: “Lupta 
continuă”. Pentru Frontul Popular Creştin Demo¬ 
crat punctul terminus ar însemna desăvârşirea efor¬ 
tului colectiv de eliberare naţională care, iată, 
durează jumătate de secol. Pentru noi, creştinii, 
calea cea dreaptă este cea care duce spre mântuire. 

Spuneam şi cu altă ocazie că a face parte din 
aceeaşi organizaţie politică cu Ilie Ilaşcu şi cama¬ 
razii săi de suferinţă este o onoare de care trebuie 
să fim vrednici. Nu politicienii de duzină, mai mult 
sau mai puţin populari, mişcă lucrurile înainte, ci 
bărbaţii mereu prezenţi la apel, care alături de 
grijile cotidiene de serviciu şi familie găsesc timp 
şi resurse morale pentru a menţine demnitatea 
noastră. 

Libertatea pentru noi nu este un slogan elec¬ 
toral, ci un deziderat de stringentă actualitate. Li- 

bertate deţinuţilor politici de la Tiraspol. Libertate 
naţională, libertate de afirmare a drepturilor omu¬ 
lui, de activitate economică nestingherită de bari¬ 
erele artificiale ridicate de vechea gardă bolşevică 
ce şi-a uzurpat toată puterea în stat, condiţii de 
asigurare a populaţiei cu salarii onorabile, cu pensii 
care ar oferi bătrânilor o existenţă normală. 

ALIANŢA FRONTULUI POPULAR CREŞTIN 
DEMOCRAT s-a lansat în campania electorală. în¬ 
demnul nostru este să urmăriţi cu atenţie progra¬ 
mul nostru electoral care va fi în curând dat pub¬ 
licităţii, să ne scrieţi la redacţie, să ne adresaţi 
întrebări în cadrul întâlnirilor. Ni se oferă un bun 
prilej pentru dialog. 

“JARA”, 9 noiembrie 1993 


CĂLĂI ÎN DERUTĂ 

“Uilaţi-vă la feţele lor... Ei sunt în agonie”. 

Ilie llaşcu 

La 19 octombrie “judecata” comunistă de la Ti¬ 
raspol anunţa o nouă amânare a procesului. Până 
la 15 noiembrie. A urmat o lună de aşteptare febrilă, 
întreaga naţiune a continuat cu o şi mai puternică 
intensitate lupta pentru eliberarea membrilor 
F.P.C.D. de la Tiraspol. Cu fiece zi cercul se îngusta, 
lumea aşteptând cu sufletul la gură deznodământul 
tragic. 

Insă, spre surprinderea tuturor, ziua de 15 
noiembrie a avut un sfârşit neaşteptat, derutant, 
dar şi lamentabil. De ce totuşi monstruoasa farsă 
de la Tiraspol a avut un final care nici măcar final 
nu poate fi numit? De ce în locul unei execuţii 
publice pregătite cu atâta osârdie timp de peste un 

an de zile, execuţie care trebuia să intimideze în¬ 
treaga Mişcare de eliberare naţională prin uciderea 
câtorva patrioţi, “judecătoarea” Ivanova a preferat 
să tragă, brusc şi neîndemânatic, cortina roşie de 
pe scena palatului de cultură Kirov? De ce călăii 
întârzie să-şi facă “datoria”, arătând tot mai şifonaţi 
şi mai ridicoli? 

Explicaţia este simplă. Datorită înaltei ţinute 
şi rezistenţe morale a acestor fii ai neamului ro¬ 
mânesc lucrurile s-au inversat, patrioţii întemniţaţi 
refuzându-şi cu demnitate statutul de înfrânţi. 
«Uitaţi-vă la feţele lor, a doamnei «procuror» Ave- 
rina şi ale altor “judecători”, — spunea Ilaşcu în 
interviul său din 19 octombrie pe care îl considera 
ultimul. — Ei sunt în agonie, precum în agonie se 
află şi regimul de la Tiraspol. Ei nu ştiu ce se poate 
întâmpla mâine". Atenţie, aceste cuvinte nu sunt 
rostite nici de “procuror”, nici de “judecător”, ci de 
deţinutul politic Ilie Ilaşcu asupra căruia atârnă 
pericolul pedepsei capitale. 

Urmăream imaginile filmate pe o casetă video 
în ziua de 15 noiembrie. Provocatorul Garbuz, palid 
şi timorat, îşi silabisea textul preparat în labora¬ 
toarele kaghebiste. In cuşca de alături Ilaşcu zâm¬ 
bea calm, schimbând din când în când câte o vorbă 
cu camarazii săi de temniţă. Pe feţele lor — nici 
un semn de disperare, frică sau măcar tulburare. 

Nimic altceva nu-ţi poate da atâta calm şi linişte 
sufletească decât conştiinţa faptului că ai realizat 
atâta cât ţi-a stat în puteri şi că nu ai ce să îţi 
reproşezi. “Sunt mândru că am făcut ceva, puţin 
sau mult, istoria îşi va spune cuvântul. Dar deo¬ 
camdată am făcut ce am putut. Nu ne-am dat în j 
lături, nu am plecat de aici cum au făcut-o alţii”, 

— preciza Ilie Ilaşcu în acelaşi interviu din 19 oc¬ 
tombrie. 

Revenind la suspendarea neaşteptată a proce¬ 
sului din 15 noiembrie, credem că motivul unui 
asemenea comportament al separatiştilor este cel 
pe care l-am invocat mai sus: planul de asasinare 
morală a F.P.C.D. prin lichidarea fizică a patrioţilor 
tiraspoleni a eşuat. Planificata înfrângere s-a trans¬ 
format în victorie. Cu tot tragismul situaţiei care 
ne îndurerează pe noi, nu şi pe adversarii noştri, 
toate trei variantele posibile pentru sfârşitul acestui 
proces nu mai pot satisface interesele clicii de la 
Tiraspol şi ale regimului de la Chişînău care coincid, 
se pare, întru totul. Să încercăm a pune pe cântarul 
imperial aceste variante. 

1. Să-i ucidă? S-ar putea, dar asta ar însemna 
consolidarea mişcării naţionale în jurul martiriului 
unor eroi care au preferat să moară decât să se 
autocalomnieze, să se facă de ruşine pe ei înşişi şi 
pe cei care cred în ei. 

2. Să-i condamne la un termen maxim de pri¬ 
vaţiune de libertate? O asemenea măsură nu ar 
face altceva decât să amplifice lupta întregii opinii 
publice şi a organismelor internaţionale pentru eli¬ 
berarea lor. Ce câştig de cauză ar aduce o asemenea 
soluţie intereselor ruseşti în afara unor complicaţii 
diplomatice suplimentare? 

3. Să-i pună în libertate? Nici aşa nu merge, 
întrucât eliberarea lor ar constitui un eşec total al 
întregului scenariu şi al autorilor lui. In plus, cam- 

i pania publică pe care ar putea-o desfăşura aceşti 
oameni nu poate să nu îngrijoreze pe toţi adversarii 
F.P.C.D., indiferent dre locul lor de reşedinţă (Ti¬ 
raspol, Chişinău, Moscova). 

Oricum ar întoarce-o, bolşevicii rămân în pier¬ 
dere. Pe ei, pe comunişti, îi poate satisface doar un 
final dezonorant pentru aceşti oameni şi pentru 
Mişcarea pe care ei o reprezintă. Deţinuţii politici 

însă refuză cu demnitate să le ofere această satis¬ 
facţie. De aici şi deruta în care s-au pomenit purtăto¬ 
rii intereselor ruseşti. 

S-ar putea ca imaginaţia şi inventivitatea bes¬ 
tială a răuvoitorilor noştri să depăşească orice pro¬ 
nostic. Care va fi sfârşitul, unul Dumnezeu ştie. 
Noi însă nu încetăm să credem şi să ne rugăm 
pentru libertatea lui Ilaşcu, Leşco, Ivanţoc, Petrov- 
Popa şi Godiac. Ei au învins pentru că nu sunt 
singuri. 

“Nu te simţi singur atunci când eşti izolat între 
patru pereţi şi ştii că despre tine se vorbeşte la 
radio. In ziua când Prea Fericitul Teoctist a făcut 
apel către credincioşii Patriarhiei Române de a face 
slujbe pentru sănătatea şi izbânda noastră, am 
simţit în acea duminică lucrul acesta. Le mulţumesc 
tuturor credincioşilor din România şi din Basa¬ 
rabia.” (Ilaşcu, 19 octombrie 1993.) Iisus, care a 
intrat acum o jumătate de secol în celula lui Radu 
Gyr, a pogorât şi în celula lui Iile Ilaşcu. 

Bieţii călăi. Ei aşteptau, probabil, că exponenţii 
Mişcării noastre de la Tiraspol, fiind ameninţaţi cu 
moartea, le vor cere îndurare sau cel puţin îşi vor 
deplânge soarta vitregă. Replica lui Ilie Ilaşcu este 
de-a dreptul spectaculoasă: 

“Reporter: N-ai avut uneori îndoieli, nu te-a cuprins 
uneori deznădejdea? 

I.Ilaşcu: Nu m-au bântuit asemenea gânduri”. 

în acelaşi interviu din 19 octombrie, radiore- 
porterul Andrei Viziru îl mai întreabă: “Ce ai dori 
să le transmiţi în mod special celor din Republica Mol¬ 
dova? — Aş vrea să le transmit că acum ei sunt alegători. 
E posibil ca eu să nu am posibilitatea de a mă încadra în 
această campanie electorală, de aceea, dacă se doreşte 
ca românii din Basarabia să aibă o soartă mai bună, 
nicidecum nu trebuie să permită forţelor procomuniste - 

social-democraţii, Partidul Democrat-Agrar, socialiştii, 
Partidul Comunist recent reapărut — să ajungă la putere, 
să vină în noul parlament”. 

Dar uite că s-a putut. Ilie Ilaşcu este candidat 
al ALIANŢEI FRONTULUI POPULAR CREŞTIN 
DEMOCRAT. Din zona nr. 2, celula nr. 13 a 
puşcăriei de la Tiraspol Ilaşcu declară că acceptă 
să candideze pentru alegerile parlamentare. Eveni¬ 
mentul a trezit agitaţie printre răuvoitorii noştri. 
Din clipa în care s-a făcut publică această ştire 
“binevoitorii” au şi început să dea telefoane familiei 
lui Ilaşcu, să dea ghes conducerii F.P.C.D. cu 
întrebări de tipul: dar oare n-ar putea agrava si¬ 
tuaţia deţinuţilor această iniţiativă? Oare nu i-ar 
exaspera şi mai rău pe separatişti statutul lui de 
candidat, provocând un final tragic pentru cei aflaţi 
în detenţie? Să fim serioşi, domnilor binevoitori 
teleghidaţi. Urmând aceeaşi logică, deţinuţii, pen¬ 
tru a-şi salva viaţa, dar nu şi onoarea, ar fi trebuit 
demult să renunţe şi la calitatea lor de membri ai 
F.P.C.D., şi la identitatea lor de români. Poate că 
astfel ar fi reuşit să înmoaie inimile călăilor. Deşartă 
speranţă, stimaţi “amici” ai F.P.C.D., un Garbuz 
este mult prea suficient. Ceilalţi sunt români. 

‘JARA”, 23 noiembrie 1993 

TENTAŢIA STRANGULĂRII 

i Aşa cum am susţinut în repetate rânduri. Fron¬ 
tul Popular Creştin Democrat, în calitatea sa de 
Mişcare de eliberare naţională şi de organizaţie 
politică de opoziţie, incomodează atât regimul de 
la Tiraspol, cât şi pe cel de la Chişinău. Şi unul şi 
altul urmăresc acelaşi lucru: strangularea unei miş¬ 
cări care nu doreşte să se conformeze, ci îşi urmează 

cu statornicie programul său politic. Singura deose¬ 
bire este că regimul-marionetă de la Tiraspol îşi 
exercită cu nonşalanţă funcţia de călău, pe când 
marionetele regimului de la Chişinău sunt nevoite 
să păstreze aparenţele unui joc democratic. 

In ziua de 9 decembrie 1993 a fost pronunţată 
sentinţa asupra celor cinci deţinuţi politici, membri 
ai F.P.C.D.. Ilie Ilaşcu a fost condamnat la moarte, 
întreaga lume a fost cutremurată de această veste. 
Iar în dimineaţa zilei de 10 decembrie la Chişinău 
oamenii au ieşit în piaţă pentru a-şi exprima dure¬ 
rea şi revolta. Ei nu ştiau că aici, la Chişinău, poţi 
să plângi şi să te revolţi oricât îţi pofteşte inima, 
dar numai cu voie de la poliţie. 

Abia la 15 decembrie am aflat că prezenţa mea 
printre manifestanţi constituie o infracţiune. Am 
fost invitat la sectorul de poliţie Buiucani unde 
inspectorul de sector Leontiev V. N. a întocmit un 
proces-verbal, imputându-mi că aş fi comis o con¬ 
travenţie administrativă, prevăzută de al. 2 al art. 
174/1 al Codului de contravenţii administrative al 
R.M. La dosar erau anexate peste douăzeci de 
rapoarte în care zeloşii subalterni ai respectivului 
comisar de poliţie raportau milităreşte despre “de¬ 
zordinile” petrecute în ajun. în aceeaşi zi comisarul 
expediază dosarul, dar şi pe inculpat, la judecătoria 
sectorului Buiucani. Examinând materialele pre¬ 
zentate, judecătoria decide să claseze dosarul din 
lupsa unor probe concludente. Iar la 16 decembrie 
procurorul sectorului Buiucani V. B. Dilan face un 
recurs adresat colegiului judiciar penal al Judecăto¬ 
riei Supreme prin care cere anularea respectivei 
hotărâri judecătoreşti şi reexaminarea dosarului. 

Mă simt oarecum măgulit că dintre miile de 
manifestanţi organele de represiune m-au onorat 
din nou cu o atenţie deosebită. într-adevăr, ciracii 

stăpânirii nu puteau probabil să-şi încheie activi¬ 
tatea în anul ce s-a scurs fără a-şi lua revanşa 
pentru eşecul tentativei de astă vară de a-şi de¬ 
monstra fidelitatea faţă de preşedintele Snegur. 
După ce în 1993 procuratura a desfăşurat o activi¬ 
tate prodigioasă timp de o jumătate de an întocmind 
un dosar din februarie şi până în iulie şi căutând 
să mă pună la răcoare în baza aceluiaşi art. 203/6 
al Codului penal pentru pretinsa vină de lezare a 
onoarei şi demnităţii prezidenţiale, însuşi preşe¬ 
dintele Snegur adresează procurorului republicii o 
scrisoare prin care roagă să fie clasat respectivul 
dosar. Pretextul cu care şeful statului se căznea 
să-şi acopere înfrângerea era următorul: “Consider 
că în situaţia complicată în care se află întreaga 
noastră societate nu este tocmai indicată concen¬ 
trarea opiniei publice asupra acestui litigiu”. De 
altfel, Domnia sa afirma că nu a pus şi nici nu pune 
la îndoială justeţea intentării unui asemenea dosar 
penal. Am avut un mare noroc de “situaţia compli¬ 
cată” pe care o traversa “tânărul nostru stat” astă 
vară. Iar având în vedere greutăţile social-econo- 
mice de astăzi, nu este exclus că preşedintele îşi va 
reedita rugămintea. 

De altfel, şi atunci, ca şi acum, mi s-a intentat 
un dosar penal tot în urma unui miting de protest 
care cerea eliberarea deţinuţilor politici de la Ti- 
raspol, miting ce s-a desfăşurat la 7 februarie 1993. 
A trecut mai bine de un an şi jumătate de când 
fraţii noştri zac în închisorile smirnoviste, iar “con¬ 
ducerea de vârf’, în loc să-şi onoreze obligaţiile con¬ 
stituţionale şi să le asigure viaţa şi libertatea, se 
năpustesc asupra celor care le cer să renunţe la 
demagogie şi să-şi facă datoria. 

Primind citaţia prin care eram invitat la procu¬ 
ratura or. Chişinău în ziua de 6 ianuarie, am avut 
o senzaţie grea care nu m-a părăsit nici în timp ce 

lecturam “postanovleniile” cinovnicilor din respec¬ 
tiva instituţie scrise într-o rusească sovietică. Am 
aflat că la 14 decembrie procurorul oraşului Chişi- 
nău M. M. Ciocanu decide să intenteze un dosar 
penal în baza articolelor 20S/4 şi 203/6 care prevăd 
sancţiuni penale pentru dezordini publice şi, respec¬ 
tiv, pentru ofense la adresa preşedintelui republicii. 
Documentul poartă semnătura procurorului interi¬ 
mar al Chişinăului A. V. Palamarciuc. Cu toată 
repulsia care mă încerca, a fost destul de nostim 
să citesc în ruseşte lozincile “Jos Snegur”, “Jos 
hunta”, “Libertate lui Ilaşcu”. 

Aş vrea să-i amintesc dlui preşedinte Snegur o 
frază din replica pe care i-am dat-o în iulie ’93, 
atunci când Domnia sa a hotărât să stopeze pentru 
un timp urmărirea mea penală. Onoarea, domnule 
preşedinte, nu poate fi confundată cu rangurile ci- 
novniceşti cu care v-a investit întâmplarea. Regret 
că încă nu s-a înţeles un adevăr simplu: după ce 
avem pilda lui Ilie Ilaşcu, nu mai putem să ne lăsăm 
descurajaţi de nişte hărţuieli lamentabile. Iar ten¬ 
tativa liderilor de la Tiraspol şi a celor de la Chişinău 
de a prezenta Mişcarea de eliberare naţională ca 
pe o^adunătură de criminali de drept comun a eşuat. 

înţeleg dorinţa fierbinte a stăpânirii de a mă 
elimina atât din cursa electorală, cât şi din viaţa 
publică în general. Precum înţeleg şi nesiguranţa 
pe care o încearcă acum, în timpul campaniei elec¬ 
torale, actualii deţinători ai puterii şi nedorinţa lor 
de a se pomeni în primăvară cu un alt raport de 
forţe în parlament. Şi oricât ar căuta aceştia să 
respingă coincidenţa antipatiilor lor politice cu cele 
ale separatiştilor tiraspoleni, ea este mult prea evi¬ 
dentă. în consonanţă cu farsa macabră de la Ti¬ 
raspol, regimul poliţienesc de la Chişinău caută să 
însceneze un proces de operetă. Dar, cine ştie, până 
la urmă poate tocmai de această dată va reuşi să 
aline părerile de rău ale celor de la “Trudovoi Ti- 

raspoli” care deunăzi îşi exprimau regretul că nu 
sunt şi eu după gratii alături de Ilaşcu? 

JAR A ”, 11 ianuarie 1994 

LUPTA CONTINUĂ 

Deşi rezultatele finale ale scrutinului din 27 
februarie încă nu sunt cunoscute, se ştie deja că 
blocul comunist are o majoritate covârşitoare în 
noul parlament. Majoritate obţinută prin nenumă¬ 
rate abuzuri, manipulări şi fraude. întreg meca¬ 
nismul statului a fost pus în slujba actualei Puteri, 
guvernanţii ignorând orice sesizare depusă din par¬ 
tea Alianţei F.P.C.D. la C.E.C. şi orice atenţionare 
din partea Comisiei Electorale Centrale asupra ne¬ 
cesităţii respectării legii electorale. Majoritatea ob¬ 
servatorilor internaţionali s-au grăbit să aprecieze 
că alegerile au decurs normal şi echitabil, astfel 
încât Puterea oricând se poate blinda cu această 
recunoaştere pentru a respinge orice acuzaţie a Opo¬ 
ziţiei privind cadrul antidemocratic în care s-a des¬ 
făşurat prezenta campanie electorală. 

O primă constatare ce poate fi auzită frecvent 
după anunţarea rezultatelor preliminare este re¬ 
gretul sau chiar reproşul adus “forţelor democratice” 
care, chipurile, nu au ştiut să facă un bloc electoral 
unic. Mai întâi că un asemenea bloc era imposibil 
ide creat din simplul motiv că menirea “partidelor” 
trase la xeroxul stăpânirii nu a fost să consolideze 
Opoziţia democratică, ci, dimpotrivă, prin atomi¬ 
zarea spectrului politic, să disperseze atenţia elec¬ 
toratului şi să sporească, totodată, confuzia în rân¬ 
durile alegătorilor, creându-le iluzia că îşi pot da 
votul pentru oricare partid ce se declară democratic 
şi nu susţine făţiş partidele Puterii. Aceste grupări 

care şi-au afişat firme atractive, mimând limbajul 
Opoziţiei, sunt direct responsabile pentru segmen¬ 
tarea electoratului şi pentru revenirea masivă a 
comuniştilor la putere. înţelegem că unii dintre 
aceştia poate că au avut cele mai nobile intenţii, 
dar, vorba veche, drumul spre iad este pavat cu 
intenţii bune. Iar orice om rezonabil, orice grup care 
pretinde că face politică ar fi trebuit să înţeleagă 
că în situaţia în care se află Republica Moldova, 
ameninţată de aservirea ei totală intereselor Rusiei, 
este un lux inadmisibil să-ţi permiţi nişte experi¬ 
mente electorale. 

Şi totuşi, cu toate aceste şi alte obstacole puse 
în calea noastră, am obţinut o victorie.Tăvălugul 
Puterii nu a reuşit să ne strivească. Am izbutit să 
păstrăm şi chiar să consolidăm formaţiunea în 
această campanie electorală şi să intrăm în parla¬ 
ment. Perspectiva pe care ne-o pregătea Prezidiul 
parlamentului în frunte cu P. Lucinschi şi V. Puş- 
caşu era cu totul alta — de a ne elimina din cursa 
electorală. In cadrul ultimei sesiuni a vechiului par¬ 
lament se punea la cale introducerea unor amen¬ 
damente la Legea privind partidele prin care se 
urmărea eliminarea noţiunilor de “mişcare, orga¬ 
nizaţie, formaţiune sau asociaţie” din această lege 
pentru a admite la cursa electorală exclusiv acele 
formaţiuni politice care au în titulatura lor noţiunea 
de “partid”. Am reuşit să combatem această tenta¬ 
tivă şi să susţinem o campanie electorală cu o ma¬ 
turitate politică remarcată până şi de adversarii 
noştri. 

Consecvenţa politică şi intransigenţa au stat la 
baza platformei noastre axate pe ideea desprinderii 
definitive de sub dominaţia vechiului imperiu şi pe 
cea a promovării unor reforme economice radicale 
care ar permite scoaterea republicii din criza pro- 

fundă în care s-a pomenit. însă majoritatea ale¬ 
gătorilor şi-au dat votul pentru cei care îi guver¬ 
nează de zeci de ani şi care au provocat dezastrul 
social-economic de azi. Şi au avut tot dreptul să o 
facă. Precum vor avea dreptul să le ceară celor care 
au ascuns secera şi ciocanul după spic o reală re¬ 
dresare a economiei şi asigurarea unui nivel de trai 
onorabil. 

Cineva spunea că robul care este conştient de 
propria condiţie nu mai este rob. “Eu îmi cunosc 
călăii, — spunea Ilaşcu, — Dar voi?...”. Majoritatea 
alegătorilor, încă nu au găsit răspunsul la această 
întrebare. Nu au găsit pentru că încă nu sunt liberi 
din punct de vedere economic. Dar poate că nici nu 
a fost auzită, nici înţeleasă. Ea, întrebarea, rămâne 
pe ordinea de zi. Şi totuşi, am obţinut o victorie. 
Ilie Ilaşcu este parlamentar. E o situaţie unică în 
lume când un condamnat la moarte căruia i se 
pregăteşte executarea prin împuşcare devine depu¬ 
tat. De la 27 februarie încoace Ilie Ilaşcu are imu¬ 
nitate parlamentară de care trebuie să se bucure 
alături de ceilalţi membri ai organului legislativ 
suprem. Această calitate nouă în care se află trebuie 
să oprească asasinatul. Iar grupul parlamentar 
F.P.C.D. are datoria să ridice problema eliberării 
lui Ilie Ilaşcu şi a celorlalţi deţinuţi politici — Ale¬ 
xandru Leşco, Andrei Ivanţoc, Tudor Petrov-Popa, 
Petru Godiac, chiar la prima şedinţă a noului par¬ 
lament. 

Dorim să ne exprimăm admiraţia şi recunoştinţa 
faţă de toţi cei care, în aceste condiţii vitrege, s-au 
încadrat în campania electorală susţinând Alianţa 
Frontului Popular Creştin Democrat. Mulţumim tu¬ 
turor alegătorilor care şi-au dat voturile pentru Miş¬ 
carea noastră. De una puteţi fi siguri: nimeni dintre 
Dumneavoastră nu va avea nici de roşit, nici de 

regretat pentru încrederea pe care ne-aţi acordat-o 
la aceste alegeri. 

Intrăm într-o perioadă dificilă. Vom reuşi să o 
depăşim doar dacă ne vom păstra neclintită credinţa 
în Dumnezeu şi în virtuţile neamului. Printr-un 
efort continuu, pas cu pas, să mergem neabătut pe 
calea dreptăţii şi adevărului. Numai aşa vom avea 
câştig de cauză. Nu un profit imediat, ci un câştig 
de cauză. îndemnul lui Ilie Ilaşcu rămâne în vigoare: 
“Lupta continuă”. 

JARA” 5 martie 1994 

LEGEA (STRANGULĂRII) PRESEI 
Note pe marginea unor dezbateri parlamentare 

La şedinţa de vineri a legislativului a fost pus 
în discuţie proiectul Legii presei. La tribuna parla¬ 
mentului a ieştit dl Arhip Cibotaru, preşedintele 
subcomisiei pentru mass-media. 

Intervenind cu o propunere de procedură din 
partea Alianţei F.P.C.D., subsemnatul a cerut re¬ 
tragerea acestui proiect din discuţie şi de pe ordinea 
de zi, subliniind că de o asemenea lege pur şi simplu 
nu este nevoie, dată fiind şi practica internaţională, 
dar şi faptul că relaţiile dintre o publicaţie periodică 
sau agenţie de presă şi stat, precum şi dintre acestea 
şi cetăţeni sunt deja reglementate de legislaţia în 
vigoare în codurile de procedură civilă, de contra¬ 
venţii administrative şi cel penal. în plus, noua 
Constituţie ce urmează a fi adoptată în curând tre¬ 
buie să garanteze expres dreptul inalienabil la liber¬ 
tatea presei alături de celelalte drepturi fundamen¬ 
tale ale omului. Cu atât mai mult cu cât proiectul 
care se propune spre discuţie este de fapt o tentativă 

de legiferare a dictatului din partea statului asupra 
presei şi de suprimare a libertăţii cuvântului. Am 
mai ţinut să atrag atenţia deputaţilor asupra fap¬ 
tului că modul în care va fi rezolvată această prob¬ 
lemă va reflecta perfect gradul de democraţie şi 
nivelul de respectare a drepturilor omului în Re¬ 
publica Moldova. Şi dacă atunci când se vorbeşte 
despre nivelul reformei economice situaţia mai 
poate fi justificată prin greutăţile indispensabile ce 
însoţesc procesul de decomunizare a economiei, cu 
totul altfel stau lucrurile când vine vorba despre 
libertatea presei, şi nu vom avea nici o acoperire 
în faţa comunităţii mondiale, dacă nu vom adopta 
un cadru legislativ democratic în conformitate cu 
standardele europene. însă această propunere nu 
a găsit susţinere la majoritatea parlamentară, dl 
A. Cibotaru trecând la expunerea amendamentelor 
parvenite din partea unui şir de instanţe cointere¬ 
sate. 

Şi deoarece la propunerea dlui P. Lucinschi s-a 
convenit să se purceadă la discutarea proiectului 
Legii presei în prima lectură, deputaţii au adresat 
un şir de întrebări raportorului, expunându-şi opini¬ 
ile asupra chestiunii în cauză. 

0 reţetă autohtonă de dictatură 

Punctul a) al articolului 4 intitulat “Interdicţii 
de publicitate” începe astfel: “Se interzice: a) difuzarea 
materialelor ce defăimează poporul şi Statul moldovenesc, 
politica lui internă şi externă...”, urmând o serie de 
interdicţii indiscutabile ce ţin de chemări la răstur¬ 
narea prin violenţă a orânduirii de stat sau 
îndeamnă la violenţă, separatism teritorial, 
propagă intoleranţă etnică sau religioasă etc. 
Aceeaşi formulare este trecută şi în punctul b) al 

articolului 25 intitulat "Sancţiuni”, adăugându-se 
precizarea de-a dreptul draconică “sub orice formă” 
(sic!): “Contestarea sau defăimarea poporului şi Statului 
moldovenesc din partea unei publicaţii periodice sau 
agenţii de presă, sub orice formă, atrage după sine o 
amendă de 1.000 salarii minime, iar acţiunea repetată - 
încetarea activităţii acestei publicaţii sau agenţii de 
presă”. 

Fiind întrebat în legislaţia cărei ţări a mai găsit 
vreo formulare similară, raportorul a recunoscut că 
aceasta este o creaţie autohtonă originală. Intr- 
adevăr, “originalitatea” acestei sintagme este atât 
de evidentă, încât ar putea servi drept model pentru 
orice dictatură din orice ţară a lumii. Practic, prin 
acest text se instituie instrumentul legal care per¬ 
mite înfrângerea sau anihilarea pe planul mass- 
media a oricărui adversar politic considerat drept 
incomod de autorităţile de stat, iar libertatea presei 
devine o ficţiune. Sub incidenţa acestei formulări, 
vădit ambiguă şi excesiv de largă, poate intra orice 
faptă, chiar şi o simplă ironie sau relatarea unui 
fapt pe care puterea l-ar interpreta ca ofensator la 
adresa ei. 

Pornind de la aceste amendamente, să încercăm 
să modelăm câteva situaţii. Un ziarist sau o pub¬ 
licaţie consideră drept greşită integrarea Republicii 
Moldova în C.S.I., astfel contestând politica externă 
oficială. Un altul apreciază drept eronată politica 
impozitară a guvernului sau chiar pune la îndoială 
întreg programul de guvernare al celor care deţin 
majoritatea în legislativ. Un al treilea combate de¬ 
cizia autorităţilor de a subvenţiona din buget o ra¬ 
mură sau alta a economiei naţionale, fie conside¬ 
rând-o falimentară, fie opinând că o atare subven¬ 
ţionare ar afecta nepermis de mult contribuabilii. 
Exemplele ar putea fi înşirate la nesfârşit, toate 

încadrându-se perfect în vastul spectru de “delicte” 
stipulate în articolele menţionate mai sus. 

Nu există nici o îndoială că autorii acestei legi 
fac o confuzie voită între politica promovată de par¬ 
tidul de guvernământ şi interesele vitale ale statu¬ 
lui. Astfel, partidul aflat la guvernare îşi arogă 
dreptul de unic exponent al poporului şi al statului, 
celelalte opţiuni fiind categorisite drept “antista¬ 
tale” (iată o noţiune preluată direct din arsenalul 
sovietic atât de îndrăgit de actuala stăpânire). For¬ 
mula respectivă suprapune în mod deliberat opţi¬ 
unile actualei Puteri cu interesele poporului şi ale 
statului. Dar este timpul să se accepte ideea că 
intr-un stat democratic puterea nu este ceva imu¬ 
abil, ci tranzitoriu, iar cei care se află azi la guver¬ 
nare mâine se pot pomeni în opoziţie. Esenţa unei 
democraţii constă tocmai în perindarea la putere a 
diferitelor partide politice, adesea cu opţiuni dia¬ 
metral opuse, singurul arbitru suprem fiind elec¬ 
toratul, care, urmărind polemicile dintre diverse 
forţe politice, îşi dă votul pentru un partid sau altul. 
Dar dacă se ajunge totuşi la promovarea acestor 
formulări în lege, atunci şi Opoziţia, şi presa inde¬ 
pendentă sunt lipsite de orice modalitate legală de 
a afirma un alt punct de vedere decât cel oficial. 
Tocmai aici se şi evidenţiază vechile reflexe ale celor 
care nu pot accepta jocul democratic într-o societate 
deschisă celor mai diverse puncte de vedere. Chin¬ 
gile în care se încearcă a fi încorsetată libertatea 
cuvântului lasă loc de manevră doar unei opoziţii 
de buzunar şi unei prese aservite în totalitate Pu¬ 
terii. Un asemenea cadru legislativ reprezintă o 
copie perfectă a “democraţiei sovietice” care nu tole¬ 
ra decât punctul de vedere oficial, “al partidului şi 
al guvernului”, (iar în formula “modernizată” — al 
partidului de guvernământ) şi deschide calea de- 

clanşării unui val de represiuni împotriva celor con¬ 
sideraţi indezirabili pentru regimul politic. Cu un 
asemenea grad de libertate a cuvântului, majorităţii 
parlamentare, pentru a desăvârşi opera de creare 
a unui cadru legislativ pe potriva intereselor sale, 
nu i-ar rămâne decât să mai voteze un amendament 
la Codul penal care ar interzice difuzarea, fie şi 
orală, a bancurilor politice. Astfel, Republica Mol¬ 
dova ar putea ajunge lider printre ţările (ex-)comu- 
niste după numărul de disidenţi pe cap de locuitor. 
Ar mai lipsi doar un singur element care să în¬ 
cununeze opera de reinstaurare a unui climat politic 
identic cu cel din perioada sovietică: adunările colec¬ 
tivelor de muncă, la care muncitorii şi colhoznicii 
i-ar stigmatiza pe cei care uneltesc împotriva statu¬ 
lui şi poporului conform devizei sacrosante despre 
unitatea dintre partid şi popor. 

Un scut pentru organele de represiune 

Punctul d) al aceluiaşi articol 4 fixează încă un 
şir de interdicţii de publicitate. Aşadar, se interzice: 

“difuzarea informaţiei despre anchetarea preliminară fără 
autorizarea în scris a procurorului, anchetatorului sau a 
persoanei care efectuează cercetările prealabile, precum 
şi difuzarea materialelor ce vin în contradicţie cu prezumţia 
nevinovăţiei sau care anticipează hotărârea instanţei de 
judecată". 

Iată încă o stipulare care loveşte direct în drep¬ 
turile fundamentale ale omului, făcând cale abu¬ 
zurilor din partea organelor de anchetă şi instan¬ 
ţelor de judecată, răfuielilor cu oricine ar fi consi¬ 
derat incomod pentru orice funcţionar local sau 
demnitar de rang republican. Prin urmare, un 
cetăţean poate fi arestat în mod abuziv, supus 
anchetării şi judecat contrar oricăror norme şi legi, 

iar presa nu are dreptul să se implice şi, eventual, 
să-i ia apărarea decât după pronunţarea definitivă 
a hotărârii instanţei judecătoreşti. Este evident că 
într-o asemenea situaţie reacţia post-factum a pre¬ 
sei devine cu totul inoperantă. Inventivitatea auto¬ 
rilor proiectului a mers atât de departe, încât 
depăşeşte până şi realitatea comunistă de ieri, 
atunci când rudele unui om arestat fără vină puteau 
să se adreseze după ajutor la un ziar ca “Pravda”, 
“Izvestia”, “Sovetskaia Moldavia” sau la televiziune. 
Dar oare azi sunt atât de rare cazurile când colabo¬ 
ratorii poliţiei reţin fără nici un motiv sau chiar în 
baza unor probe reale un cetăţean, îl snopesc în 
bătăi, îl forţează să “recunoască” vina, să semneze 
procese-verbale fabricate tot de ei şi transmit cu 
repeziciune dosarul în judecată? Ce îi mai rămâne 
de făcut unui jurnalist, dacă el nu va putea scrie 
despre nici un proces, fie el şi public, decât cu 
autorizarea procurorului sau a altui funcţionar al 
organelor de drept, care nu au nici un interes să 
admită implicarea presei în ocina lor? 

Coreea de Nord — 
un model pentru Republica Moldova? 

Articolul 17, intitulat “Finanţarea publicaţiilor 
periodice şi a agenţiilor de presă”, precizează dreptul 
exclusiv al persoanelor juridice şi fizice din Repub¬ 
lica Moldova de a sprijini financiar presa, orice sub¬ 
venţionare din străinătate fiind admisă doar “în 
cadrul unor înţelegeri interguvernamentale”. In toa¬ 
tă lumea liberă presa este privată, prin urmare, 
acorduri interguvernamentale pot fi făcute doar cu 
China sau Coreea de Nord, unde presa aparţine în 
totalitate statului. Şi dacă tot am luat-o pe calea 
privatizării şi zicem că dorim atragerea investiţiilor 

străine în economia naţională, investiţii profitabile 
şi pentru stat, care va încasa impozitele respective 
de la firmele străine, este bine să nu trecem cu 
vederea faptul că în lume presa este un business 
care prosperă şi aduce venituri considerabile celor 
care practică acest gen de afaceri. De ce nu am 
permite ca şi în Republica Moldova o firmă străină 
să poată fonda o revistă de reclamă sau de marke¬ 
ting, de divertisment sau de mode? 

In conţinutul aceluiaşi articol 17 se prevede că 
“revistele şi ziarele pentru copii de vârstă preşcolară şi 
şcolară, publicaţiile periodice destinate handicapaţilor şi 
invalizilor sunt finanţate de stat”, iar când un deputat 
a propus ca în această listă să fie incluse şi pub¬ 
licaţiile pentru tineret, dl A. Cibotaru a remarcat 
rezonabilitatea propunerii, adăugând că şi presa 
literară, artistică, de cultură şi ştiinţă se află într-o 
situaţie dezastruoasă şi ar trebui să fie inclusă în 
lista celor finanţate de stat. Dar dată fiind starea 
în care se află bugetul republicii, a precizat rapor¬ 
torul, o asemenea posibilitate nu există. Dacă aşa 
stau lucrurile, ar fi absolut normal ca statul nu 
numai să admită, dar şi să fie direct cointeresat în 
atragerea oamenilor de afaceri străini care ar sub¬ 
venţiona presa de toate genurile, pentru toate vâr¬ 
stele, inclusiv presa independentă de informaţie şi 
opinie. Dar de ce, să zicem, o agenţie de presă 
internaţională să nu poată să-şi deschidă şi la noi 
o filială fără vreun acord interguvernamental ? 

Odată cu prăbuşirea sistemului comunist nu¬ 
meroase fundaţii şi organizaţii neguvernamentale 
din Occident, dorind să contribuie la consolidarea 
democraţiei în ţările Europei Centrale şi de Est, 
precum şi în cele ex-sovietice, acordă un sprijin 
material masiv pentru fondarea şi dezvoltarea pre¬ 
sei libere. Să rămână oare Republica Moldova sin- 

gurul stat din această zonă cu un regim autarhic, 
izolându-se de procesele democratice care au cup¬ 
rins întregul spaţiu ex-comunist? Este bine cunos¬ 
cut şi faptul că graţie aceloraşi instituţii occidentale 
în ţările fostului lagăr socialist au fost fondate ne¬ 
numărate posturi independente de radio şi televi¬ 
ziune, dar, întrucât ni s-a propus doar Legea presei 
scrise, sperăm să revenim la acest subiect atunci 
când vom dezbate Legea audiovizualului, de care, 
spre deosebire de cea care face obiectul discuţiei de 
azi, într-adevăr este nevoie. 

Poliţia Conştiinţei confiscă tirajul 

în cadrul dezbaterilor parlamentare dl A. Pă¬ 
puşoi, deputat P.D.A.M., a propus o completare la 
ultimul alineat al articolului 21 care iniţial era 
formulat astfel: “Zădărnicirea difuzării legale a pub¬ 
licaţiei periodice prin confiscarea tirajului, a unei părţi a 
lui sau în alt mod este interzisă”, adăugând sintagma 
“cu excepţia cazurilor prevăzute în articolul 4 al prezentei 
legi”. Dl A. Cibotaru, raportorul, a opinat că amen¬ 
damentul ar putea fi acceptat. Completarea dlui 
Păpuşoi ni se pare de-a dreptul absurdă, deoarece, 
chiar dacă textul articolului 4 rămâne intact în 
varianta finală a legii, vina unei publicaţii sau a 
unei agenţii poate fi demonstrată doar prin decizia 
unei instanţe judecătoreşti, adică post-factum, după 
apariţia ziarului sau difuzarea ştirii. Iar dacă o 
publicaţie sau o agenţie de presă poate fi sanc¬ 
ţionată exclusiv în urma unei hotărâri judecătoreşti, 
care ar fi instanţa sau instituţia ce şi-ar asuma 
rolul de cenzor în drept să suprime în mod operativ 
şi arbitrar tirajul unui ziar? Procuratura? Minis¬ 
terul Securităţii Naţionale? Ministerul de Interne? 

Sau poate va fi instituită Poliţia Conştiinţei, împru¬ 
mutată din cărţile bui George Orwell? 

Presa internaţională — stop! 

Articolul 33, alineatul 1, prevede dreptul la ac¬ 
tivitatea de presă exercitată de ziariştii străini, cu 
menţiunea că acesta este garantat de lege în condiţii 
de reciprocitate. Prevederea referitoare la “condi¬ 
ţiile de reciprocitate” este excesivă şi practic anu¬ 
lează posibilitatea desfăşurării activităţii de către 
ziariştii străini. Stipularea respectivă ignoră faptul 
că absoluta majoritate a publicaţiilor periodice, a 
agenţiilor de presă şi a companiilor de televiziune 
din lume sunt private, prin urmare, nu pot exista 
nişte acorduri interguvernamentale care ar asigura 
condiţii de reciprocitate. Cu totul altceva este că 
ziariştii străini acreditaţi la noi trebuie să respecte 
legile statului şi în acelaşi timp să beneficieze de 
sprijinul autorităţilor pentru practicarea nestin¬ 
gherită a meseriei lor. 

Aşadar, proiectul a fost votat deocamdată în 
prima lectură. încă mai e timp pentru o îmbu¬ 
nătăţire substanţială a textului Legii presei. Totul 
depinde de măsura în care va înţelege majoritatea 
parlamentară importanţa chestiunii în cauză, in¬ 
clusiv pentru imaginea Republicii Moldova în faţa 
Comunităţii Europene. 


“TARA”, 7iunie 1994 

UN IMN PROVIZORIU 
CU FUNCŢII EUFEMISTICE 

în loc de motto: 

“Pentru că, vasăzică, de acum ni se spune că ne sculăm 
cu ”Deşteaptă-te...", ne culcăm cu “Deşteaptă-te...” şi aşa 
mai departe. Da ce, până acum am dormit? Am dormit sau 
am luptat pentru independenţă? Daţi-ne voie oleacă să fim 
independenţi. Daţi-ne voie să vedem ce putem". 

(Din discursul preşedintelui Snegur, 
rostit în cadrul şedinţei Guvernului la 18.09.1991.) 

‘Ţara’’, nr. 39 (57) 

Campania de denigrare a Imnului 
“Deşteaptă-te, Române! ” a fost declanşată 
de M. Snegur 

La 7 iunie curent în parlamentul de la Chişinău 
s-a mai consumat un act al scenariului de restau¬ 
raţie comunistă. La iniţiativa fracţiunii parlamen¬ 
tare a P.D.A.M. a fost adoptată o hotărâre prin care 
Imnul de Stat “Deşteaptă-te, Române!”este anulat, 
fiind înlocuit provizoriu, până la adoptarea unui alt 
imn în urma unui concurs, cu “Limba noastră” de 
Alexei Mateevici, muzica de Alexandru Cristea. în¬ 
săşi iniţiativa nu constituie o noutate, campania de 
denigrare a imnului demnităţii noastre de neam 
fiind declanşată încă în septembrie 1991, la nici o 
lună de la adoptarea lui de însuşi preşedintele Sne¬ 
gur. Că “Deşteaptă-te, Române!” nu va mai fi Imn 
de Stat era clar încă la 27 februarie, când s-au 
anunţat rezultatele alegerilor parlamentare, în¬ 
trucât unul din punctele-cheie din platforma elec¬ 
torală a P.D.A.M. era tocmai suprimarea Imnului, 

alături de celelalte elemente ale programului de 
revenire la practicile sovietice. 

“Opoziţia — în picioare! E un moment istoric!” 

Demnă de remarcat, însă, este abilitatea ma¬ 
chiavelică a autorilor acestei hotărâri, care, pentru 
a-şi ascunde adevăratele intenţii de eradicare a tot 
ce ar aminti de românism, caută să înlocuiască un 
imn românesc cu un alt imn românesc. Intenţia 
este clară: să preîntâmpine orice atac din partea 
Opoziţiei, din partea celor care şi-au păstrat con¬ 
ştiinţa şi demnitatea nealterate, să se blindeze cu 
o “variantă imbatabilă”. Am reţinut o replică ieşită 
din gura unui pedeamist care, victorios, în momen¬ 
tul votării, exclama pe un ton plin de satisfacţie 
răutăcioasă: “Cum? Ridicaţi mâna împotriva lui 
Mateevici, împotriva Limbii noastre?”. Nu-i pome¬ 
nesc numele nu pentru că l-aş fi uitat, ci fiindcă 
pentru moment nu contează. Precum nu contează 
nici numele socialistului care, în momentul votării 
Acordului de aderare la C.S.I., dilatându-şi cavi¬ 
tatea bucală până la refuz, a debordat o altă replică 
plină de dispreţ înspre noi: “Opoziţia - în picoare! 
E un moment istoric! ”. într-adevăr, era un moment 
istoric, şi, precum se vede, nu era ultimul. 

Conform logicii P.D.A.M.-iste, urmează schimbarea 
Tricolorului şi alfabetului latin 

Imnul “Deşteaptă-te, Române!”, imnul “Limba 
noastră”, Mihai Eminescu, Tricolorul sunt elemente 
fundamentale ale spiritualităţii româneşti, oricât 
de regretabil ar fi acest adevăr pentru majoritatea 
parlamentară. în susţinerea acestei afirmaţii, care 
este aproape un truism, şi pentru a înlătura orice 

dubiu asupra românităţii operei lui Mateevici, am 
citat în acea şedinţă a parlamentului un fragment 
dintr-un studiu al lui Ovidiu Vuia, publicat în re¬ 
vista “Renaşterea”, editată în Germania: “Limba 
noastră” se orânduie cu deosebită cinste alături de 
poezii cu aceeaşi temă semnate de George Coşbuc 
sau Aron Cotruş şi nu-i inferioară deloc lui “Deş- 
teaptă-te, Române! ” de Andrei Mureşanu şi suntem 
în drept să afirmăm că marele poet român basara¬ 
bean Al. Mateevici şi-a plătit cu viaţa, victimă a 
hidoaselor bande bolşevice, vina de a fi compus unul 
din cele mai frumoase imnuri dedicate sfintei limbi 
româneşti, neamului său daco-roman". 

Am adus acest exemplu pentru a atrage încă o 
dată atenţia majorităţii parlamentare asupra si¬ 
tuaţiei penibile în care se află, perseverând în ten¬ 
tativa deşartă de a căuta “originalitatea” limbii, 
spiritualităţii, poporului băştinaş. Urmând logica 
pedeamistă, care nu mai poate admite ca două state 
să aibă acelaşi imn, ar fi de aşteptat ca şi drapelul 
de stat să fie schimbat, deoarece situaţia este 
aceeaşi. Dacă ne ţinem în continuare de aceeaşi 
logică, s-ar impune şi modificarea alfabetului. Ast¬ 
fel, efortul oponenţilor noştri în căutarea “deose¬ 
birilor” acolo unde ele nu există ni se pare destul 
de “temerar”, întrucât, dacă în perioada sovietică 
implantarea acestor neadevăruri era destul de uşoa¬ 
ră, astăzi ea ar reuşi numai dacă s-ar reinstaura 
în totalitate regimul dictatorial de ieri. 

In cadrul aceleiaşi şedinţe a parlamentului, ra¬ 
portorul (care a dorit să nu figureze în cronica 
noastră), fiind întrebat de ce, dacă într-adevăr 
P.D.A.M. agreează “Limba noastră”, acesteia i se 
acordă un statut provizoriu, anunţându-se “un con¬ 
curs pentru crearea noului Imn de Stat”, dânsul a 
improvizat un răspuns antologic: “Dar de unde ştiţi 

că acest concurs nu va fi câştigat tocmai de Alexei 
Mateevici?”. Dacă însă răspunsul liderului agrarian 
nu a fost o glumă şi câştigătorul concursului este 
deja cunoscut, ce rost ar mai avea punctul 4 al 
aceleiaşi hotărâri: “Guvernul va aloca mijloace pen¬ 
tru desfăşurarea concursului?” Sau poate Guver¬ 
nului, după ce a rezolvat toate problemele social- 
economice, nu i-a rămas altceva de făcut decât să 
toace banii publici de dragul hachiţelor majorităţii 
parlamentare? Aşa sau altfel, deocamdată cert este 
un singur lucru: Puterea este cuprinsă de obsesia 
provizoratului. 

Fracţiunea parlamentară a Alianţei F.P.C.D. 
nu a participat la votarea hotărârii de anulare 
a Imnului “Deşteaptă-te, Române!’’ 

* 

In calitate de fracţiune parlamentară de opo¬ 
ziţie, am fost puşi în dificultate şi trebuie să re¬ 
cunoaştem că situaţia a fost gândită destul de abil 
de P.D.A.M., deoarece este dificil să votezi împotriva 
unei decizii care substituie “Deşteaptă-te, Române! ” 
prin “Limba noastră”. Tocmai de aceea fracţiunea 
parlamentară a Alianţei F.P.C.D. nu a participat 
la vot, fapt trecut sub tăcere în buletinele de ştiri 
ale radioteleviziunii, care anunţau sec 76 de voturi 
pentru şi 3 împotrivă. Cele trei voturi contra sunt 
ale unei părţi a grupului parlamentar “Blocul Ţăra¬ 
nilor şi Intelectualilor”, cealaltă parte a acestui bloc 
neparticipând nici ea alături de noi la votare. 

De ce, totuşi, agrarienii au ales anume “Limba 
noastră”? Motivul e simplu. Pentru a evita pro¬ 
nunţarea sintagmei “limba română” Aceştia de mult 
fac abuz de formule gen limba de stat, limba ma¬ 
ternă, limba oficială, limba noastră etc. Iată de ce, 
pentru a scăpa de “Deşteaptă-te, Române!” care 

zgârie urechile ciulite spre Moscova, P.D.A.M.-ul a 
găsit potrivit să-i atribuie şi poeziei lui Al. Mateevici 
funcţia de eufemism menit să muşamalizeze iden¬ 
titatea noastră românească. Că procedeul nu este 
dintre cele mai oneste, se vede de la o poştă. Dar 
nu asta contează pentru ei. Contează doar menţi¬ 
nerea unor aparenţe de corectitudine în comporta¬ 
ment şi cultivarea continuă a simulacrului democ¬ 
raţiei. 

‘JARA”, 14 iunie 1994 

SUS FRUNTEA, ROMÂNI! 

La sfârşitul zilei de 21 iulie, zi în care agro- 
comuniştii au fixat în Constituţie glotonimul “limbă 
moldovenească”, printre protestatarii adunaţi în fa¬ 
ţa parlamentului am văzut oameni cu ochii în lac¬ 
rimi. Văzându-şi terfelite cele mai sfinte idealuri, 
înţelegând pericolul care îi paşte pe copiii ce vor fi 
forţaţi să se dezveţe de a mai fi români, ei s-au 
pomenit pentru moment neputincioşi în faţa tăvă¬ 
lugului bolşevic. 

Şocul pe care l-au avut mulţi dintre noi în acea 
zi este firesc. Dar este bine să nu uităm că în eter¬ 
nitatea Neamului Românesc coşmarul de azi nu 
ocupă decât o fracţiune de secundă. Să nu ne lăsăm 
pradă necredinţei şi disperării şi să lăsăm lamen¬ 
taţiile pentru cei slabi de înger. 

Nu lacrimi, ci dispreţ merită cei care pentru a 
face pe placul străinilor îşi reneagă propriul nume 
şi numele părinţilor săi. Unul dintre socialişti, în 
toiul polemicii parlamentare a reuşit printr-o sin¬ 
gură frază să hulească şi numele lui Hristos, şi cel 
al lui Eminescu. “Da, Eminescu este un geniu, - 
afirma apologetul moldovenismului, — dar el nu 

este un sfânt, pentru că singurul sfânt este Iisus 
Hristos”. Lăsând la o parte cunoştinţele teologice 
ale ateului socialist, nu putem trece peste aroganţa 
cu care acesta căuta să conteste adevărul afirmat 
în mod magistral de către Eminescu despre identi¬ 
tatea noastră naţională. Acelaşi ins într-o recentă 
emisiune televizată lansa o replică maximei emi¬ 
nesciene “Suntem români şi punctum” zicând “Sun¬ 
tem moldoveni şi punctum”. 

Satisfacţia sadică cu care această liotă de ne¬ 
mernici sfidează evidenţele şi calcă în picioare tot 
ce avem mai sfânt mi-a amintit de o frază a lui 
Alecu Russo: “Dacă Hristos ar coborî azi pe pământ, 
falşii patrioţi L-ar răstigni în numele libertăţii”. 

In ciuda tuturor victoriilor de moment ale ad¬ 
versarilor noştri, în ciuda revanşarzilor care în¬ 
cearcă să înlănţuie adevărul în nişte legi strâmbe, 
în ciuda persecuţiilor pe care aceştia le urzesc îm¬ 
potriva noastră, nimeni şi nimic nu ne va putea 
abate de la calea pe care am ales-o. 

JARA”, 26 iulie 1994 

ŞI CALUL TROIAN ERA NEGRU 

In ultimul timp a început să se contureze tot 
mai pronunţat o nouă iniţiativă. Aceasta ar fi putut 
fi trecută cu vederea, dar insistenţa cu care este 
promovată ne face să credem că nu este vorba doar 
de o simplă şi nevinovată părere. Vom vedea mai 
jos că dedesubturile şi eventualele consecinţe sunt 
cu mult mai grave decât par la prima vedere. 

Strecurată aproape inofensiv în paginile “Lite¬ 
raturii şi Arta”, ideea organizării unei Societăţi Cul¬ 
turale Românş nu a trezit, pentru moment, nici un 
fel de reacţii. Insă din discuţiile purtate cu diverse 
persoane care perseverează în promovarea iniţia- 

tivei în cauză rezultă că ne putem aştepta foarte 
curând la instituţionalizarea ei. 

în articolul său publicat de “L.A.” la 28 iulie 
1994 Nicolae Negru înfierează cu vehemenţă depu¬ 
taţii-agrarieni pentru Constituţia adoptată de către 
aceştia, se întreabă retoric cine conduce P.D.A.M. 
şi ce rol ar avea Snegur şi Lucinschi, dar mai ales 
îşi arată preocuparea pentru drepturile românilor 
călcate în picioare de actualul regim. însă autorul 
nu se limitează doar la nişte simple constatări ale 
unei realităţi triste survenite după adoptarea Con¬ 
stituţiei, ci ne oferă şi o soluţie, salvatoare în opinia 
sa, şi aici e de fapt miezul articolului. Dânsul susţine 
că “este incontestabil faptul că o parte a basara- 
benilor se recunosc români moldoveni şi-şi numesc 
limba lor limbă română”, precizând în continuare: 
“Odată ce nu existăm pentru deputaţii-agrarieni ca 
români, ar trebui, toţi acei care ştim că suntem 
români să ne declarăm existenţa (sic!) şi să ne 
cerem drepturile pe care le au cel puţin ruşii, 
ucrainenii, găgăuzii... De ce nu s-ar organiza o So¬ 
cietate Culturală Română prin care să cerem şcoli 
româneşti cu manuale de dincolo de Prut, cum au 
ucrainenii manuale din Ucraina, bulgarii — din 
Bulgaria,ruşii —-dinRusia?“(evidenţierilene apar¬ 
ţin — Iu. R.). într-adevăr, de ce nu? Pentru că a 
declara existenţa unei părţi “conştiente” de români, 
acceptând şi chiar stimulând ideea că cealaltă parte 
“inconştientă” a populaţiei româneşti din Basarabia 
se poate numi la fel de bine “moldoveni” şi vorbitoare 
de “limbă moldovenească” nu înseamnă altceva de¬ 
cât a face jocul adversarului. A proceda astfel în¬ 
seamnă nu numai a se conforrna unei realităţi tra¬ 
gice de genocid şi deznaţionalizare pe care a supor¬ 
tat-o şi o mai suportă încă această parte a poporului 
român, ci şi a acredita teoria potrivit căreia omul 
este “liber” să-şi aleagă orice naţionalitate, pe care 

şi-o adoptă sau şi-o recunoaşte (iar în cazul nostru 
i se impune să şi-o atribuie sub paravanul unor 
“norme democratice”). Un asemenea liber-schim- 
bism naţional nu este altceva decât o tentativă de 
a coborî majoritatea românească dintr-un teritoriu 
românesc la nivelul unei oarecare minorităţi naţio¬ 
nale. De fapt, nouă, românilor, ni se face o ofertă 
de a ne mulţumi cu o autonomie culturală valabilă 
doar pentru un grup etnic minoritar, cum sunt uc¬ 
rainenii, bulgarii, găgăuzii etc. Reţeta propusă este 
o invitaţie la autodelimitarea “elitei” conştiente de 
identitatea sa naţională în raport cu ceilalţi români 
basarabeni pe care ar urma să-i abandonăm în 
braţele “moldoveneşti” ale stăpânirii proruseşti sau, 
altfel zis, ar produce o ghetoizare a românismului 
în Basarabia. De altfel, ideea consună perfect cu 
opinia doamnei Chaterine Lalumiere, care în timpul 
vizitei sale din aprilie 1993 la Chişinău afirma că 
. Republica Moldova ar fi “câte puţin România, câte 
puţin Rusia, câte puţin Ucraina şi câte puţin Tur¬ 
cia”. Drept care, preciza M-me Lalumiere, Republica 
Moldova ar trebui să fie un stat “multinaţional, 
pluricultural, pentru că există deja ca un fapt”. 
Acest punct de vedere ne aminteşte de o mai veche 
teză kominternistă despre caracterul multinaţional ş 
al României, transplantată de această dată pe solul j 
basarabean. 

Gardul pe care încearcă să-l ridice purtătorii j 
acestei idei între români şi români este mai pericu- I 
los chiar decât cel de sârmă ghimpată de pe Prut. ! 
De ce ar fi nevoie în Basarabia de o rezervaţie 
călduţă pentru “aleşii” care dezertează de la ob¬ 
ligaţia de a lupta pentru drepturile tuturor ro¬ 
mânilor din teritoriile ocupate la 1940? Doar este 
evident că astfel s-ar face jocul străinilor care au 
nevoie de o contribuţie din interior la înrădăcinarea 
ideii subversive despre existenţa unui “popor mol-; 

dovenesc”, altul decât cel român. O asemenea So¬ 
cietate şi-ar avea rostul în Rusia, America, Serbia, 
Ungaria sau în orice altă ţară unde românii sunt 
întnadevăr o minoritate sau formează o diasporă. 

In acest context este de-a dreptul surprinzătoare 
similitudinea de păreri ale lui N. Negru şi ale lideru¬ 
lui P.S.D.M.-ist Oazu Nantoi, care într-o recentă 
declaraţie de presă afirma că “există popor moldove¬ 
nesc, constituit din cetăţenii statului, între care, 
evident, sunt şi români”, adică cei pe care românul 
N. Negru încearcă să-i izoleze în ţarcul Societăţii 
sale. De menţionat că o asemenea (auto)sectarizare, 
ar permite extinderea în Basarabia a practicii per¬ 
fide din Ucraina unde este trasă o linie de demar¬ 
caţie în interiorul aceleiaşi populaţii autohtone pe 
care autorităţile o împart în români şi moldoveni. 

Cu titlu de curiozitate remarcăm că zilele trecute 
am avut prilejul să discutăm la sediul nostru acelaşi 
subiect cu două grupuri diferite dispuse să facă 
prozelitism în favoarea aceleiaşi idei care, deşi re¬ 
petau întocmai, ca să nu zicem pe de rost, tezele 
din articolul cu pricina, nu au făcut vreo referire 
nici la articol, nici la autorul care a lansat public 
iniţiativa. Iar atunci când li s-a amintit că ideea a 
fost mediatizată de cel puţin câteva săptămâni, ce¬ 
tăţenii s-au arătat foarte miraţi ca de o noutate de 
ultimă oră, zicând că ei nu vor o Societate, ci o Ligă 
a românilor basarabeni, care ar avea aceleaşi 
funcţii, bineînţeles. O fi posibil, că doar nu numai 
gândurile mari se pot naşte simultan în mai multe 
minţi. 

Se zice că drumul spre infern este pavat cu 
intenţii bune sau aparent bune. Este chiar ceea ce 
ni se propune de această dată în calitate de soluţie 
sau mijloc de contracarare a politicii antinaţionale 
a regimului de la Chişinău. 

Tocmai acum, când avem nevoie de atitudini 
ofensive, de o afirmare plenară şi hotărâtă a româ¬ 
nismului în Basarabia, aceşti panicarzi de serviciu 
caută să provoace stări de spirit defensive şi de¬ 
moralizante. Oricât s-ar strădui unii să reducă nu¬ 
mărul românilor din Basarabia la cercul îngust al 
unei Societăţi cu Responsabilităţi Limitate, tran¬ 
spare cu uşurinţă caracterul dubios al unei aseme¬ 
nea intenţii. Afişându-şi aerul că ne aruncă un colac 
de salvare, în realitate aceştia ne întind o cursă. 

Vom reveni. 

‘ŢARA”, 23 august 1994 


AMICII F.P.C.D. 

ŞI "MAREA POLITICĂ" 

Aşa cum era de aşteptat, dl N. Negru dă o replică 
la articolul subsemnatului, publicat în “Ţara” din 
23 august, în care arătam inconsistenţa şi impli¬ 
caţiile iniţiativei dânsului privind crearea unei So¬ 
cietăţi Culturale Române, iniţiativă lansată în pa¬ 
ginile “Literaturii şi Arta” din 28 iulie. Replica dlui 
Negru, apărută în săptămânalul “Literatura şi 
Arta” din 1 septembrie şi intitulată “Falşii laocooni”, 
merită atenţie nu pentru aprecierile pe care le dă 
autorul câtorva dintre noi, pentru că e dreptul lui 
să creadă şi să scrie orice şi ar fi cel puţin naiv să-i 
pretindem atitudini elogioase faţă de o anume per¬ 
soană sau formaţiune politică. Articolul respectiv 
nu poate fi trecut cu vederea pentru cele două teze 
pe care le avansează. Prima caută să justifice, deşi 
de această dată cu mai puţină siguranţă, oportuni¬ 
tatea formării unei Societăţi Culturale Române sau 
a unei Ligi a Românilor Basarabeni. Cea de-a doua 
atacă iniţiativa F.P.C.D. de revizuire a Constituţiei. 
Dar să le luăm la rând. 

Metafore sau idei plutind în aer 

Deşi autorul nu renunţă la prăpăstioasa idee 
despre “minoritatea românească” în Basarabia, lan¬ 
sată în “L.A.” din 28 iulie, este de remarcat aerul 
defensiv şi inocent cu care îşi acoperă această in¬ 
venţie. Dânsul susţine că nu consideră propria idee 
ireproşabilă sau perfectă, ea fiind una extremistă, 
apărută în urma unei decizii extremiste a parla¬ 
mentarilor agrarieni, idee care ar veni de la Du¬ 
mitru Matcovschi, şi care, ca şi alte idei de acest 
fel, “pluteşte în aer”. Această idee, încheie autorul, 
poate fi acceptată şi ca o metaforă. Dar este lucru 
ştiut că nu tot ce zboară sau, vorba autorului, “plu¬ 
teşte în aer", se şi mănâncă. Altfel zis, nu orice 
gând hoinar ce trece prin minţile unora este demn 
de ridicat la rangul unei posibile soluţii salvatoare 
pentru românismul basarabean, aşa cum o face N. 
Negru. Să vedem însă cu ce argumente suplimen¬ 
tare vine N. Negru în materialul său din 1 septem¬ 
brie. 

“E de presupus că atunci când se va insista ca 
şcolile să revină la "limba moldovenească", majori¬ 
tatea şcolilor din Chişinău vor încerca, prin părinţii 
elevilor şi prin pedagogi, să menţină "limba română" 
(şi aici ghilimele? — Iu. R.), în programele lor de 
studii. Declarându-se societăţi de cultură ro¬ 
mână, ele (adică şcolile — Iu. R.) vor avea drep¬ 
tul legitim (? !) să studieze limba şi literatura 
română. —, pretinde autorul. — S-ar putea în¬ 
tâmpla ca tot prin lege acestor şcoli să li se 
impună "limba şi literatura de stat", dar limba 
română nu poate fi exclusă, conform literii 
(corect: literei) constituţiei». (Evidenţierile ne 
aparţin — Iu. R.) Este curios, cum îşi imaginează 
dl Negru transformarea unor şcoli în societăţi de 
cultură română? Să nu ştie dânsul că şcolile sunt 
instituţii de învăţământ de stat care, oricât ar dori 
cineva, nu au cum să-şi schimbe statutul, transfor- 

mându-se printr-o simplă declaraţie într-o societate 
culturală ? Iar dacă ştie, la ce bun creditează această 
eroare? Nu putem înţelege nici afirmaţia imediat 
următoare cum că limba română nu poate fi exclusă, 
conform Constituţiei. înţelegem însă că autorul s-a 
certat rău de tot cu logica, odată ce dă dovadă de 
asemenea lapsusuri, uitând pentru moment ceea 
ce ştie toată lumea şi pierzând firul propriei argu¬ 
mentaţii: Constituţia agrosocialistă fixează exclusiv 
aberantul glotonim “limba moldovenească”. 

Căutând să-şi îndreptăţească cu destulă neîn- 
demânare punctul de vedere, N. Negru evită totuşi 
să explice cum de l-a luminat o idee atât de originală 
de a coborî majoritatea românească din Basarabia 
la statutul unei minorităţi naţionale “conştiente”. 
Surprinzătoare coincidenţă: aceeaşi idee şi-a găsit 
loc şi în foaia comuniştilor “Dreptate”, nr. 8(26) din 
august ’94, fiind totodată şi o contribuţie “din ex¬ 
terior” la opera de ghetoizare a românilor din stânga 
Prutului şi ^de cimentare a noţiunii de “popor mol¬ 
dovenesc”. în pagina a opta a gazetei Partidului 
socialist un anonim care semnează cu numele de I. 
Moldovanu, membru al Mişcării patriotice “Pro Mol¬ 
dova”, în scriitura sa plină de falsuri şi venin “Apel 
către «mancurţi» ne propune următoarele: 

«Şi o informaţie spre cugetare — pentru românii- 
mancurţi, pentru cei care nu doresc să se numească 
moldoveni, să-şi recunoască drept limbă maternă 
moldoveneasca. Se poate adopta o Hotărâre de a 
recunoaşte în Republica Moldova înfiinţarea unui 
grup etnic, ori, poate, a unei minorităţi naţionale 

— românii; poate fi discutat printr-un referendum 

— numai cu moldovenii — proiectul unei legi «Des¬ 
pre cetăţenia românilor din Republica Moldova» şi 
chiar acordarea unui “Statut special” — frăţesc şi 
binevoitor». 

Regretabilă şi neplăcută similitudine de opinii. 
Rămâne de văzut cine va manifesta mai jnuît zel 
în promovarea lor. 

Potrivit “L.A.”, colectarea semnăturilor 
pentru revizuirea Constituţiei 
ar fi o “operaţiune subversivă” 

Analistul politic N. Negru avansează o teză şi 
mai gravă, potrivit căreia iniţiativa de colectare a 
f semnăturilor pentru revizuirea textului Constitu¬ 
ţiei ar fi o “operaţiune subversivă” a deputaţilor 
Alianţei Frontului Popular Creştin Democrat. In 
acelaşi articol, dl Negru se autointitulează cu mo¬ 
destie “persoana ce şi-a permis în trecut unele ob¬ 
servaţii neelogioase la adresa ireproşabilei condu¬ 
ceri a F.P.M.— F.P.C.D.”. Că N. Negru a combătut 
cu o consecvenţă cu totul aparte politica Frontului 
Popular încă din 1990 o ştie orice cititor atent al 
; “Literaturii şi Arta”, iar vasta contribuţie publicis¬ 
tică pe paginile aceluiaşi săptămânal la discredi¬ 
tarea formaţiunii noastre l-au consacrat demult ca 
pe un oponent permanent al F.P.C.D. Cităm în 
treacăt doar câteva dintre “observaţiile neelogioase” 
ale temutului gazetar: “Timpul ne va arăta încotro 
merge F.P.C.D., noi însă trebuie să căutăm de ur¬ 
genţă răspuns la două întrebări: 1) cine va suplini 
rolul F.P.M. în procesul democratizării; 2) de ce a 
fost ucis Frontul şi cine e răspunzător de acest 
lucru?”; “Deşi schimbarea denumirii F.P.M. pare 
să aibă o motivaţie întâmplătoare, faptul în sine 
este simbolic: F.P.M. a murit şi istoria anunţă dis¬ 
pariţia lui.”; “A sosit timpul să scoatem de pe arena 
| politică a republicii cadavrul Frontului Popular”. 
Am adus la întâmplare doar câteva frânturi din 
cugetările politice ale neobositului gropar al 
F.P.C.D., o analiză mai minuţioasă a scrierilor aces¬ 
tuia nefăcând obiectul articolului nostru. 

Tot cobind cu regularitate moartea Frontului, 
dl Negru a uitat probabil că el însuşi a fost ideologul 
; şi unul dintre conducătorii (secretar responsabil) al 
unei organizaţii politice moarte subit încă din mo- 

mentul naşterii ei. Se numea Forul Democratic al 
Cetăţenilor Moldovei. Printre fondatorii de frunte 
ai acestei grupări care urma să servească drept 
trambulină pentru campania electorală a preşedin¬ 
telui Snegur remarcăm prezenţa dlor Viorel Ciubo- 
taru, Oazu Nantoi, Vladislav Reider (social-democ- 
raţi), Gheorghe Ghimpu (Partidul pentru renaş¬ 
terea şi prosperarea Moldovei), Leonid Dobrov (Par¬ 
tidul găgăuz “Arkalâk”), Anton Grăjdieru (Partidul 
comunist independent), Blagodarnâi (Partidul con¬ 
stituţional-democrat de la Tiraspol; din păcate, pre¬ 
sa nu a reţinut prenumele acestui politician). (A se 
vedea “Moldova Suverană”, 17 iulie 1991, “Făclia”, 
19 iulie 1991, “Literatura şi Arta”, 11 iulie 1991.) 

Şi ca să nu se creadă că iniţiativele originale 
sunt o preocupare de ulţimă oră a dlui Negru, amin¬ 
tim de una mai veche. In primăvara lui 1990, când 
abia se formase noul pe atunci parlament şi toată 
lumea se afla în aşteptarea alegerii premierului, 
ziarul “Tinerimea Moldovei” inserează un material 
semnat de tandemul Viorel Mihail — Nicolae Negru, 
care se numea şi el “Tandem”, adică, altfel zis, pere¬ 
che potrivită. “Petru Lucinschi este fără îndoială 
un cuget clar, o minte de structură analitică, posedă 
o mare forţă de muncă şi, esenţialul, o energie poli¬ 
tică bazată pe experienţă, calităţi proprii puţinilpr 
oameni politici din republică la ora actuală... In 
zilele apropiate Parlamentul republicii va lua în 
dezbatere candidatura viitorului Preşedinte al Con¬ 
siliului de Miniştri. Conform legii domnul Mircea 
Snegur urmează să facă propunerea respectivă. Ca 
cetăţeni ai republicii şi ca alegători noi venim la 
aceste dezbateri cu sugestia: Petru Lucinschi. Ră¬ 
mânem cu speranţa că vom fi auziţi.” (‘Tinerimea 
Molovei”, 9 mai 1990). 

Atunci, în 1990, ei nu au fost auziţi. Speranţa 
ilustrului tandem s-a realizat abia în 1993, după 
demisia teatrală a celor patru din conducerea fos¬ 
tului legislativ şi instalarea lui P. Lucinschi în 

funcţia de preşedinte al parlamentului, pentru care 
au votat de altfel şi unii dintre cei care au de¬ 
misionat. 

Dar să revenim la ultimul articol al dlui Negru 
şi la nota pe care o dă acesta acţiunii de revizuire 
a Constituţei. O apreciere similară îi face şi Nicolae 
Dabija în acelaşi număr din 1 septembrie. Deşi nu 
aşteptam vre-un sprijin din partea “L.A.” în cam¬ 
pania de colectare a semnăturilor, am fost totuşi 
surprinşi că tocmai această publicaţie caută să tor¬ 
pileze o acţiune de amploare menită să solidarizeze 
sute de mii de români. Lovitura este cu atât mai 
nedemnă, cu cât cei de la “L.A.” ştiu prea bine că 
în această acţiune în plină desfăşurare sunt angajaţi 
mii de membri şi simpatizanţi ai F.P.C.D. Şi cum 
am putea crede în sinceritatea şi nobleţea unei ase¬ 
menea atitudini ce vine chiar de la publicaţia care 
a încurajat şi a susţinut o altă campanie de colectare 
a semnăturilor, cea de acum câţiva ani, pentru 
limbă şi alfabet? De parcă atunci era mai multă 
democraţie şi N.K.V.D.-ul nu rămăsese la fel de 
intact ca şi azi. 

“Oare nu cumva se face în felul acesta jocul 
cuiva?”, — se întreabă dl Negru. Ce ar mai putea 
produce o asemenea vicleană insinuare decât derută 
printre cei care, înfruntând toate persecuţiile şi 
ameninţările regimului, umblă de la casă la casă 
îndemnând lumea să-şi îndrepte coloana vertebrală 
şi să-şi afirme deschis şi fără frică demnitatea? Dl 
Negru susţine în continuare că în condiţiile noastre 
“omul nu-şi poate exprima liber opinia”. Omul, dacă 
e om, domnule Negru, îşi poate afirma opiniile în 
orice condiţii. Altceva e că ar putea suferi pentru 
convingerile sale. Ilie Uaşcu şi atâţia alţii ca el ne 
demonstrează în mod magistral adevărul că, oricât 
de vitrege ar fi condiţiile, întotdeauna poţi să-ţi 
afirmi verticalitatea, încurajând prin propria-ţi 
pildă pe cei din preajmă. Pe cei care sunt angajaţi 

cu toată seriozitatea în lupta politică, acolo, în sate, 
neştiuţi şi neaplaudaţi de nimeni, şi care reiau în 
fiecare zi munca ingrată şi deloc spectaculoasă de 
afirmare a propriei indentităţi morale, politice şi 
naţionale. Şi dacă Opoziţia s-a angajat într-o cam¬ 
panie de colectare a semnăturilor pentru revizuirea 
Constituţiei, asta nicidecum nu va să însemne, aşa 
cum pretinzi dumneata, că opinia publică mondială 
ar putea înţelege că în Basarabia s-ar fi atins un 
nivel avansat de democratizare. Dimpotrivă, se va 
vedea că aici, în Republica Moldova, lumea se opune 
instaurării unei dictaturi ce caută să se ascundă 
după o Constituţie de tip sovietic. 

“Iar în cazul când numărul semnăturilor va fi 
suficient de mic, ce vor spune organismele inter¬ 
naţionale?” — se mai întreabă autorul, pentru a 
conchide tot el victorios: “Exact: că în R. Moldova 
românismul este reprezentat doar de «n» persoane. 
Aşadar, cine pregăteşte o “ghetoizare a românismu¬ 
lui”?”. Am vrea să ştim şi noi, cât de mic ar trebui 
să fie numărul de semnături, ca să fie “suficient” 
pentru satisfacerea tezei autorului? Şi de unde atâ¬ 
ta intuiţie malefică, prevestitoare a unui eşec inevi¬ 
tabil? Intenţia e limpede: a descuraja din start o 
acţiune pentru a nu admite ca aceasta să ia proporţii 
de masă. Iar pentru a-şi declina propria vină de a 
fi formulat o iniţiativă cel puţin nereuşită despre 
necesitatea creării unei “minorităţi româneşti”, au¬ 
torul caută s-o arunce în cârca celui care a cutezat 
să o combată. Interogaţia care încheie alineatul 
citat mai sus este de-a dreptul fulminantă: “Cine a 
inoculat această operaţiune subversivă deputaţilor 
A.F.P.C.D.?”. Aceeaşi întrebare, dar altfel formu¬ 
lată, şi-o pune şi dl Dabija: “Cum adunaţi sau cum 
adunăm noi — pentru a revizui Constituţia — toc¬ 
mai 200.000 semnături într-o ţară speriată?!”. 

i Cum s-ar cădea să răspundem la aceste întrebări 
atât de provocatoare, lăsate voit în suspensie pentru 
j a deruta şi mai mult cititorul ? Simplu de tot: opo¬ 
nenţii noştri bat apa-n piuă. Astăzi le vine mult 
i mai greu decât ieri să inducă lumea în eroare. 

j “ŢARA ”, 6 septembrie 1994 

RECURS LA METODĂ 
sau Genul epistolar ca mijloc 
de reprimare politică 

Oficiosul guvernului “Moldova Suverană” pub¬ 
lică în numărul din 1 noiembrie curent o “Scrisoare 
deschisă Preşedintelui Republicii Moldova”, sem¬ 
nată cu câteva nume de “moldoveni din Făleşti”, 
material la care ne-am referit şi în numărul trecut 
şi care începe cu precizarea că dl Mircea Snegur 
nu este altcineva decât “Apostolul Pavel al poporului 
nostru”. In finalul epistolei colective autorii ei aver¬ 
tizează conducătorul de vârf despre pericolul ce pla¬ 
nează asupra Republicii Moldova, care ar proveni 
din partea F.P.C.D. “Căci anume aici, — susţin 
jălbaşii, — este cel mai mare pericol al autonimicirii 
— în existenţa "frontului" în republică şi în activi¬ 
tatea subversivă a liderilor lui". 

Remarcăm în treacăt că plăsmuitorii textului 
respectiv sunt atât de puternic influenţaţi de gândi¬ 
rea şi acţiunea recentă a maestrului Ion Druţă, 
încât îl pastişează fără nici o perdea. înainte de a 
trece la analiza stilistică a acestui text, condimentat 
copios cu injurii şi scabrozităţi suburbane preluate 
din limbajul curent al propagandei oficiale, dorim 
să subliniem că miezul acestei “Scrisori” se reduce 

la rugămintea “electorilor prezidenţiali” către şeful 
statului ca acesta să manifeste mai multă recep¬ 
tivitate faţă de iniţiativele de suprimare a F.P.C.D.: 

«Susţineţi începutul bun al Procuraturii Repub¬ 
licii printr-un decret special de interzicere catego¬ 
rică a «frontului» şi a ziarului său “Ţara” ca or¬ 
ganizaţie social-politică făţiş antistatală şi anti¬ 
populară». 

“Viespile încă bâzâie” 

Astfel, Puterea recurge la vechea metodă sta- 
linistă conform căreia “masele de truditori” înfie¬ 
rează “duşmanii de clasă” şi cer conducerii de partid 
şi de stat să ia cele mai drastice măsuri contra celor 
care gândesc altfel decât este îngăduit “de sus”. 
Metoda funcţionează perfect. Atunci “duşmanul 
lăuntric” era chiaburul sau agentul imperialismului 
mondial, gata să atace în orice clipă “cuceririle 
revoluţiei sau, după caz, ale socialismului”. Astăzi 
în calitate de “duşman intern” este prezentat 
F.P.C.D., iar rolul “duşmanului extern” este atribuit 
României, prezentată ca stat-agresor care atentează 
la “cuceririle independenţei”. Că între exponenţii 
epocii staliniste şi cei ai zilei de azi nu există nici 
o deosebire îşi poate da seama oricine aruncă o 
privire asupra componenţei nominale a Puterii de 
la Chişinău, iar ca o confirmare în plus vine şi 
limbajul — reflecţie fidelă a mentalităţii — de care 
se face uz. Ziarul “Ţara”, de exemplu, este numit 
“cuib de viespi”. Vă amintiţi: Dumitru Milev, “Vi¬ 
espile încă bâzâie”? Poate oare cultiva o asemenea 
producţie propagandistică altceva decât ura “de cla¬ 
să” contra celor care împiedică “construcţia socia¬ 
lismului” (azi — edificarea statalităţii şi consoli¬ 
darea independenţei)? Măsurile care se impun sunt 
cunoscute: lichidarea politică prin metode represive. 

Vigoarea unui membru de partid 

Practicanţii şi adepţii acestei metode uită, pro¬ 
babil, că intr-un stat de drept doar justiţia poate 
aprecia legalitatea sau ilegalitatea unui fenomen, 
fapt, comportament, inclusiv legalitatea activităţii 
unui partid sau publicaţii periodice. Iar interzicerea 
prin decret la care se face apel în “Scrisoarea” în 
cauză poate avea loc doar în condiţiile unei totale 
dictaturi, modalitate de suprimare politică ce nu 
este prevăzută (încă) de legislaţia în vigoare. 

Alături de alţi “trădători de Patrie şi popor”, 
subsemnatului îi este rezervat un loc aparte în epis¬ 
tola cu pricina. Portretul scăldat în “veninul prole¬ 
tar” al semnatarilor se distinge printr-o serie de 
calificative injurioase, dar şi printr-un profund reg¬ 
ret pentru “mărinimia” excesivă a preşedintelui: 

“La una din nenumăratele grosolănii aţi reac¬ 
ţionat destoinic prin procesul Snegur-Roşca. Dar, 
credem, nu v-a ajuns tărie s-o scoateţi la capăt. Şi 
în final l-aţi iertat. De ce oare?” — se întreabă 
apărătorii “patriei tinere”. Intr-adevăr, care ar fi 
motivul unei astfel de lipse de fermitate din partea 
preşedintelui? Unii presupun că la mijloc este şi 
faptul că la acea dată Domnia sa deja părăsise 
rândurile Partidului Comunist, dar încă nu deve¬ 
nise membru cu drepturi depline al P.D.A.M., lipsa 
de vlagă fiind condiţionată de situaţia provizorie 
de persoană fără de partid. Astăzi însă acea scurtă 
i perioadă de tranziţie s-a consumat. Astăzi se poate 
exclama din nou: “Eu îmi iubesc partidul şi mă 
mândresc cu el, în suflet el îmi toarnă tărie de oţel! ” 

M.S.N. — pepiniera de patrioţi ai Republicii Moldova 

Acum, blindat cu noua Constituţie şi cu la fel 
de noua calitate de membru de partid, şeful statului 

este somat să lovească fără cruţare în “cel mai aprig 
duşman al statalităţii şi suveranităţii republicii 
noastre” (adică subsemnatul — Iu. R.) şi în “haita 
lui” (adică grupul parlamentar F.P.C.D. — Iu. R.) 
care “n-a votat (...) şi deci nu recunoaşte Constituţia 
ţării Moldova în care trăieşte şi pâinea poporului 
căreia o mănâncă”. Dar se ştie prea bine ce trebuie 
făcut cu trântorii şi paraziţii care, după ce că sunt 
trădători, mai şi mănâncă pâinea poporului. 

Printre persoanele atacate cu deosebit zel în 
ultimul timp de propaganda oficială este şi Petru 
Bogatu, împotriva căruia s-au consumat cantităţi 
considerabile de cerneală tipografică. Pestilenţiala 
“filipică” lansată prin foaia “Moldovanul” contra dlui 
Petru Bogatu a fost retipărită concomitent de prac¬ 
tic toate ziarele raionale, acţiune ce putea fi reali¬ 
zată doar la indicaţia propagandiştilor stăpânirii 
prin vechea metodă “Liternîi A” (cine nu cunoaşte 
această practică, să-l întrebe pe dl F. Angheli, fost 
şef al ATEM-ului). Petru Bogatu nu e trecut cu 
vederea nici în “Scrisoarea” respectivă, atribuindu- 
i-se printre altele şi calificativul de “kaghebist”. însă 
deosebit de relevantă ni s-a părut paranteza care 
încheie aprecierile adresate dlui Bogatu: 

«(Să nu fi dat Domnul ca el să fi ajuns din 
greşeala cuiva în actualul M.S.N. (Ministerul Se¬ 
curităţii Naţionale — Iu. R.) al R.M., că acolo, după 
câte ştim sigur, sunt bărbaţi devotaţi neamului şi 
au dovedit-o nu o singură dată.)» 

Preocupări comune 

Dezarmantă sinceritate! Iată o opinie din inte¬ 
rior despre bravii noştri securişti naţionali care ar 
putea merge şi la rubrica “Cuvânt despre colegi”. 


Â 



127 


Un asemenea grad de documentare asupra calităţii 
cadrelor celei mai secrete instituţii îl poate avea 
doar un înalt demnitar al acesteia (să zicem, dl 
Lopatenco de la Făleşti sau dl Moţpan din aceeaşi 
localitate), şi nicidecum “un grup de locuitori mol¬ 
doveni din Făleşti”. Iar dacă autorul nu e un ofiţer 
superior al M.S.N., atunci în mod sigur avem de a 
face cu un turnător provincial care n-a ratat nici 
această ocazie pentru a-şi adula, slugarnic şi im¬ 
becil, şefii. 

O confirmare în plus că Puterea nu e deloc stră¬ 
ină de această furibundă campanie de denigrare a 
F.P.C.D. este şi faptul că respectiva “Scrisoare” a 
fost deja reluată de gazetele raionale, iar ziarul de 
la Râşcani “Vatra străbună” din 5 noiembrie o pla¬ 
sează chiar în pagina Uniunii raionale a agra¬ 
rienilor “Ecoul gliei”. Precum vedem, agrarienii de 
pretutindeni, inclusiv cei de la Râşcani, au aceleaşi 
preocupări. 

Scrisoarea ne-a chemat la drum 

După cum se vede, mesajul făleştenilor către 
preşedinte este un fals al propagandei oficiale, ceea 
ce o demonstrează şi lista de nume care îl însoţesc. 
Această “scrisoare” a ajuns şi în parlament. Ea se 
încheie cu şase nume, dactilografiate, ca şi întregul 
text, la o maşină de scris, fără nici o urmă de sem¬ 
nătură alături. In capul listei figurează numele Ra¬ 
du Andrei, iar fişa de control alăturată “scrisorii” 
dă şi o adresă ca fiind a respectivei persoane: or. 
Făleşti, str. Bălţului, 11, ap. 2. Ulterior am aflat 
că aici locuieşte cetăţeanul Colesnicenco Fiodor, iar 
singura persoană cu nume Radu Andrei pe care am 
reuşit să o găsim în raionul Făleşti, s. Ciolacu-Nou, 
este un tânăr care de la 23 noiembrie 1993 îşi sa¬ 
tisface serviciul militar. Celelalte persoane n-au fost 

indentificate printre locuitorii oraşului Făleşti. De 
altfel, am făcut această investigaţie doar pentru a 
arăta cu câtă nonşalanţă acţionează cei specializaţi 
în fabricarea unor asemenea plastografii, încât nu 
se îngrijesc nici de menţinerea aparenţelor. 

Din poşta parlamentului 

Nu încape nici o îndoială că Instituţia speciali¬ 
zată în dezinformare şi compromitere (pe care nu 
o nominalizez pentru a evita încă un proces judiciar) 
a primit ordin să-şi intensifice activitatea. Numai 
în ziua de 25 octombrie la parlament au sosit trei 
scrisori de acelaşi fel. Prima, apărută şi în 
e de la Făleşti; alta, în ruseşte, e expediată de la 
Cahul şi semnată “Moşneagu O.D.”; a treia vine de 
la Soroca, cu titlu de semnatar figurând “Cebotari 
V.M.”. Ultimele două sunt scrise de mână, ambele 
fără adresele expeditorilor, astfel încât a fost im¬ 
posibil de constatat autenticitatea numelor respec¬ 
tive. In fişele de control funcţionarii Parlamentului 
fixează nepărtinitor la rubrica “Conţinutul” urmă¬ 
toarele: “Din numele unui grup de cetăţeni cere 
interzicerea activităţii Frontului Popular Creştin 
Democrat şi a ziarului "Ţara"; “Cere interzicerea 
Frontului Popular Creştin Democrat”; “îşi exprimă 
opiniile privind activitatea Frontului Popular Creş¬ 
tin Democrat şi a ziarului "Ţara". 

Locuri vacante în puşcării 

“Cahuleanul Moşneagu” îşi exprimă opiniile în 
spiritul celor mai alese tradiţii comuniste. El de¬ 
plânge folosirea neraţională a locurilor ce s-au elibe¬ 
rat în penitenciare în urma recentei amnistii, ară- 
tându-se profund deziluzionat că i-au fost înşelate 
atât de crud speranţele şi că încă nu toţi “frontiştii” 
şi-au ocupat locurile “binemeritate” în puşcării. Iată 
cum arată “opiniile” cahuleanului în original: 

“A ne lucişe ispolizuia Konstituţiu zapretiti takim for- 
mirovaniam ih deiatelinosti, a esli Miniust. ne vidit os- 
novania, to puşti hoţi raz pocitaet gazetu ”Ţara". 

Gospodin Miniştri Budite vnimatelnî. Pered slovom 
“ţara” narisovana karta, cia eto karta? (Parcă am mai 
văzut şi în Parlament, şi la o conferinţă de presă 
cum unii lideri ai P.D.A.M. fluturau săptămânalul 
nostru, prins de ei “în flagrant delict” cu harta pe 
frontispiciu — Iu. R). Razve ne dostatocinoosnovania? 
0 soderjanii mî ne govorim. Gospoda iz prokuraturî! 
Pobîvaite i vî na mitingah, posmotrite kakie tam flaghi, 
kakogo gosudarstva. Proşla amnistia, osvobodilisi mesta 
v tiurimah. Mî vse nadeialisi cito dlea frontistov. Oni 
gheroi potomu cito vî im poddakivaete. A posadite odnogo 
— Bogatu iii Roşea — i vse oni uspokoiatsea". 

Scrisoarea soroceanului, este şi ea plină de elogii 
la adresa politicii partidului de guvernământ şi su¬ 
prasaturată de cele mai belicoase expresii împotriva 
F.P.C.D. şi a publicaţiei lui. 

“Vox populi, vox Dei” 

Cele trei scrisori poartă pe fişele de control re¬ 
zoluţia vicepreşedintelui parlamentului Nicolae An- 
dronic: 

“1. Ministerul Justiţiei 

2. Rog să fie familiarizat dl Iu. Roşea” 

Cu riscul de a nu mai fi familiarizat cu asemenea 
creaţii, aş dori să aflu ce urmează să întreprindă 
Ministerul Justiţiei, căruia dl vicepreşedinte îi ex¬ 
pediază o asemenea producţie epistolară? Să exa¬ 
mineze temeinicia “argumentelor” venite “din popor” 
în sprijinul sesizării Procuraturii către Ministerul 
Justiţiei în care se cerea suspendarea activităţii 
F.P.C.D. ? Sau poate amicii noştri au pus în aplicare 
genul epistolar pentru a colecţiona cât mai multe 
“opinii” atât de dragi stăpânirii ca să-şi juştifice o 
eventuală decizie de suprimare a Opoziţiei? In acest 
caz, pentru a opera scoaterea F.P.C.D. în afara legii, 

conducerea de vârf ar urma doar să aprecieze când 
numărul scrisorilor din partea cetăţenilor puşi pe 
stârpirea “inamicului intern” va fî suficient. 

Cine nu e ca noi, e împotriva noastră 

Actualii guvernanţi suprapun în mod deliberat 
platforma politică a partidului de guvernământ cu 
interesele statului şi ale poporului, dându-i un ca¬ 
racter obligatoriu pentru toţi. Tendinţa de unifor¬ 
mizare a conştiinţelor după calapodul Puterii este 
certificată şi de apariţia şi larga circulaţie în mediul 
administraţiei Republicii Moldova a termenului de 
tristă faimă “ideologie statală”. Astfel, vechiul slo¬ 
gan bolşevic “Cine nu e cu noi, e împotriva noastră” 
nu numai că a rămas în vigoare, dar a mai şi căpătat 
în varianta modernizată nuanţe proaspete: “Cine 
nu e CA noi, e împotriva noastră” şi, prin urmare, 
este lipsit de dreptul la existenţă. 

Iată încă o dovadă elocventă a faptului că în 
Republica Moldova cel care gândeşte altfel şi nu se 
încadrează în calapodul procustian al mentalităţii 
“oficiale” nu-şi poate găsi loc în societatea proiectată 
de arhitecţii Puterii. Cităm mai jos dintr-un docu¬ 
ment al Ministerului Justiţiei din 23.09.94 expediat 
tuturor partidelor în urma sesizărilor Procuraturii: 

“Adoptarea noii Constituţii a Republicii Moldova 
a creat premize favorabile pentru consolidarea tu¬ 
turor forţelor politice întru întărirea statalităţii re¬ 
publicii. In acest context Ministerul Justiţiei pro¬ 
pune de a se organiza în cel mai apropiat timp o 
întrunire a reprezentanţilor TUTUROR partidelor, 
organizaţiilor social-politice, înregistrate în repub¬ 
lică PENTRU ELABORAREA UNUI PROGRAM 
UNIC DE ACTIVITATE, menit să contribuie la 
prosperarea Republicii Moldova”. 

Este evident că intensificarea campaniei de de¬ 
zinformare şi de compromitere a F.P.C.D. urmă¬ 
reşte un scop bine determinat: pregătirea opiniei 

publice interne şi externe pentru suprimarea 
Opoziţiei în Republica Moldova. 

JARA”, 15 noiembrie 1994 


AUTOGRAFELE IUBIRII 

în ultimul timp tot mai rar ne ajung veşti de la 
fraţii noştri care zac până în prezent în închisoare. 
Ostaticii comunismului cuibărit la Tiraspol şi pitit 
la Chişinău îşi înalţă cu propria jertfă sanctuarul 
iubirii de Ţară. Exilaţi din paginile ziarelor şi re¬ 
portajele TV cotidiene, ei au intrat în confruntare 
mută cu cei care ştiu bine cum să aplice diabolicul 
principiu al picăturii chinezeşti. Timpul roade ca 
un şoarece într-un colţ de perete. In pragul celulei 
scăldate de frig şi nesfârşită aşteptare stă tupilată 
căţeaua deznădejdii. Pe ea o asmute acum călăul. 
Numai ea i-ar putea împlini gândul urzit. 

Zilele trecute am primit două formulare decu¬ 
pate din “ŢARA” cu semnăturile lui Ilie Ilaşcu, şi, 
separat, Alexandru Leşco, Tudor Petrov-Popa, An¬ 
drei Ivanţoc. 


Subsemnaţii, cetăţeni ai Republicii Moldova, susţinând MEMORANDUMUL Frontului 
Popular Creştin Democrat, în temeiul articolului 141 (l.a.) al Constituţiei 
Republicii Moldova, iniţiem revizuirea Constituţiei. Proiectul legii se anexează. 

Separat, pentru că Ilie Ilaşcu e în temniţa de 
la Hlinaia, iar ceilalţi - la Tiraspol. Astfel ei îşi 
exprimă solidaritatea cu Memorandumul F.P.C.D. 
prin care a fost iniţiată revizuirea Constituţiei. Iată 

un manifest al iubirii de neam în stare să ne îmbăr¬ 
băteze şi pe noi, cei din libertate. Să ne alunge 
starea de amorţeală şi disperare laşă. 

Ce este această semnătură pentru ei, pentru 
fiecare dintre noi? O confirmare a demnităţii umane 
şi un refuz de a vieţui după legea strâmbă a vene¬ 
ticilor. 

‘JARA”, 15 noiembrie 1994 

FRAŢII MEI, 

Anul 1994 a fost pentru noi plin de grele în¬ 
cercări. In acest an au revenit la putere şi şi-au 
consolidat poziţiile exponenţii vechiului regim, mâ¬ 
naţi de pofta unei totale restauraţii. Aceştia au 
reuşit deja să-şi înfăptuiască un şir de obiective ce 
ţintesc reaservirea Republicii Moldova intereselor 
ruseşti şi înăbuşirea Mişcării de eliberare naţională. 
Adversarii noştri se cred astăzi mai puternici ca 
niciodată. 

Priviţi cu atenţie reportajele televizate şi pozele 
din presa oficială. Zâmbete pline de satisfacţie ne- 
roadă ale conducătorilor nechemaţi, dar aleşi, chipu¬ 
rile lor umflate în nesfârşite guleaiur^i sunt ca un 
scuipat în obrazul celor mulţi şi măcinaţi de nevoile 
zilnice. Aceşti cavaleri ai “târfei roşii", îmbătaţi de 
succesele obţinute pe tărâmul restauraţiei comu¬ 
niste, nu şi-au păstrat nici măcar conştiinţa pro¬ 
priului lor provizorat. 

Dar, nu aduce anul cât aduce ceasul, zice ro¬ 
mânul. 

Datoria noastră este să ne opunem acestui “marş 
triumfal al puterii sovietice”. Numai astfel putem 
pregăti victoriile noastre de mâine. Nu disperarea 
demolatoare de vise şi perspectivă, ci credinţa ne- 

strămutată determină ţinuta membrilor Mişcării 
noastre. Atâta^ete de viaţă şi de luptă ne-au lăsat 
morţii noştri căzuţi la Nistru în vara lui ’92, încât 
nu ne putem permite nici o clipă de şovăire sau 
slăbiciune. Atâta dor de Ţară răzbate afară de la 
fraţii noştri întemniţaţi la Tiraspol şi Hlinaia, încât 
am deprins doar mersul cu spinarea descovoiată şi 
cu fruntea sus. Nu lacrima disperării, ci lacrima 
bucuriei să ne copleşească. A bucuriei că avem o 
Ţară care este Pământul Făgăduinţei spre care se 
merge anevoios, dar neabătut. 

Acum, la sfârşit de an, gândul mi se îndreaptă 
spre voi, fraţii mei de luptă şi ideal. Cât de nobil 
şi de curat este efortul celor de prin satele noastre 
care, departe de larma Chişinăului şi aplauzele 
mulţimilor, hărţuiţi de copoii stăpânirii şi de mize¬ 
ria materială, nu se lasă duşi pe panta confortabilă 
a lamentaţiilor şi neputinţei. Condiţia de vierme 
docil şi inofensiv este partea celor slabi cu duhul. 
Noi suntem de altă stofă. Dorinţa de libertate este 
cea mai dulce licoare care ne dă vlagă şi ne fortifică 
spiritul de rezistenţă. Mişcarea noastră este cea 
mai mare familie din Basarabia şi sunt fericit că 
am atâţia fraţi de luptă, de la vârstnicul Valentin 
Tutovanu din Giurgiuleşti până la tânărul Victor 
Vasilov din Pererâta. 

Dragii mei, cu voi şi cu atâţia alţii ca voi toate 
greutăţile nu pot decât să ne aprindă şi mai tare 
flacăra iubirii de adevăr şi dreptate. 

în ziua Naşterii Mântuitorului nostru Iisus 
Hristos, fiind la Căuşeni, am primit un bileţel cali¬ 
grafiat cu grijă de Ciobanu Ion, un om în etate, 
care ne scria: “Domnilor deputaţi, ştim că sunteţi 
puţini la număr şi încă nu puteţi dovedi pe cei 
mulţi. Dar aşa puţini cum sunteţi, să nu vă lăsaţi, 
căci şi noi aici luptăm alături de Dumneavoastră”. 

Nu ne vom. lăsa, domnule Ciobanu, că iată vin copiii 
în urma noastră şi nu-i putem face pe ei de ruşine. 

La mulţi ani! 

JARA”, 1 ianuarie 1995 

TREBUIE RUPT CU DESĂVÂRŞIRE 
ACEST LANŢ AL FRICII GENETICE 
CARE LEAGA CÂTEVA GENERAŢII 
DE ROMÂNI BASARABENI 

— Stimate dle lurie Roşea, cititorii “Glasului Naţiunii” 
te cunosc în calitate de lider al Frontului Popular Creştin 
Democrat, dar nu ştiu nimic despre dumneata ca persoană 
particulară. De aceea ţi-aş propune să începem acest 
dialog cu o fişă biografică. 

— Deci, “atac la persoană”, cum ar fi... 

— De, ne ţinem şi noi de tradiţie... 

— Sunt născut la Teleneşti la 31 octombrie 1961. 
Până la şapte ani am locuit în satul Hirova, apoi 
ne-am stabilit cu traiul la Chişinău unde am ab¬ 
solvit şcoala nr.l şi facultatea de jurnalistică a Uni¬ 
versităţii. Căsătorit, doi copii. 

— Nu ai menţionat nimic la rubrica “naţionalitate”... 

— N-am făcut-o pentru că nu văd ce aş mai 
putea să adaug la cunoscuta menţiune eminesciană 
“Suntem români şi punctum”. Orice altă menţiune 
făcută după acest “punctum”, este lovită de nulitate, 
chiar dacă a devenit între timp “normă constitu¬ 
ţională”. Aş fi vrut să mai spun că naţionalitatea 
nu este un act de voinţă, dar îmi dau seama că torn 
apă pe un sol umed. A spus-o deja Nae Ionescu. 

— Fiindcă ai atins problema Constituţiei, te rog să te 
referi mai pe larg la acest subiect, amintind în context şi 
de iniţiativa civică a Frontului Popular de colectare a 

semnăturilor pentru revizuirea unor articole din Legea 
Fundamentală. 

— Aş aminti din capul locului că membrii gru¬ 
pului nostru parlamentar, deşi au participat la dez¬ 
bateri pe articole în speranţa de a mai schimba 
ceva, în final au votat împotriva textului noii Con¬ 
stituţii a Republicii Moldova. Deci, această Con¬ 
stituţie, adoptată la 28 iulie 1994 şi intrată în vi¬ 
goare la 27 august acelaşi an, este în exclusivitate 
“opera” Partidului Democrat-Agrar şi a celor de la 
“Edinstvo”. Mai mult decât atât, ea cuprinde în sine 
întreaga ideologie a partidului de guvernământ, 
ideologie moştenită cu fidelitate de la partidul comu¬ 
nist. Ne-am expus deja obiecţiile faţă de Constituţie 
în textul unui Memorandum pe care săptămânalul 
nostru “ŢARA” îl publică aproape în fiecare număr. 
Aş dori să subliniez şi pentru cititorii “Glasului 
Naţiunii” că această campanie de colectare a sem¬ 
năturilor este absolut legală şi nimeni nu poate 
impune vreo restricţie celor care semnează sau 
adună semnături. Cât priveşte campania ca atare, 
aş putea spune că ea decurge normal şi avem destule 
exemple că acolo unde sunt oameni care s-au încad¬ 
rat plenar în această acţiune, rezultatele sunt destul 
de bune. Pot spune că unele secţii ale Mişcării noas¬ 
tre au colectat deja cifra minimă necesară, altele 
se apropie de această cifră şi aş dori să exprim şi 
pe această cale mulţumiri tuturor colegilor care, 
chiar dacă înfruntă numeroase piediti din partea 
autorităţilor, nu se dau bătuţi, continuând să-şi 
facă datoria cu dârzenia “jnepilor” lui Radu Gyr. 

— Ce calităţi are (sau ar trebui să aibă) un membru 
al Frontului Popular Creştin Democrat? 

— Să fie tare în credinţa şi în suferinţa sa. Să 
aibă frică numai de Dumnezeu. Să nu urmărească 
nici un profit personal în activitatea sa în cadrul 


136 


Mişcării. Să-şi subordoneze interesul personal in¬ 
teresului colectiv. Să fie imun la bârfe şi zvonuri. 
Să nu se lase copleşit de deznădejde în nici o situaţie. 
Să nu zică nicicând: “Vai de capul nostru! ”. Să zică: 
‘Vai de capul celor fără de cap pe umeri, virtuoşi 
în laşitate şi neîntrecuţi în lamentări”. Noi ştim ce 
avem de făcut şi de aceea nu ne tânguim. Părinţii 
şi bunicii noştri au suferit destul şi nu mai avem 
nici un drept moral să stăm cu limba legată de 
parul Puterii şi să lăsăm moştenire copiilor noştri 
doar frica. Trebuie rupt cu desăvârşire acest lanţ 
al fricii genetice care leagă câteva generaţii de 
români basarabeni. Sunt bucuros să pot afirma 
acum că Frontul Popular Creştin Democrat are ase¬ 
menea membri în mai toate satele şi oraşele 
Basarabiei. 

— Ce ar avea de răspuns liderul F.P.C.D. Iurie Roşea 
la replica “ Frontul nu are lideri” sau la întrebarea “De 
ce unii au plecat din Front”? 

— Replica “Frontul nu are lideri” este o inter¬ 
pretare liberă a unei afirmaţii mai vechi a preşed¬ 
intelui Snegur care spunea încă în 1991, după tre¬ 
cerea noastră în opoziţie, că “Frontu-i bun, dar uite 
liderii lui sunt răi”. Cât priveşte întrebarea “De ce 
unii au plecat din Front?”, cred că ea ar trebui pusă 
în primul rând celor care au plecat. Mi-aş putea 
însă îngădui să exprim şi eu o opinie în această 
chestiune. Nimeni dintre colegii mei care întrunesc 
calităţile expuse mai sus nu a plecat nicăieri. Au 
rămas toţi pe poziţii, sfidând cu dârzenie atacurile 
veninoase ale Puterii împotriva Mişcării noastre. 
Cei care nu au rezistat psihologic, care s-au simţit 
ameninţaţi în confortul lor personal, care erau în 
complicitate cu stăpânirea sau care nu au rezistat 
ispitelor Fâiterii şi-au găsit adăpost acolo unde sunt 
astăzi — în diverse grupări politice cu un interes 

exclusiv electoral sau având misiunea de a frag¬ 
menta electoratul în aşa fel încât orice scrutin să 
fie câştigat de inspiratorii acestor manevre politice 
de culise. 

— încet, încet, am ajuns şi la capitolul alegeri locale. 
Decizia F.P.C.D. de a nu participa cu liste de candidaţi 
la aceste alegeri a fost neaşteptată pentru multă lume de 
la noi şi se pare că şi pentru guvernanţi. Argumente au 
fost aduse până acum în “ŢARA” şi în alte medii de 
informare. Ce ai mai avea de adăugat, dle lurie Roşea, 
în această chestiune? 

— Sunt convins că decizia noastră este justă şi 
n-a rămas prea mult timp până vom avea toate 
confirmările pe faţă, ca să zic aşa. Pentru un partid 
participarea la alegeri este un drept, nu o obligaţie. 
Dar cum să beneficiezi de acest drept atunci când 
Puterea te leagă fedeleş, iar după aceea îţi spune: 
“Hai, stimabile, aleargă! ” Competiţia e valabilă nu¬ 
mai atunci când toţi participanţii sunt puşi în con¬ 
diţii de start egale. Altfel nu este o competiţie, ci o 
coţcărie, care, mă rog, poate prinde la proşti sau la 
cei care fac pe proştii. Noi n-am dorit să participăm 
la o cursă cu un rezultat dinainte cunoscut. Atunci 
când este încălcată Constituţia, pe care, de altfel, 
tot ei au votat-o, când sunt sfidate în mod flagrant 
normele de drept internaţional, noi trebuie să adu¬ 
cem la cunoştinţa opiniei publice interne şi inter¬ 
naţionale adevărul. Pentru Opoziţie participarea la 
aceste alegeri e doar un fel de “aflare în treabă”. 

— Şi totuşi, alţii s-au lansat în campania electorală, 
F.P.C.D. - nu. Să însemne asta că sunteţi o mişcare 
nealiniată? 

— Adevărul e că nu ne place să ne aliniem unor 
combinaţii dubioase. Dacă accepţi o alianţă, trebuie 
cel puţin să fii sigur de loialitatea partenerilor. Iată 
că noi nu avem această siguranţă. Insă chiar dacă 

elementele componente ale unei asemenea alianţe 
ar fi total acceptabile, problema-cheie rămâne în 
picioare: noi considerăm inutilă şi chiar pernicioasă 
participarea la aceste alegeri în acest cadru legis¬ 
lativ antidemocratic. Alţii cred altfel şi e dreptul 
lor să creadă ce vor şi să procedeze aşa cum li se 
pare mai potrivit pentru formaţiunile respective. 

— îţi mulţumesc, dle lurie Roşea, pentru bunăvoinţa 
cu care mi-ai acordat acest interviu. 

Consemnare: Vlad POHILĂ 
(Reprodus din “Glasul Naţiunii”.) 

“ŢARA”, 21 februarie 1995 


GYR AL NOSTRU 

Radu Gyr a intrat în Basarabia de azi prin cartea 
lui Ilie Ilaşcu “Lupta continuă” şi prin câteva poezii 
publicate în “ŢARA”. Iată că poezia lui depăşeşte 
cadrul literar-istoric şi comemorativ şi se împlântă 
plenar în actualitatea basarabeană. 

“Crezul” lui Radu Gyr este şi crezul fraţilor noştri 
întemniţaţi la Tiraspol şi Hlinaia, este crezul mem¬ 
brilor unei întregi mişcări care înţeleg să nu-şi pă¬ 
teze onoarea de a fi român. Radu Gyr este o sfidare 
viguroasă a celor care încearcă să facă din icoană 
un tabu şi să întemniţeze propriul nostru nume. O 
idee nu poate fi întemniţată. Poate fi încarcerat 
doar trupul, dar nu şi sufletul care este respiraţia 
lui Dumnezeu prin Duhul Sfânt. 

Nu lamentările epigonilor de azi care şi-au făcut 
o meserie din deplângerea necontenită a vitregiilor 
timpului şi nici sloganele neputincioase, demola¬ 
toare de speranţe ne sunt călăuză, ci bărbătescul 
“ÎNDEMN LA LUPTĂ” ne poate oţeli spiritul de 
rezistenţă şi încrederea în victorie. 

«Nu dor nici luptele pierdute, 
nici rănile din piept nu dor, 
cum dor acele braţe slute 
care să lupte nu mai vor.» 

Radu Gyr nu are nevoie de Premiul Nobel. El 
a primit suprema recunoaştere a valorii creaţiei 
sale: condamnarea la moarte pentru poemul “RI- 
DICĂ-TE, GHEORGHE, RIDICĂ-TE, IOANE!” 
Această cunună de spini, dar şi de glorie, aşezată 
pe fruntea poetului, marchează într-un mod cu totul 
fascinant destinul unui om care şi-a văzut rostul 
trecerii sale pe pământ în afirmarea credinţei ne¬ 
strămutate în Dumnezeu şi în destinul Neamului 
Românesc. Şi dacă viaţa unui om, care este făcut 
după chipul şi asemănarea Celui de Sus, nu este 
altceva decât imitarea lui Hristos, acolo, sus, în 
mod sigur, în calda lumină celestă, sufletul mar¬ 
tirului Radu Gyr se odihneşte în pace. El a reuşit 
să-şi armonizeze suferinţa cu supliciile Mântuitoru¬ 
lui: 

«- Unde eşti, Doamne? Am urlat la zăbrele. 
Din lună venea fum de căţui... 

M-am pipăit... şi pe mâinile mele, 
am găsit urmele cuielor Lui.» 

Poezia lui Radu Gyr este un manual care ne 
învaţă să ne simţim apartenenţa la trecutul Nea¬ 
mului. Morţii noştri, noi, cei vii, şi cei care vin după 
noi suntem una. Nu ne putem împăca cu mon¬ 
struoasa idee că orice generaţie nouă ar fi o ţară 
nouă. Jertfa înaintaşilor, izvor nesecat de apă vie, 
lumina lină a celor de sub glia ţării, “ascunşi în lut 
ca o comoară”, este solul roditor în care ne sunt 
împlântate rădăcinile: “Nu, neamul nostru nu vă 
plânge, / ci se cuminecă prin voi”. 

Viaţa şi opera lui Radu Gyr este o replică magis¬ 
trală aruncată materialiştilor care ştiu să ia în cal- 

cui toţi factorii: geopolitici, strategici, economici, 
sociali etc., unul singur le scapă — factorul SPIRIT. 
Nu materialismul, nu determinismul economic 
trâmbiţat de politicienii de duzină vor aduce mul- 
trâvnita împlinire a destinului nostru, ci îmbră¬ 
ţişarea sinceră şi totală a celei mai autentice re¬ 
alităţi care este împăcarea Neamului cu Dumnezeu 
e singura cale demnă de urmat. 

In clipele când mi se pare că îmi este greu, când 
sunt copleşit de hărţuielile cotidiene, când îmi vine 
să mă îmbăt cu dulcele venin al autocompătimirii, 
oglinda care îmi redă adevărata dimensiune a su¬ 
ferinţei este Radu Gyr. Atunci îmi recapăt echili¬ 
brul, mi se face ruşine pentru slăbiciunea de mo¬ 
ment, îmi zic “Doamne, ajută!” şi îmi continui fără 
ezitare calea. 


•JARA”, 14 martie 1995 

POZIŢIA GRUPULUI PARLAMENTAR 
AL ALIANŢEI FRONTULUI POPULAR 
CREŞTIN DEMOCRAT 
FAŢĂ DE GREVA GENERALĂ 
A TINERETULUI STUDIOS 

(Prezentată de dl lurie Roşea, 
preşedinte al Alianţei F.P.C.D., 
în cadrul emisiunii “Mesager” din 30 martie 1995) 

Stimaţi telespectatori, 

In Piaţa Marii Adunări Naţionale din Chişinău, 
la Bălţi şi în alte localităţi din Basarabia continuă 
Greva generală a tineretului studios şi a corpului 
profesoral, grevă la care a aderat şi continuă să 
adere tot mai multă lume. Ultimele 11 zile au trecut 
sub semnul exploziei de românism a Noii Generaţii 
din Basarabia care nu mai doreşte să se conformeze 
atmosferei sufocante impuse de regimul agro-so- 
cialist care a transformat Republica Moldova într-o 
cameră de gazare a spiritului naţional şi creştin. 
După ce au adoptat o Constituţie care exaltă teoria 
tribalismului moldovenesc, în opoziţie cu adevă¬ 
ratele valori ale Neamului Românesc, actualii gu¬ 
vernanţi urmăresc cu premeditare înăbuşirea con¬ 
ştiinţei naţionale şi ţintesc în una din instituţiile 
de bază ale naţiunii - Şcoala. Planul nomenclaturii 
este limpede: să stranguleze revigorarea conştiinţei 
naţionale a Tinerei Generaţii prin eliminarea din 
sistemul de învăţământ a Istoriei Românilor, a Lim¬ 
bii şi Literaturii Române. 

Riposta viguroasă declanşată de tineretul ba¬ 
sarabean a constituit o surpriză nu numai pentru 
autorităţi, ci şi pentru cei mai incurabili optimişti. 

Cu atât mai jalnice arată bâlbâielile celor de la 
guvern sau blestemele furibunde ale majorităţii par¬ 
lamentare. Numai preşedintele Snegur, contrar 
uzanţelor, a păstrat o tăcere mult prea îndelungată, 
că să nu-i zicem suspectă. Abia ieri, în a 10-a zi a 
Grevei generale, şeful statului a binevoit să se întâl¬ 
nească cu reprezentanţii greviştilor, dând în aceeaşi 
zi un decret care nici nu rezolvă problemele ridicate 
de tineretul studios, nici nu vădeşte o atitudine 
tranşantă (pro sau contra) a preşedinţiei. 

“Aplauze pentru cei din umbră”, insinua un titlu 
de la finele unei emisiuni recente. însă oricât de 
abile ar fi grupările rivale de la putere, care caută 
să profite într-un fel sau altul de această revoltă 
populară, afirmarea năvalnică, matură şi plină de 
curaj a acestor copii a generaţiilor în vârstă vine 
să rupă lanţul fricii genetice care leagă câteva ge¬ 
neraţii de români basarabeni. 

“Noi suntem alţii”, spunea un tânăr din Piaţa 
Marii Adunări Naţionale într-un recent interviu 
televizat. Da, ei sunt alţii. Aceşti tineri au crescut 
fără obsesia fricii. Şi tocmai de aceea sperăm că ei 
nu se vor lăsa manevraţi şi vor şti să apere dem¬ 
nitatea lor, batjocorită de actuala stăpânire. 

Aşadar, cine stă în spatele greviştilor? Mizeria 
morală şi materială, foametea părinţilor, lipsa de 
mijloace de trai. “Salarii, pensii, burse”, scandează 
tineretul protestatar. Cine se poate desolidariza de 
o asemenea lozincă? Numai acea mână de îmbuibaţi 
care şi-au însuşit toată puterea în stat, condamnând 
populaţia la o existenţă subumană. 

Dacă preşedintele Snegur doreşte într-adevăr 
să pună umărul la soluţionarea revendicărilor 
înaintate de grevişti, dânsul o poate face. Numai 
să vrea. Alianţa Frontului Popular Creştin Demo- 

crat consideră că există o singură modalitate de 
soluţionare a revendicării de bază înaintate de gre¬ 
vişti. Şi aceasta exclude jumătăţile de măsură cum 
ar fi nişte decrete lipsite de noimă şi efecte concrete. 
Preşedintele poate sparge cercul vicios al minciunii, 
făcând uz de dreptul său constituţional şi prezen- 
tându-se în faţa parlamentului cu un proiect de 
lege privind revizuirea preambulului şi a articolului 
13 din Constituţie în conformitate cu adevărul şti¬ 
inţific şi istoric. Orice alte căi, cum ar fi moratorii, 
suspendări, comisii, discuţii suplimentare, nu re¬ 
zolvă nimic. Dimpotrivă, vor împotmoli şi mai rău 
lucrurile. 

Deocamdată este clar pentru toţi: Greva ge¬ 
nerală continuă. Mâine dimineaţă Parlamentul in¬ 
tenţionează să ia în dezbatere situaţia creată. Noi, 
membrii grupului parlamentar al Alianţei Frontu¬ 
lui Popular Creştin Democrat, mai păstrăm spe¬ 
ranţa că legislativul nu va adopta aceeaşi tonalitate 
agresivă a declaraţiilor guvernului şi a partidului 
aflat la putere, ci va examina cu maximă seriozitate 
pachetul de revendicări ale sutelor de mii de ale¬ 
gători din Chişinău şi din toată republica, înţe¬ 
legând că numai prin întronarea adevărului ştiin¬ 
ţific, prin împroprietărirea ţăranilor cu pământ şi 
prin promovarea unei politici sociale echitabile poa¬ 
te fi asigurată stabilitatea reală în republică. 

Ţinând cont de importanţa majoră a chestiunii 
pe care parlamentul o va lua mâine dimineaţă în 
discuţie, propunem ca şedinţa să fie transmisă în 
direct la radio şi televiziune. 

Vă mulţumim pentru atenţie. 

‘JARA”, 1 aprilie 1995 

IEŞIREA DIN ÎNTUNERIC 

Generaţia mea, spre deosebire de părinţii şi bu¬ 
nicii noştri, nu a cunoscut în copilărie, prin tradiţie 
şi educaţie, adevărurile simple şi fundamentale pe 
care se axează identitatea unui om şi a unei colec¬ 
tivităţi. Ne-am născut şi am crescut, până în ado¬ 
lescenţă şi tinereţe, fără un buletin de identitate 
valabil pentru o fiinţă umană normală: fără naţio¬ 
nalitate şi fără Dumnezeu. Aici, în hăul basarabean, 
cele două tabu-uri funcţionau perfect: 1) Tu, omule, 
nu ai neam; 2) Tu nu-L ai nici pe Dumnezeu, fiindcă 
nu există nici Dumnezeu, nici neamuri... 

Mare este mila Ta, Doamne. Noi, rătăciţii de 
ieri, modelaţi după chipul mort al regimului, prin 
zbucium şi suferinţă, ne-am învrednicit de căldura 
Ta, depăşind treapta de “copii teribili” ai temutului 
imperiu. Nu de curaj duceam noi lipsă. Nici de sete 
de libertate. Eram şi destul de naţionalişti pentru 
a ne atrage asupra noastră toată furia stăpânirii. 
Ceva totuşi ne lipsea. Ceva ce ar fi desăvârşit rostul 
încleştării noastre pe viaţă şi pe moarte cu duş¬ 
manul de veacuri. Tu, Doamne, nu ne-ai lăsat să 
ne pierdem în vâltoarea luptei, ferindu-ne şi de 
mândria deşartă a victoriilor efemere, şi de pustiul 
disperării în urma înfrângerilor de moment. Ai stră¬ 
puns cu lumina Ta întunericul din sufletele noastre. 

Am înţeles şi noi că singurul şi cel mai de nădejde 
aliat al unei mişcări naţionale este Iisus Hristos. 

Ne ferim cu grijă de morbul secolelor din urmă 
care a glorificat orgoliul omului căzut în “păcatul 
originalităţii”. Şi fiindcă împărtăşim cu toată suf¬ 
larea noastră faptul învierii Domnului înţelegem 
să ne urmăm calea căutând, fiecare după puterile 
lui, să-L imităm pe Hristos. Fiindcă de două mii de 

ani omenirea, trecând peste grimasele moderne, 
asta face. Iar noi, românii basarabeni, nefiind nici 
mai originali, nici mai năpăstuiţi decât alţii, zicem 
în această zi, alături de tot creştinul: “Hristos a 
înviat!”. Cât de absorbantă este tentaţia de a ne 
vedea aici, în Basarabia, ca cei mai necăjiţi, dacă 
nu de pe glob, atunci, în mod sigur, de pe întinsul 
întregului pământ românesc. Cât de savuroasă pare 
starea de complăcere în propria suferinţă. E ca un 
drog care paralizează voinţa şi îneacă sufletele slabe 
în puhoiuri de lacrimi sterile. Nu lacrimile de jale 
şi compasiune oportunistă ne vor salva, ci credinţa 
în faptul învierii Domnului şi în împlinirea destinu¬ 
lui Neamului Românesc. Iar dacă Neamul, în istorie, 
prin jertfă şi crucificare, s-a apropiat de supliciile 
Mântuitorului, speranţa în învierea Lui este mare. 

“Gata, nu mai e nimic de făcut. Ne-au copleşit 
străinii.” “Şansa-i pierdută!...”, “Vai de capul nos¬ 
tru!”, se lamentează naţionaliştii rataţi din Basa¬ 
rabia. “Adio, Basarabia...”, preia refrenul un frate 
deznădăjduit din Bucureşti. De ce vă tânguiţi, fra¬ 
ţilor? Iată, Hristos a înviat. “Cu moarte pre moarte 
călcând”. Rugaţi-vă şi alungaţi păcatul deznădejdii. 
Cred, mare este onoarea de a participa la urcuşul 
anevoios spre creasta împlinirii Neamului. “Sus ne- 
aşteaptă vulturii, în ciocuri / cu cununa spaţiilor 
sfinte”. 

în ciuda tuturor aparenţelor, chiar şi a eviden¬ 
ţelor, să credem şi să nădăjduim. Să îngenunchem 
la picioarele lui lisus. Să ne bucurăm de taina în¬ 
vierii Lui. Lăsaţi-i pe cei laşi să se târască la pi¬ 
cioarele stăpânirilor trecătoare. Cu voi, fraţilor, cei 
morţi în războiul de pe Nistru, cu voi, cei vii din 

puşcăriile comuniste, strigăm într-un glas: “Hristos 
a înviat! 

Şi iarăşi, frate Ilaşcu, “Hristos a înviat!”, “Lupta 
continuă”. 

(Reprodus din pagina “Calea, Adevărul şi Viaţa", 
realizată de fundaţia “Anastasia”. 
“România Liberă”, 22 aprilie 1995.) 

Conferinţa F.P.C.D., 20 mai 1995 

F.P.C.D. CA EXPRESIE POLITICĂ 
A OPŢIUNII UNIONISTE 

Stimaţi delegaţi, stimaţi invitaţi, onorată asis¬ 
tenţă, 

Conferinţa de astăzi este prilejuită de o aniver¬ 
sare. Anume astăzi se împlinesc şase ani de la Con¬ 
gresul de constituire al Mişcării noastre, iar peste 
două săptămâni, la trei iunie, se vor împlini şapte 
ani de la fondarea Mişcării Democratice, formulă 
în care am activat în primul an al afirmării or¬ 
ganizaţiei noastre. Şi dacă suntem azi în această 
sală împreună, animaţi de o singură vrere şi ur¬ 
mărind un singur obiectiv politic, ce se identifică şi 
cu supremul nostru ideal, această prezenţă şi 
această stare de spirit se datorează negreşit în¬ 
ţelegerii la care am ajuns cu toţii că pentru a atinge 
scopul pe care ni l-am propus este nevoie de un 
efort zilnic, constant şi colectiv. 

Nu gândul unor bilanţuri festiviste, nici tentaţia 
unor preziceri excesiv de optimiste ne-au adunat în 
această sală. Ci bucuria sinceră, totală, mărturisită 
pe faţă de a ne revedea şi de a ne afirma solidaritatea 
şi voinţa de a continua, dincolo şi chiar în ciuda 
tuturor obstacolelor, lupta începută acum şapte ani. 

Nu voi face o trecere în revistă a principalelor 
date care vizează apariţia şi dezvoltarea F.P.C.D., 
întrucât aveţi cu toţii o expunere amănunţită a 
principalelor evenimente ce ţin de viaţa Mişcării, 
în ediţia specială a publicaţiei noastre “Ţara”, pre¬ 
cum şi în volumul “Act de identitate”, cuprinzând 
atât calendarul, cât şi documentele organizaţiei, ce 

au cristalizat prezenţa noastră pe scena confrun¬ 
tărilor politice din ultimii ani. 

Astăzi putem afirma cu certitudine că în ciuda 
tuturor greutăţilor, sau poate tocmai datorită lor, 
am căpătat o experienţă politică deosebit de pre¬ 
ţioasă pentru desfăşurarea unei activităţi hotărâte, 
dar şi inteligente. Insă cea mai importantă victorie 
pe care am obţinut-o până în prezent este în mod 
sigur păstrarea şi afirmarea Frontului Popular 
Creştin Democrat ca expresie politică a opţiunii 
unioniste. Am avut parte de atâtea hărţuieli, încât 
numai din decenţă şi din nevoia de a respecta pro¬ 
porţiile în raport cu înaintaşii nu le dăm numele 
generic de prigoană. Iar tentativele de punere în 
afara legii, de strangulare, de eliminare a Frontului 
Popular Creştin Democrat de pe arena politică au 
fost atât de numeroase şi de perfide, încât am putea 
edita un volum aparte, care ar aborda numai acest 
subiect. 


NOSTALGICII PERESTROIKĂI 

La ora actuală au apărut două categorii de nos¬ 
talgici: nostalgicii comunismului şi nostalgicii pe- 
restroikăi. 

Cu toate deosebirile ideologice, tipologic ei sunt 
aceiaşi. Ambele categorii sunt dominate de aceeaşi 
stare de spirit: regretul după timpurile apuse, pe 
care le concep sau chiar le şi deplâng ca pe un 
paradis pierdut. Ei evadează în exaltarea trecutului 
mai mult sau mai puţin îndepărtat fiind scutiţi de 
responsabilitatea morală a unei implicări totale în 
confruntările majore ale zilei. 

întrucât suspinătorii după regimul comunist 
constituie o categorie bine cunoscută de toată 
lumea, aceştia nu prezintă nici un interes pentru 

discuţia noastră. Ne preocupă tocmai cealaltă cate¬ 
gorie, pe care i-am numit convenţional nostalgici 
ai perestroikăi. Ei deplâng necontenit anul 1989, 
cu Piaţa Marii Adunări Naţionale inundată de lume, 
cu însufleţirea generală care domnea peste sufletele 
noastre şi care promitea biruinţe spectaculoase şi 
rapide. Mari Adunări Naţionale, Limbă, Alfabet, 
Tricolor, Pod de Flori — toate acestea ne-au umplut 
inimile de încredere într-un succes fulminant. Iar 
sfârşitul lui 1989 ne-a fascinat cu Revoluţia 
Română, întâmpinată de noi cu lacrimi de bucurie 
şi speranţă. Eram cu toţii o singură suflare, iar 
imperiul în dezagregare părea că şi-a epuizat forţele 
definitiv. Declararea independenţei în 1991 ne-a 
întărit şi mai mult convingerea că, iată, încă un 
pas şi vom atinge ţinta mult râvnită. 

Ce a urmat, cunoaştem cu toţii. Alegeri prezi¬ 
denţiale, război, aderarea la C.S.I., adoptarea Con¬ 
stituţiei, federalizarea republicii, toate sub semnul 
revanşismului imperial-comunist. Evenimentele 
enumerate confirmă încă o dată adevărul că rareori 
victoriile spectaculoase sunt şi durabile. Anume re¬ 
venirea devastatoare a nomenclaturii la putere a 
şi creat acest nou tip de nostalgici, care s-au refugiat 
în reverie. Şi cu cât mai dulci sunt amintirile, cu 
atât mai amare par realităţile de astăzi, cu atât 
mai paralizante, mai demobilizatoare sunt regretele 
după ziua de ieri. 

Astfel, ne-am convins că un blitzkrieg nu s-a 
încununat de succes. Aşa stând lucrurile, unii ne-au 
şi părăsit după primii doi-trei ani şi nu neapărat 
din laşitate sau oportunism. Pur şi simplu, le-a 
ajuns respiraţie doar pentru o cursă de scurtă du¬ 
rată. Ar fi incorect să-i blamăm pentru că şi-au 
epuizat puterile. Fiecare îşi are limitele sale psi¬ 
hologice, fizice, deseori şi morale. Noi, însă, cei care 

am rămas în Mişcare, depăşind şocul înfrângerilor 
de moment şi mobilizându-ne toate resursele inte¬ 
rioare pentru a izgoni din sufletele noastre păcatul 
disperării, ne ambiţionăm să răsturnăm scepticis¬ 
mul înţelepţilor zilei şi lamentările patrioţilor în¬ 
vinşi. 

Noi nu putem huli sau muşamaliza propriile 
noastre convingeri de teama unor împrejurări poli¬ 
tice dezavantajoase. Altfel, ar trebui să ne mulăm 
după toate tiparele procustiene pe care ni le propune 
stăpânirea, drapându-le ici-colo cu câte un slogănaş 
mai patriotic. Aşa ca nici adversarul să nu se supere, 
nici adepţii să nu ne părăsească de tot. Această 
grijă nu ne preocupă. Astăzi doritori de a sta pe 
mijloc, adică “centrişti”, sunt mult prea destui. 

Vânătorii confortului politic n-au decât să-şi în¬ 
cerce norocul, căutând să împace comoditatea per¬ 
sonală cu jocul politic, îmbrăţişând maxima cvasi- 
universală “Scopul scuză mijloacele”. 

POLITICA POATE Şl TREBUIE SĂ SE ÎNTEMEIEZE 
PE MORALĂ 

Dimpotrivă, convingerea noastră este că politica 
poate şi trebuie să fie întemeiată pe morală, noi 
înţelegând prin morală nu doar o sumă de norme 
de convieţuire socială, ci întâi de toate originea 
dumnezeiască a acesteia. O asemenea viziune im¬ 
pune responsabilitatea rostirii adevărului până la 
capăt, ceea ce în politică este considerat în mod 
curent ca un impediment în calea ascensiunii spre 
putere. Un astfel de mod de a face politică nu în¬ 
seamnă câtuşi de puţin că noi nu am urmări, ca 
orice formaţiune politică, cucerirea puterii. Dorim 
acest lucru şi ar fi cel puţin neonest, dacă nu şi 

ridicol, să ascundem această aspiraţie firească. 
Avem nevoie de aderenţă, dar de o aderenţă con¬ 
ştientă. Cel care se ataşează nouă, doctrinei noastre, 
opţiunii noastre, trebuie să o facă în deplină cu¬ 
noştinţă de cauză. Omul trebuie să înţeleagă bine 
ce dorim. 

Noi tindem spre o afirmare cât mai largă şi o 
pătrundere cât mai masivă a ideilor noastre în rân¬ 
dul populaţiei. Alegătorul, însă, trebuie să ne voteze 
pe noi, şi nu pe alţii, nu pentru că l-am minţi mai 
cu iscusinţă, ci pentru că a înţeles că poate conta 
pe această forţă politică ce nu urmăreşte preluarea 
puterii de dragul puterii sau căpătuirea personală 
a părtaşilor ei. Avem nevoie de o aderenţă con¬ 
ştientă, deoarece numai o asemenea calitate ar pu¬ 
tea fi constantă şi durabilă şi nu se va spulbera la 
prima adiere a unor vântuleţe politice. Tocmai de 
aceea este nevoie de un efort permanent, de o muncă 
de explicare şi de convingere neîntreruptă. Tocmai 
de aceea, pentru a putea fi convingător, un membru 
al F.P.C.D. trebuie să aibă nu numai viziuni politice 
bazate pe doctrina noastră, ci şi un comportament 
personal ireproşabil. Numai o ţinută morală înaltă 
poate impune respectul faţă de persoană, iar prin 
aceasta şi consideraţie pentru opţiunile unui ase¬ 
menea reprezentant al Mişcării. 

Acestea fiind rigorile valabile pentru noi toţi, 
vom manifesta o maximă exigenţă, căutând să eli¬ 
minăm orice motiv de neîncredere sau nerespect 
cauzat de comportamentul nepotrivit al vreunuia 
dintre noi. O asemenea atitudine intransigentă este 
absolut necesară, deoarece ştim cu toţii cu câtă 
osârdie caută oponenţii noştri orice pretext, oricât 
de mic, adesea inexistent, pentru a ne compromite 
în faţa opiniei publice. 

NĂLUCA “DUŞMANULUI INTERN” 

E O OBSESIE DEŞARTĂ 

Motivul furiei autorităţilor este unul: nedorinţa 
noastră de a ne lăsa prinşi în chingile sufocante ale 
“statalităţii moldoveneşti”. Da, e prea strâmt ţarcul 
moldovenismului în care încearcă să ne încorseteze 
artizanii unei noi naţiuni. Ceea ce nu înseamnă că 
noi am fi demolatorii statului sau “duşmanul in¬ 
tern”, cum ne califică deseori mass-media oficială 
care şi-a păstrat intact arsenalul propagandistic 
sovietic. înţelegem perfect că programul nostru 
poate fi realizat doar cu susţinerea majorităţii 
populaţiei acestui stat. Dar faptul că astăzi opţiunea 
noastră încă nu este împărtăşită de majoritate nu 
presupune sub nici o formă dreptul celor care sunt 
astăzi la putere să urmărească strangularea Opo¬ 
ziţiei. Dacă se pretinde că aici, în actuala Republică 
Moldova, se doreşte crearea unei societăţi de¬ 
mocratice, atunci este cazul să fie acceptată sau cel 
puţin tolerată ca un element indispensabil şi Opo¬ 
ziţia. Orice tentativă de anihilare a Mişcării noastre 
este deşartă măcar şi din simplul motiv că purtătorii 
acestei opinii reprezintă o forţă suficient de vigu¬ 
roasă ca să mai poată fi scoasă din circuitul politic 
la dorinţa cuiva. 

Desigur, păstrarea unei asemenea atitudini at¬ 
rage după sine numeroase pericole, însă ele con¬ 
tează mai puţin dacă recunoaştem că adevărul ne¬ 
mărturisit este un păcat. 

LOCUL F.P.C.D. ÎN CONTEXTUL POLITIC ACTUAL 

Poziţia tranşantă a F.P.C.D. este determinată 
şi de contextul politic actual capabil să debusoleze 
pe mulţi dintre cei preocupaţi de viaţa publică. într- 


adevăr, de o parte a spectrului politic se află toate 
nuanţele culorii roşii, de la comunişti până la so- 
cial-democraţi. Cealaltă felie a aceluiaşi spectru pre¬ 
tinde să-l ocupe gruparea care îşi zice “forţele de¬ 
mocratice”. în această situaţie F.P.C.D., care nu s-a 
asociat nici uneia dintre părţi şi care pare să aibă 
mai multe similitudini cu “democraţii”, se prezintă 
ca o forţă politică nealiniată. Adică, refuză să se 
înregimenteze în nişte combinaţii politice dubioase. 
Cât priveşte raportul nostru cu cei de la putere, 
precum şi cu celelalte falange de stânga, aici lu¬ 
crurile sunt clare. Neînţelegerile se iscă atunci când 
vine vorba de “democraţi”. Fantoma unirii forţelor 
democratice mai rămâne încă un slogan cu o anume 
priză la public. Deşi părtaşii ideii respective sunt, 
fără îndoială, de bună credinţă, se creează impresia 
că aceştia sunt tributari ai unei viziuni destul de 
liniare asupra fenomenului politic. Acest punct de 
vedere provine atât din modelul occidental, cât şi 
din exemplul ţărilor est-europene şi al republicilor 
ex-sovietice şi nu încape nici o îndoială că anume 
ele deseori şi-au demonstrat valabilitatea. Trans¬ 
plantat, însă, pe terenul destul de lunecos al re¬ 
alităţilor basarabene, trebuie să observăm că acesta 
este aplicabil doar parţial. înainte de toate Repub¬ 
lica Moldova este singura entitate statală din tot 
fostul bloc comunist care nu se întemeiază pe o 
naţiune, ci caută să-şi elaboreze în mod artificial o 
“naţie nouă”, moldovenească. Prin urmare, atâta 
timp cât nu este rezolvată chestiunea fundamentală 
privind identitatea noastră etno-lingvistică, prob¬ 
lema numărul unu a tuturor confruntărilor politice 
rămâne cea naţională. Aşa stând lucrurile, se poate 
oare afirma cu seriozitate că vreuna din cele două 
grupări amintite mai sus întruneşte condiţiile care 
s-ar potrivi platformei Mişcării F.P.C.D.? 

Cei care urmăresc îndeaproape procesele politice 
de la noi ştiu prea bine motivele care i-au făcut pe 
unii să abandoneze formaţiunea noastră şi să creeze 
puzderia de partide cu platforme şi denumiri menite 
să acopere propriul lor trecut de foşti membri ai 
Frontului Popular. Motivul e simplu de tot. Se pu¬ 
nea la cale dispariţia subită a formaţiunii noastre 
de pe arena politică. In plus, avalanşa de persecuţii 
care se abătuse asupra membrilor F.P.C.D. periclita 
grav confortul celor care s-au ataşat formaţiunii 
noastre în perioada ei de succes, reuşind să se in¬ 
staleze în funcţii importante. Insă în momentul în 
care comuniştii şi-au redobândit poziţiile, zdrunci¬ 
nate pentru o scurtă perioadă, aflarea în rândurile 
organizaţiei noastre şi-a pierdut orice rost pentru 
cei care ştiu bine să aleagă oportunităţile pentru a 
prinde valul, ca apoi să se retragă, acoperindu-şi 
inconsecvenţa cu “raţiuni de ordin tactic”. 

0 ALIANŢĂ ESTE ACCEPTABILĂ 
DOAR DACĂ ACEASTA POATE ASIGURA 
UN PARTENERIAT POLITIC ONEST Şl ECHITABIL 

Atunci când apare chestiunea creării unei ali¬ 
anţe, trebuie să fie analizate grupările politice care 
se prezintă drept elemente constituante ale aces¬ 
teia, provenienţa şi platformele lor, calitatea morală 
şi gradul de consecvenţă politică a liderilor acestora. 
Şi, bineînţeles, nu în ultimul rând, scopul în numele 
căruia apare un bloc, platforma şi posibilele lui 
evoluţii. In plus, este bine să nu uităm şi faptul că 
Puterea urmăreşte anihilarea opţiunii unioniste, 
inclusiv prin fuzionarea sau cel puţin prin înglo¬ 
barea F.P.C.D. sub un singur acoperiş politic uni- 
formizant. Odată intraţi într-o asemenea com¬ 
binaţie, este greu de imaginat că ar fi rămas căi de 




155 


retragere onorabile. Astfel, neavând nici o garanţie 
a unui parteneri at onest şi echitabil în interiorul 
unei alianţe, F.P.C.D. a decis să nu se aventureze 
într-o afacere cu un final cel puţin imprevizibil. 

Aş vrea să le amintesc aici amatorilor unei uniri 
cât mai largi şi cât mai grabnice a tututor forţelor 
democratice de o experienţă tristă pe care am trăit-o 
cu toţii şi din care ar fi cazul să tragem învăţăminte. 
Mai ales că şi azi, ca şi acum cinci ani, argumentul 
forte în favoarea mult râvnitei unificări este de a 
obţine cât mai multe mandate, fie pentru parla¬ 
ment, în 1994, fie pentru organele puterii locale, în 
1995. 

în 1990 F.P.M. a promovat în fostul parlament 
peste 130 de deputaţi. Până la urmă, dintre ei au 
rămas pe poziţiile organizaţiei care i-a promovat în 
legislativ doar 28. Aşa stând lucrurile, nu ni se pare 
deloc înţelept să ne permitem luxul de a repeta 
aceleaşi greşeli şi astăzi. 

ONOAREA DE A RĂSPUNDE SINONIMIEI 
ROMÂN-FRONTIST-UNIONIST 

Prin urmare, dacă ţinem cu adevărat la orga¬ 
nizaţia din care facem parte, dacă ştim să apreciem 
răspunderea şi onoarea de a fi în acest teritoriu 
exponenţi ai Ideii Naţionale, terfelirea căreia ne-ar 
acoperi de ruşinea de care nu ne-am putea spăla 
vreodată, dacă afirmăm că suntem continuatorii 
cauzei înaintaşilor noştri, a camarazilor noştri care 
au căzut în războiul de la Nistru sau zac în puşcăriile 
comuniste, să nu admitem atitudini iresponsabile 
faţă de misiunea ce ne revine. Nu avem timp să ne 
dedăm unor experimente politice hazardate. 

Aici, în Basarabia, noţiunile de român, frontist, 
unionist au devenit sinonime, acceptate atât de 
prietenii, cât şi de adversarii noştri. 

Nu ne putem permite nici o clipă de ezitare. 
Orice staţionare a Mişcării ar putea avea consecinţe 
cu totul nedorite. Pasivitatea noastră ar fi doar în 
câştigul adversarului. Tocmai de aceea vă chem, 
dragi colegi, să continuăm cu şi mai multă forţă 
lupta noastră politică. între noi, membrii Mişcării 
F.P.C.D., există o comuniune spirituală, şi numai 
după aceea una politică. 

Printr-un efort colectiv, plin de vigoare şi în¬ 
credere în victoria de mâine, vom reuşi. Astăzi pen¬ 
tru noi nu există alte priorităţi decât fortificarea şi 
extinderea structurilor teritoriale ale Mişcării, con¬ 
tinuarea acţiunii de colectare a semnăturilor pentru 
revizuirea Constituţiei, afirmarea unei prezenţe 
demne şi active în viaţa politică a Basarabiei. Per¬ 
sonal nu am nici un pic de îndoială că vom reuşi. 

Aşa să ne ajute Dumnezeu. 


7 ARA”, 26 mai 1995 




CUPRINS 


ÎN LOC DE INTRODUCEREA... 3 

Ecou Ia o ştire TV 

LA O ANIVERSARE. 5 

«Doctrina consolidării» 

MAJUSCULE ÎN ISTORIE. 10 

Consfătuirea republicană a F.P.M., 

13 octombrie 1991 

RETRAGEREA ÎN OPOZIŢIE 

N-AR ÎNSEMNA, SUB NICI O FORMĂ, 

O CEDARE DIN PARTEA NOASTRĂ.27 

Congresul III al F.P.C.D., 

16 februarie 1992 

Iurie ROŞCA: CE AŞ FACE EU DACĂ AŞ FI 

ALES PREŞEDINTE AL F.P.C.D.? . 35 

EFECTUL «TEZELOR 

DIN DECEMBRIE». 36 

O NOUĂ INTIMIDARE A OPOZIŢIEI. 40 

CHESTIUNEA GLOTONIMULUI 
NU POATE FI ABORDATĂ SEPARAT 

DE CEA A ETNONIMULUI. 42 

CÂTEVA PRECIZĂRI PRIVIND 
RAPORTURILE DINTRE F.P.C.D. 

ŞI CONGRESUL INTELECTUALITĂŢII. 44 

POZIŢIA F.P.C.D. 

FAŢĂ DE CONGRESUL 

INTELECTUALITĂŢII. 49 

CONTINUĂ DUELUL 

SNEGUR-ROŞCA. 54 

CEL MAI ABJECT GEST 

ANTIROMÂNESC. 55 

Topul speranţelor 

O NOUĂ FILĂ LA DOSARUL 

«SNEGUR-ROŞCA». 61 
















Dosarul nr. 93038013 
PREŞEDINTELE SNEGUR CONTINUĂ 

SĂ URMĂREASCĂ PENAL OPOZIŢIA.63 

Faţă în faţă 

ÎN LOC DE EPILOG...70 

In memoriam 

GRIGORE VÂRTOSU.72 

NOI NU VOM DEVENI NICIODATĂ 

O NOUĂ GENERAŢIE DE REFUGIAŢI..73 

CRIMINALII DE STAT ÎŞI DAU MÂNA.79 

LEGIFERAREA VASALITĂŢII 

DEOCAMDATĂ SE AMÂNĂ .. 80 

LUPTA CONTINUĂ... 84 

CĂLĂI ÎN DERUTĂ......... 87 

TENTAŢIA STRANGULĂRII.. 91 

LUPTA CONTINUĂ. 95 

LEGEA (STRANGULĂRII) PRESEI.98 

UN IMN PROVIZORIU 

CU FUNCŢII EUFEMISTICE... 107 

SUS FRUNTEA, ROMÂNI!. 111 

ŞI CALUL TROIAN ERA NEGRU. 112 

AMICII F.P.C.D. ŞI «MAREA POLITICĂ». 116 

RECURS LA METODĂ sau Genul epistolar 

ca mijloc de reprimare politică. 123 

AUTOGRAFELE IUBIRII.131 

FRAŢII MEI. 132 

TREBUIE RUPT CU DESĂVÂRŞIRE 
ACEST LANŢ AL FRICII GENETICE 
CARE LEAGA CÂTEVA GENERAŢII 

DE ROMÂNI BASARABENI . 134 

GYR AL NOSTRU.138 

POZIŢIA GRUPULUI PARLAMENTAR 
AL ALIANŢEI F.P.C.D. FAŢĂ DE GREVA 

GENERALĂ A TINERETULUI STUDIOS ..141 

IEŞIREA DIN ÎNTUNERIC. 144 

Conferinţa F.P.C.D., 20 mai 1995 

F.P.C.D. CA EXPRESIE POLITICĂ 

A OPŢIUNII UNIONISTE .. 147 

























«...Cât de absorbantă este tentaţia 
de a ne vedea aici, în Basarabia, ca cei 
mai necăjiţi, dacă nu de pe glob, 
atunci, în mod sigur, de pe întinsul 
întregului pământ românesc. Cât de 
savuroasă pare starea de complâcere 
în propria suferinţă. E ca un drog care 
paralizează voinţa şi îneacă sufletele 
slabe în puhoiuri de lacrimi sterile. Mu 
lacrimile de jale şi compasiune opor¬ 
tunistă ne vor salva, ci credinţa în fap¬ 
tul învierii Domnului şi în împlinirea 
destinului neamului Românesc. Iar 
dacă neamul, jh istorie, prin jertfă şi 
crucificare, s-a apropiat de supliciile 
Mântuitorului, speranţa în învierea Lui 
este mare...» ? 




